
Versiunea românească a acestei cărţi o fost tradusă din 
limba franceză, după originalul romanului „Les chasseurs 
d'or” de J. O. Curwood. 


Toropeala  potolită a amiezii plutea deasupra 
nemărginitei  singurătăţi a pădurii, câmpiei lacurilor 
canadiene. 

Cerbii şi căprioarele Nordului, care avuseseră grijă să se 
hrănească la ivirea zorilor, se odihneau acum stând în 
nemişcare sub binefăcătoarea căldură timpurie a soarelui 
de Februarie. 

Lynxul, ghemuit în vizuina lui printre stâncile învălmăşite, 
aştepta, spre a-şi putea relua goana după pradă ca soarele 
din cerul Nordului să se aplece puţin câte puţin spre Apus. 
Şi vulpea se odihnea. Pline de fericire păsările îşi umflau 
penele, sub lumina molatecă şi călduţă, care începea să 
topească ultimele zăpezi ale iernii. 

E ora când, urmărindu-şi vânatul, vânătorul chibzuit se 
opreşte din mers spre a aduna fără zgomot vreascurile cu 
care îşi va face focul şi, după ce va fi mâncat, îşi va aprinde 
luleaua, stând la pândă cu ochii aţintiţi şi urechile ciulite. 

Dacă în aceste clipe veţi încerca să vorbiţi tare, vânătorul 
îşi va pune degetul pe buze şi vă va şopti grăbit şi neliniştit: 

— Ssssst! Tăceţi! Poate că, în profida liniştei ce pare că 
învăluie firea, se află la câţiva paşi de noi vreun vânat. 
Acum, toate animalele sunt sătule şi dorm. Dacă nu le 
tulburăm, vor mai dormi încă o oră-două. Cerbii şi 
căprioarele sunt poate doar la o bătaie de puşcă de noi. Nu 
poţi şti... 

Cu toate acestea, deodată se mişcă ceva în pustiul 
ţeapăn şi mut. 

Mai întâi, ochiul nu văzu decât un punct mic negru, pe 
marginea însorită a unei culmi acoperită de zăpadă. Apoi, 
punctul acela se mări, se întinse şi se lungi, tolănindu-se pe 
labele de dinainte şi ascunzându-şi umerii. 

Era un lup. 

De obicei, după ce se hrăneşte, lupul doarme adânc. Un 

vânător priceput nu s-ar fi temut să spună că, dacă 
animalul îşi scutura astfel amorţeala, trebuia să fi fost 
neliniştit de vreun fapt oarecare. 

Într-adevăr, lupul simţise în aer ceea ce îngrijorează mai 
mult decât orice pe oaspeţii „Wild”-ului!) apropierea 
omului. 

Animalul cobora încet panta albă, cu mersul îngreuiat 
încă de mâncare şi somn, dar vădindu-şi vioiciunea 
pricinuită de vechiul său instinct de apărare. 

Deodată, se opri în zăpada ce se topea într-un luminiş. 
Începuse să-şi dea mal bine seama de apropierea omului. 
Atât de bine, încât ridicându-şi botul spre cer, zvârli fraţilor 
lui din pădure şi câmpie obişnuitul semnal de înştiinţare. 

În plină zi, la atâta tot se mărgineşte lupul. Noaptea va 
porni numaidecât în urmărirea omului şi la chemarea lui se 
vor alătura alţi lupi. Sub soarele amiezii, însă, se va 
mulţumi să-şi arunce strigătul de îngrijorare, pentru ca, 
aproape îndată după aceea, să se facă nevăzut, pornind 
înfricoşat într-o direcţie opusă. 

Dar lupul acesta nu fugi, ci continuă să adulmece aerul şi 
mirosurile lui tainice. În faţa lui se întindeau urmele 
bătătorite din belşug ale unei sănii şi câinilor ei. 

Era sania care, pornită de la Agenţia de pe Lacul Nipigon, 
ducea pe tânărul Roderick Drew spre civilizaţia îndepărtată. 

Dar ceea ce pricinuia neliniştea lupului, înţepenindu-i 
picioarele,  înspăimântându-l şi  împiedicându-l să se 
hotărască să fugă, nu se datora saniei şi omului ce se afla 
în ea. Pricina îngrijorării lui se afla îndărătul lui, spre Nord, 
de unde bătea vântul. 

Mirosului pe care-l adulmecase i se adăogă îndată 
perceperea limpede a unui sunet. Inţelegând primejdia, 
lupul părăsi terenul şi-şi urmă zorit goana pe culmea 
însorită, făcându-se nevăzut într-o pădurice. 

În partea de unde se auzise sunetul, se întindea un mic 


* „ANild”-ul este un termen cu neputinţă de tradus, ca şi jungla, stepa, 
pampa, prin care se înţelege o regiune deosebită. in America de nord 
„Wild”-ul cuprinde regiunea străbătută de Cercul arctic şi aceea ce se 
învecinează cu el şi care nu poate fi locuită. 

lac îngheţat şi, pe marginea lui ce mai îndepărtată, la vreun 
sfert de milă, ţâşni deodată, dintr-o pădurice întinsă de 
copaci răşinoşi, un amestec ciudat de câini învălmăşiţi care 
trăgeau o altă sanie, însoţită de alt om. 

O clipă, îngrămădirea animalelor, ale căror hamuri se 
încurcaseră fără îndoială în timpul goanei, sau din pricina 
încăierării în vreuna din luptele acelea crâncene, atât de 
dese la câinii pe jumate sălbateci din Northland, păru cu 
neputinţă de potolit. 

Dar răsunară poruncile ascuţite ale vocii omului urmate 
de o lovitură de bici, sub pleznitura căreia „huskies”?) 
chelălăiră falnic. Invioraţi ca prin farmec şi dezmorţindu-şi 
picioarele, câinii traseră sania, care alunecă pe suprafaţa 
lucioasă a lacului, întocmai ca o licăreală gălbuie. 

Omul alerga pe lângă sanie. Era înalt şi vânjos şi după 
înfăţişarea lui aspră, se putea cunoaşte lesne că e indian. 

Grupul nu străbătuse încă nici un sfert din întinderea 
lacului, când răsunară alte strigăte în urmă-i şi din 
păduricea de copăcei răşinoşi ţâşni la rânduri o a doua 
sanie. Şi aceasta alerga nebuneşte, iar conducătorul ei 
fugea de asemeni pe de lături. 

Când câinii atinseră gheaţa lacului bărbatul sări repede 
în sanie, strigătele cu care îşi încuraja animalele deveniră 
mai, şuierătoare, biciul se învârti deasupra capetelor lor, 
pentru ca apoi să le brăzdeze spinările. Pe urma loviturii, a 
doua sanie, ajunse pe cea dinainte-i, în clipa când ambele 
sănii atinseră locul unde dispăruse lupul, după ce scosese 
strigătul acela asurzitor. 

Cei douăzeci şi patru de „huskies” ai săniilor erau peste 
măsură de istoviţi şi gâfâiau. Incepură să-şi încetinească 
goana, când cei doi câini dinainte se opriră fără veste. 

După o clipă, toate animalele se trântiră pe pântece 
ţinându-şi boturile deschise şi limbile atârnate şi înroşind 
zăpada cu labele lor însângerate. 

Nici cei doi bărbaţi nu păreau mai puţin zdrobiţi de 
oboseală. Unul dintre ei, cel mai în vârstă, era după cum 
am spus un indian de rasă adevărată, de prin pustietăţile 


2 Numele unei rase de câini de sănii. 

Marelui Nord. Tovarăşul lui nu avea aici douăzeci de ani. 

Era înalt şi slab, dar avea membrele groase, iar muşchii 
lui erau în acelaşi timp mlădioşi şi vânjoşi, ca ai unui animal 
tânăr din „Wild”. Obrazul său frumos era puţin pârlit atât 
din pricina aerului curat în care trăia, cât şi pe urma 
sângelui indian, amestecat din belşug cu sângele de alb 
care curgea în vinele tânărului bărbat. 

În aceşti doi tovarăşi, recunoscurăm pe prietenii noştri, 
Mukoki şi Wabigoon. Mukoki, bătrânul şi credinciosul 
războinic, călăuză sigură şi pândar neobosit; Wabigoon, fiul 
roşiatic al lui John Newsome, directorul Agenţiei din 
Wabinosh-House şi al frumoasei prințese indiene, care 
puseseră în el tot ce avuseseră mai bun rasele lor. 

Cei doi bărbaţi păreau că sunt în prada unei mari 
nelinişti. O clipă rămaseră nemişcaţi şi se priviră fără să-şi 
spună vreun cuvânt, spre a-şi recăpăta stăpânirea de sine. 

— Încep să mă tem, spuse cel mai tânăr cu glasul 
întretăiat, că nu vom izbuti să-i ajungem... Ce crezi, Muki? 

În loc să-i răspundă, Mukoki se aruncase în genunchi, în 
zăpadă, pe urma lăsată înainte-ie de sania după care 
mergeau. 

Timp de un minut, cercetă cu băgare de seamă zăpada, 
dârele lăsate de labele câinilor şi cele făcute de patinele 
saniei. Apoi îşi înălţă capul şi, cu una din mormăielile acelea 
de satisfacţie, în care nu putea fi întrecut, rostind: 

— Punem noi mâna pe ei, negreşit! Sania aia cu ei intrat 
adânc în zăpadă. Sunt doi în sanie. Călăuza şi el. Deci mai 
grea pentru câini decât a noastră. Nu poate merge repede. 
Punem sigur mâna pe ei! 

Cu toate acestea, Wabi nu înceta să dea din cap, 
vădindu-şi astfel neliniştea. 

— Câinii noştri, spuse, sunt prăpădiţi de oboseală şi plini 
de răni. Uită-te la ei cum sângerează, Muki! Câinele meu de 
dinainte şchiopătează groaznic. 

Într-adevăr, voinicii câini-lupi erau într-o stare jalnică. 
Fără s-o topească de-a binelea, căldura uşoară a soarelui 
izbutise să amorţească oarecum împotrivirea zăpezii 
îngheţate. La fiece săritură a animalelor, zăpada se 

sfărâmase sub labele lor, prefăcându-se în mii de cristale. 

Mukoki cercetă de aproape câinii şi săniile şi chipul i se 
întunecă. 

— Rău, foarte răul mârâi. Noi nebuni, nebuni... 

Wabi spuse: 

— Noi suntem de vină. De ce oare n-am luat cu noi 
destulă încălţăminte groasă pentru câini? Cred că am cu 
totul în sanie. Incălţăminte călduroasă pentru trei câini. Dar 
zău că asta nu înseamnă... 

Se repezi spre sanie, luă câteva învelitori din ea şi, 
întorcându-se la bătrânul indian, care era din cale afară de 
tulburat: 

— Muki, strigă, nu ne rămâne decât o singură nădejde! 
Să alegem trei câini dintre cei mai buni şi nu mai unul din 
noi să pornească la drum cu ei. 

Poruncile şuierătoare ale celor doi bărbaţi şi plesniturile 
de bici ale lui Mukoki făcură animalele zdrobite de oboseală 
şi rănite să-şi scuture amorţeala şi să se ridice. 

Trei câini-lupi, aleşi printre cei mai mari şi mai puternici, 
fură înhămaţi la sania lui Wabi şi labele le fură încălţate cu 
un fel de şoşoni din piele de căprioară. 

Li se alăturară apoi alte şase animale, care îşi reveniseră 
puţin în fire. 

După câteva clipe, sania porni cu toată iuţeala în 
urmărirea lui Roderick Drew. Pentru a-i uşura goana atât 
cât se putea, Wabi alerga pe lângă sanie. 

Goana aceasta uimitoare începuse puţin după miezul 
nopţii, cu vreo optsprezece ore după plecarea lui Roderick 
de la Wabinosh-House. Într-o jumătate de noapte şi într-o 
singură dimineaţă, fusese recâştigat aproape în întregime 
terenul care despărţea pe urmărit de cei porniţi să-l ajungă. 

In tot timpul care se scursese, nici omul nici animalele nu 
se odihniseră mai mult de câteva minute. Străbătând lacuri 
şi munţi, păduri întunecate şi câmpii goale; omul şi 
animalele, cu ochii aţintiţi neîncetat pe urmele proaspete 
ale saniei ce fugea, alergaseră mereu, fără să bea ori să 
mănânce, ci sorbind doar din când în când câteva înghiţituri 
de zăpadă, spre aşi răcori gâtlejul. 

Sălbatecii „huskies” păreau că înţeleg el înşişi nevoia 
poruncitoare care-i făcea să alerge mereu şi că trebuiau să 
facă până la capăt şi fără să obosească drumul pe care-i 
mânau stăpânii lor. 

Simţeau că se apropie din ce în ce mai mult şi le 
pătrunde puternic în nări mirosul omului şi al celorlalţi câini, 
pe care trebuiau să-i ajungă. 

Până şi în această sforţare hotărâtoare şi cu toate că 
erau însângeraţi şi se poticneau mereu, se însufleţeau In 
chip firesc şi în cea mai mare măsură de lupta pe care erau 
siliţi s-o dea şi în care fiecare dintre ei punea toată puterea. 
De fiece dată când adulmecau mirosul, îşi descopereau cu 
sălbăticie colții albi, far îndărjirea lor de a învinge nu era de 
loc mai mică, decât aceea a tânărului bărbat care» i 
hărţuia. 

Pornirea firească şi ageră pe care le-o dăruise, Wild-ul le 
arătă fără greşeală calea ce aveau de urmat astfel încât n- 
aveau nevoie să fie îndrumați. Stăpâniţi de îndărătnicie, îşi 
târau povara, cu limbile atârnate din ce în ce mai mult şi cu 
inimile mereu mai slăbite, în timp ce ochii li se înroşeau de 
sânge şi semănau cu nişte ghiulele mici şi roşii de foc. 

Uneori, când simţea că-l părăsesc puterile, Wabi se 
trântea în sanie, pentru a-şi recăpăta respiraţia şi aşi 
dezmorţi puţin membrele obosite. lar câinii erau nevoiţi să 
tragă sania cu mai multă râvnă, abia încetinindu-şi goana 
din pricina greutăţii sporite. 

Un cerb mare trecu la vreo sută de paşi pe dinaintea 
saniei, lovind zgomotos cu coarnele ramurile copacilor. 
Câini-lupi nu-l băgară în seamă, însă. 

Ceva mai departe, trecu grăbit pe dinaintea urmăritorilor, 
asemenea unui bulgăre cenuşiu, un lynx trezit în timp ce-şi 
făcea baia de soare pe o stâncă. O clipă, „huskies” îşi 
încordară muşchii văzându-şi vrăşmaşul de moarte. Apoi, îşi 
urmară drumul. 

Cu toate acestea, mersul începea să se încetinească. 
Câinele de la spatele saniei, nemaifiind în stare să lupte, nu 
mai putea face altceva decât să se lase târât de ceilalţi. Cu 
ajutorul unui cuţit ascuţit, Wabi se aplecă şi tăie cureaua de 

pe pieptul câinelui care, lăsat liber, se rostogoli în zăpadă. 

Alte două animale abia mai trăgeau sania. Un al treilea 
alerga şchiopătând. Şi, din ce în ce mai mult, drumul se 
mânjea de pete de sânge. 

Acum, fiece clipă sporea spaima ce se zugrăvea pe 
obrazul lui Wabi. Ochii lui, ca şi cei ai haitei sale 
credincioase, se înroşeau din pricina sforţării uriaşe pe care 
era silit s-o facă. Buzele i se deschideau fără vrere. 
Picioarele, tot atât de neobosite ca şi cele ale cerbului, i se 
încovoiau. Se trântea în sanie la răstim» puri din ce în ce 
mai apropiate şi între clipele acestea de odihnă alerga 
mereu mai puţin. Va fi oare nevoit să părăsească lupta? 

În timp ce sania ieşea din pădurea deasă pe care o 
străbătuse şi cum Wabi alerga iar pe de lături, 
îmbărbătându-şi câinii cu un strigăt deznădăjduit, se ivi 
deodată o nemărginită şi înmărmuritoare suprafaţă albă. 

Şi, în scânteierea soarelui, ochii pe jumătate orbiţi ai lui 
Wabi zăriră în întinderea aceea un punct negru. 

Era sania care ducea pe Rod. 

Încercă să strige. Dar sunetul vocii lui era atât de slab, 
încât n-ar fi putut fi auzit nici la o sută de paşi. 

Picioarele îi tremurară. | se păru deodată că s-au prefăcut 
în plumb şi se prăbuşi neputincios în zăpada. 

Câinii, care se opriseră în acelaşi timp, îl înconjurară şi 
începură să-i lângă obrazul şi mâinile. Răsuflarea lor caldă 
era întocmai ca o ţâşnitură de aburi. 

Câteva clipe i se păru tânărului că dintr-odată se făcuse 
noapte. Fără vrere, i se închiseră ochii. Simţea din ce în ce 
mai slab gâfâiala iubitoare a câinilor, ca şi cum ei s-ar fi 
îndepărtat de el, Şi se scufundă încet într-o noapte 
desăvârşită. 

Totuş, subconştientul său lupta şi făcea sforţări uriaşe 
spre a readuce în fire pe tânărul bărbat. Se gândi că-i mai 
rămâne o putinţă de scăpare. Şi i se păru că aude iarăşi 
gâfâiala câinilor, că simte din nou că-şi trec limbile pe 
obrazul şi mâinile lui. 

Cu mare greutate izbuti să-şi întredeschidă pleoapele. 
Acum, nu mai zări punctul negru în zăpada albă. 

Se ridică pe jumătate şi se târî pe genunchi, bâjbâind cu 
mâinile ca un orb. Abia de putu să ajungă până la sanie, 
târându-se prin învălmăşeala câinilor, deşi ea se afla doar 
la câţiva paşi de el. 

Degetele i se strânseră pe oţelul îngheţat al puştii. Ea era 
ultima nădejde! Cuvintele acestea şi gândul acesta îi 
frământau crierul. Printr-o sforţare supraomenească a 
voinţei, îşi ridică puşca la umăr şi, spre a nu şi răni câinii, 
îndreptă ţeava spre cer. 

Apoi, trase. Odată, de două ori, de cinci ori. Şi, după a 
cincea lovitură, scoase din cingătoare alte cartuşe şi trase 
iar, şi iar, şi iar... Până în clipa în care punctul negru, pe 
care-l zărea din nou în pustiul de zăpadă şi gheaţă, Işi 
încetini mersul, se opri şi se întoarse din drum. 

Şi Wabi nu încetă să tragă astfel, în timp ce arma îi ardea 
mâinile, decât atunci când cingătoarea i se goli de cartuşe. 

Începu să ameţească. Auzi aproape de el un strigăt şi, 
întorcându-se, şovăi şi întrebă: 

— Rod... Rod, tu eşti? 

Roderick Drew sări din sanie, alergă spre el şi-l apucă de 
braţ în clipa în care se prăvăli încă-odată în zăpadă. 

— Wabi, ce s-a întâmplat? Ce s-a întâmplat, pentru 
numele lui Dumnezeu? întrebă Roderick. Eşti rănit? 

Wabi încercă să-şi înfrângă slăbiciunea. 

— Rod... şopti în cele din urmă. Rod... Sora mea.. 
Minnetaki... 

Dar nu avu puterea să sfârşească şi se prăbuşi greoi în 
braţele lui Roderick, care păli deodată şi strigă cu glas 
tremurând: 

— Haide Wabi, te rog... sfârşeşte, te rog! Ce s-a 
întâmplat cu Minnetaki? 

Wabi şopti: 

— Prinsă de Woongaşi... 

Sforţarea aceasta îl istovi cu desăvârşire. Se înăbuși şi 
căzu iarăşi, ţeapăn ca un mort. 

HI 
Cum a căzut Minnetaki în 
mâinile indienilor Woongaşi 


Timp de câteva minute îndelungate, Roderick crezu că 
viaţa părăsise într-adevăr corpul tânărului său prieten. 

Wabi rămânea nemişcat, iar paloarea obrazului său era 
atât de îngrozitoare, încât Rod, aproape tot atât de palid ca 
şi el începu să» | strige deznădăjduit, cu glasul înăbuşit de 
plâns. 

Bărbatul care conducea sania lui Rod înghenunchie lângă 
cei doi tineri. Strecurându-şi mâna sub cămaşa groasă a lui 
Wabi, i-o apăsă o clipă pe piept şi spuse: 

- Inima mai bate. 

Scoase repede dintr-un buzunar o sticluţă de metal, o 
destupă şi, vârându-i gâtul între buzele strânse, lăsă să 
curgă în gâtlejul celui suferind câteva picături din conţinutul 
ei. Leacul îşi făcu numaidecât efectul. Wabi deschise ochii, 
îşi aţinti privirea pe chipul aspru aplecat deasupra-i şi-i 
închise iarăşi. 

Conducătorul se arătă liniştit de-a binelea. Începu să 
privească haita de câini lupi, istoviţi şi întinşi în zăpadă şi 
având capetele sprijinite pe labele de dinainte. 

Nici măcar faptul că o altă sanie şi alţi câini se afla în 
preajma lor nu izbutea să-i scoată din amorţeală. Dacă nu li 
s-ar fi auzit gâfâiturile şi nu li s-ar fi văzut limbile atârnate, 
s-ar fi crezut că şi pe ei i-a prins fără veste moartea pe 
drum. 

— Cu toţii au alergat, spuse, şi omul şi animalele, până 
când s-au prăvălit zdrobiţi de oboseală... 

Dar cuvintele acestea nu izbutiră să mângâie prea mult 
pe Rod. Dându-şi seama că fiorii vieţii puneau încetul cu 
încetul stăpânire pe corpul prietenului său, se întreba totuşi 
înspăimântat, văzându-i istoveala, ca şi pe aceea a câinilor 

însângeraţi, dacă nu s-a întâmplat cumva vreo nenorocire 
mai cumplită decât prinderea Minnetaki-ei. Murise oare 
drăgălaşa soră a lui Wabi? O uciseseră oare sălbatecii 
Woongaşi? 

Cerea mereu lămuriri prietenului său şi-l ruga stăruitor să 
vorbească. Dar conducătorul saniei, dându-l în lături, îi 
porunci: 

— Lasă-l în pace! Vezi doar în ce hal este. Până când îl 
voi înveli şi-l voi încălzi puţin în blănuri, du-te de strânge 
câteva vreascuri ca să aprindem focul. Trebuie să-i dăm să 
soarbă o băutură caldă. 

Rod îndeplini porunca pe care o primise. Adună un braţ 
de scoarţe şi ramuri de mesteacăn şi curând un foc vioi 
începu să pâlpâie pe zăpadă. Zgândări flacăra cu crengi 
mai groase şi căldura se răspândi la o depărtare de vreo 
doisprezece paşi împrejur. 

Conducătorul saniei aduse pe Wabi aproape de foc şi-l 
întinse pe o blană groasă de urs. Apoi, aşeză pe tăciunii 
încinşi o oală cu zăpadă îngheţată, care se topi repede şi 
goli în ea o cutie cu supă condensată. 

Paloarea cadaverică a lui Wabi pieri îndată şi, plin de 
fericire, Rod înghenunchie şi urmărea neclintit răsuflarea 
prietenului său, care devenea din ce în ce mai regulată. Dar 
ceea ce-l înspăimânta mereu mai mult era soarta 
Minnetakiei. 

Ca în vis îi trecu pe dinaintea ochilor întâmplările din 
ultimele luni. Sosirea lui la Detroit de la Wabinosh-House:, 
în tovărăşia lui Wabi, tânărul său camarad de liceu, care-l 
luase la părinţii lui, atât de departe de civilizaţie, în inima 
Northland-ului. Apoi, îndelungatele luni de iarnă petrecute 
laolaltă, în timpul cărora prietenia lor devenise cât se poate 
de strânsă, în timp ce înfruntau împreună, în nesfârşitele 
singurătăţii ale „Wild”-ului, alături de bătrânul Mukoki, 
păţanii neobişnuite şi primejdii nenumărate. 


> Detroit, capitala statului Michigan, la 700 Km. Nord-est de 
Washington, la frontiera dintre Canada şi Statele Unite. 

...-În care Wabi și cu el găsiseră în împrejurări uimitoare 
două schelete îngrădite . ... 

Dar ceea ce-l mişca şi mai mult, era imaginea surorii lui 
Wabi, a Minnetakiei, venită într-o barcă lunguiaţă făcută 
dintr-un trunchi scobit, în întâmpinarea tânărului alb, la 
coborârea lui la Wabinosh-House, în faţa caselor din butuci 
ale Agenţiei. Îşi aminti de şapca pe care o smulsese de pe 
cap vântul, ducându-i-o pe apa lacului Nipigon şi că fata 
aceea zâmbitoare, cu ochi negri ca tăciunii şi cu dinţi 
strălucitori, i-o pescuise cu vâsla. 

Îi veni apoi în minte vechea colibă, părăsită în pustietăţile 
îngheţate, în care Wabi şi el găsiseră în împrejurări 
uimitoare două schelete îngrădite; doi oameni se uciseseră 
cândva unul pe altul spre a intra în stăpânirea unei hărţi 
tainice, schiţată pe o scoarță de mesteacăn, o hartă 
stângace dar cât se poate de prețioasă, de cunoaşterea 
căreia atârna descoperirea unei mine de aur. 

Venise însă ora înapoierii şi se întâmplară o sumedenie 
de lucruri neaşteptate. Agenţia de la Wabinosh-House 
fusese atacată de indienii Woongaşi şi Roderick, nevoit să 
se întoarcă spre civilizaţie, pornise cu sania fără să-şi poată 
lua rămas bun de la drăgălaşa Minnetaki, pe care părinţii ei, 
prevăzători, o trimiseseră într-un loc sigur. În loc sigur... Cel 
puţin aşa credea Rod. 

Şi printr-o uluitoare întorsătură a faptelor, după mai puţin 
de douăzecişipatru de ore de la plecarea lui de la 
Wabinosh-House, Wabi, scumpul său Wabi, pe care-l lăsase 
seara zdravăn, se afla acum gâfâind la picioarele lui. Şi 
singurele cuvinte pe care i le putea smulge fuseseră acelea 
prin care îl încunoştinţase despre răpirea Minnetakiei, 
despre prinderea tinerei fete de către sălbatecii Woongaşi! 

În timp ce imaginile acestea se perindau pe dinaintea 
ochilor lui Rod şi-i frământau mintea, Wabi se zvârcoli din 
pricina unui tremur atât de puternic, încât îşi reveni în fire. 

Cu multă băgare de seamă, Roderick îşi ridică prietenul, 
iar conducătorul saniei duse la buzele tânărului o cană cu 
supă caldă. 

Wabi, care era flămând, zâmbi şi trăsăturile lui încordate 
se destinseră. 

Mai întâi, sorbi încet câteva înghiţituri de supă; apoi o 

bău cu o poftă de nestăpânit şi, când cana fu golită, 
murmură: 

— Aş mai bea o supă... A fost bună... 

Dorinţa-i fu împlinită şi a doua cană cu supă i se păru şi 
mai gustoasă decât cea dintâi. 

Apoi se ridică pe neaşteptate în picioare, îşi întinse 
braţele ca pentru a-şi păstra echilibrul, întrucât mai era 
slăbit şi, cu ochii încă înroşiţi de sânge, privi pe Roderick, 


gâfâind. 

— Rod... spuse. Mă temeam că nu te voi putea ajunge. 

— Lămureşte-mă acum, dacă poţi... Mi-ai spus că 
Minnetaki... 


— ... A fost furată de Woongaşi. Conducătorul lor, da, 
chiar Woonga, a săvârşit isprava. Am voit să te înştiinţez... 
mai întâi, pentru marea prietenie pe care o nutreşti 
Minnetakiei... apoi, ca să ne dai ajutor să descoperim urma 
răpitorilor. Ajutorul tău, în împrejurarea de acum, poate fi 
hotărâtor. 

Obosit, Wabi se opri. Se clătină şi i se păru că-l cuprind 
iar ameţelile. Rod şi celălalt bărbat îl sprijiniră şi-l ajutară să 
se aşeze pe una din sănii. 

În timp ce fruntea i se acoperea de broboane de sudoare, 
Wabi strânse de braţ pe Rod şi urmă: 

— Ascultă, Roderick, ce s-a întâmplat. Ştii ca şi mine că, 
înapoindu-ne zilele trecute din călătoria noastră de iarnă şi 
fiind surprinşi de nişte Woongaşi, am fugit de ei şi era 
aproape să pierim, dar că am făcut un ocol mare spre Sud, 
ca să ajungem la Wabinosh-House şi să dăm de urma lor... 
Ştii de asemeni că într-o dimineaţă, în timp ce Mukoki, care 
era rănit, rămăsese singur în tabără, tu şi eu am pornit, 
fiecare în altă parte, să vânăm... După o oră, ne-ai povestit 
mai târziu, ai întâlnit urme proaspete de-a curmezişul 
drumului tău. Ţi-ai dat numaidecât seama că era vorba de 
urmele foarte limpezi ale unor sănii şi labe de câini, ca şi 
ale unor paşi omeneşti. Ceva mai departe, în preajma unui 
foc care era pe sfârşite, ai găsit alte urme, amestecate cu 
cele văzute întâi şi între ele cele ale unui picior mic, despre 
care ţi-ai spus că nu poate fi decât al Minnetakiei... 

Rod asculta înfiorat şi cu nervii încordaţi. Ar fi voit să 
smulgă cuvintele de pe buzele lui Wabi, întrucât i se părea 
că le rosteşte prea încet. 

— Da, da, ştiu... Şi apoi? 

Conducătorul saniei întinse lui Wabi o a treia cană cu 
supă, pe care tânărul bărbat o înghiţi dintr-odată. Şi-şi urmă 
povestirea, cu vocea mai hotărâtă! 

— Când ajunserăm însfârşit la Agenţie, pe care o găsirăm 
împresurată, aflarăm de la tatăl meu că Minnetaki fusese 
trimisă spre Sud, departe de primejdie, anume la 
Kenogamd-House şi ne dădurăm seama cu toţii că urmele 
pe care le întâlniseşi fuseseră într-adevăr ale ei şi ale 
paznicilor care o însoțeau. 

— Ei bine? 

— Ei bine, în clipa aceea Minnetaki era fără îndoială în 
ghearele răpitorilor ei. Cei care o păzeau fuseseră luaţi prin 
surprindere şi măcelăriți, iar Woonga însuşi, care încercase 
zadarnic în tinereţe să fure mamei dragostea pentru tatăl 
meu, se răzbunase pe fiică şi o răpise, ducând-o cu el. 
Dumnezeu ştie unde... 

Şi în timp ce Rod, înspăimântat cu desăvârşire, îşi 
strângea pumnii neputincioşi, Wabi sfârşi: 

— Am aflat despre întâmplarea asta groaznică abia după 
o oră de la plecarea ta, printr-unul dintre paznici, care 
izbuti cu mare greutate să scape. Foarte rău răcit şi fiind 
socotit mort, îşi reveni în fire în ziua următoare şi, 
înțelegând că a fost părăsit, se târî până la Agenţie. El ne-a 
istorisit totul. Cu toate îngrijirile ce i s-au dat numaidecât, 
nu cred că va mai rămâne în viaţă, dacă n-a murit cumva 
până acum... In timp ce o parte dintre trupele aflate în 
tabără la Wabinosh-House păzeau mai departe Agenţia, 
pregătite să înfrunte vreun atac dat pe neaşteptate, alţi 
ostaşi fură trimişi în grabă în toate direcţiile, împreună cu 
cei mai buni vânători, cu însărcinare de a da de urma 
tâlharilor şi de a-i prinde. Mukoki şi cu mine ne alăturarăm 
ostaşilor. Dar un dezgheţ slab, destul de rar pe vremea 
asta, fusese de-ajuns ca să moaie zăpada şi am înţeles 
curând că strădania noastră va fi zadarnică. Atunci... 


17 


— Atunci? 

— Atunci m-am gândit, Roderick, că dacă noi amândoi 
vom face de la început drumul care ne-a dus zilele trecute 
până la Agenţie, când ne-am înapoiat împreună cu Mukoki, 
vom putea găsi locul unde ne-am aşezat corturile, ştii, 
acolo de unde am pornit la vânătoare... De acolo, dacă-ți 
aduci bine aminte de lucrurile înconjurătoare, vei putea 
recunoaşte locul unde ai văzut în zăpadă urma piciorului 
Minnetakiei. În felul acesta, vom avea un indiciu de folos. 
Dezgheţul acesta nedorit n-a fost decât parţial, aşa încât, 
dacă vom merge într-o direcţie bună, poate că vom 
descoperi vreo urmă ce n-a fost încă ştearsă. Acum înţelegi 
de ce Mukoki şi cu mine am pornit la miezul nopţii în goană 
după tine şi am căutat din răsputeri să te ajungem; înţelegi 
de ce am părăsit pe Muki, care se află la vreo douăsprezece 
mile în urmă, împreună cu una dintre săniile noastre şi cu 
câinii pe jumătate morţi, în timp ce eu n-am încetat să alerg 
mereu cu ultimii câini ce se mai puteau ţine pe picioare; 
înţelegi  însfârşit pentru ce, atunci când ai auzit 
împuşcăturile trase de mine pe marginea lacului îngheţat, 
ultima mea nădejde era aproape să piară, iar eu gata să mă 
prăbuşesc din pricina istovelii, pentru a nu mă mai ridica 
poate niciodată? Ah, Rod, dacă mai am vreo nădejde, mai 
puternică decât oricare alta, că voi mai găsi cândva pe 
Minnetaki, târâtă undeva în Necunoscutul Marelui Deşert 
alb, toată nădejdea asta ţi-o datoresc ţie... 

Ochii lui străluciră. Luă repede şi tremurând mâinile 
prietenului său într-ale sale. 

— Da, Wabi, strigă, voi regăsi această urmă... Voi face 
tot ce voi fi în stare! Şi dacă va fi nevoie, ne vom duce până 
la Polul Nord ca să salvăm pe Minnetaki... O vom căuta 
până în ziua Judecăţii din urmă! 

Din adâncurile pădurii se auziră atunci zgomotele unor 
pleznituri de bici, asemănătoare unor împuşcături de pistol 
şi nişte ţipete. 

Tinerii tăcură, ciulind urechile. Sunetele se apropiau. 

— E Mukoki, spuse Wabi. Ne-a ajuns. 

III 
Pe urmele Woongaşilor 


Într-adevăr era Mukoki, care izbutise cu mare greutate 
să-şi înzdrăvenească oarecum câinii rămaşi cu el. 

Bătrânul vânător nu era într-o stare mai strălucită decât 
Wabi. Trăsăturile-i slăbite şi chipul încordat vădeau că se 
află în prada unei istoveli cumplite. 

Fu şi el întins pe pielea de urs, în preajma focului şi 
conducătorul saniei lui Rod îi pregăti şi lui o supă. 

— Wabi găsit pe voi... mormăi Indianul, schiţând un 
zâmbet. Frumos, asta, foarte frumos! 

— Clipele sunt preţioase, spuse Wabi. Trebuie să ne 
întoarcem cât mai curând din drum. O singură zi în 
urmărirea Woongaşilor ne poate face să câştigăm lupta sau 
s-o pierdem. 

— Luaţi câinii mei, spuse conducătorul saniei lui Rod. 
Sunt şase animale bune şi vânjoase şi n-au obosit de loc, 
fiindcă ne-am urmat liniştit drumul... Ceea ce de altfel v-a 
îngăduit să ne ajungeţi. Le-aţi putea alătura trei sau patru 
dintre câinii voştri cei mai buni. În acelaşi timp, a-ţi putea 
să le daţi, şi unora şi altora, câte o oră întreagă de odihnă şi 
hrană cât mai îmbelșugată. Veţi avea de asemeni vreme să 
vă recăpătaţi puterile şi să vă odihniţi. Dacă nu, nu veţi 
putea merge prea departe... Veţi cădea curând de 
istoveală. 

Mukoki mormăi, ca să se ştie că-i place îndemnul şi 
ceilalţi se grăbiră să adune iarăşi vreascuri, pentru a înteţi 
focul. 

Cu aceiaşi grabă se făcu un fel de tabără provizorie, iar 
conducătorul saniei lui Rod îşi despacheta merindele. Câinii 
veniţi de la Wabinosh-House erau grozav de flămânzi. 
Văzând halca de carne ce începuse să fie tăiată în bucăţi şi 
simţindu-i mirosul, îşi vădiră pofta prin lătrături asurzitoare 
şi-şi trosniră fălcile, aruncându-se unul asupra celuilalt într- 

o încăierare crâncenă. 

Cu mare caznă, cel patru bărbaţi izbutiră să-i despartă. 
Şi, când se liniştiră de-a binelea, animalele căpătară bucăţi 
mari de carne. Stăpânii lor îşi fripseră alte bucăţi pe jăratec. 
Apoi, fu topită zăpadă pentru pregătirea cafelei. 

Când cei patru tovarăşi se săturară, începură alegerea 
câinilor. Celor şase care nu erau prea istoviţi, li se alăturară 
patru şi cu toţii fură împărţiţi la sania lui Wabi şi la cea a lui 
Mukoki. Bărbatul care condusese pe Rod urma să înhame la 
sania lui câinii rămaşi şi să se înapoieze fără grabă la 
Wabinosh-House. 

Merindele şi muniţiile fură de-asemeni împărţite; şi cei 
doi tineri luară părţile mai însemnate. 

Se hotărâse ca, îndată ce vor fi atins lacul Nipigon, cel 
trei urmăritori ai Woongaşilor să aibă grija de a cere 
ajutoare Agenţiei pentru ca, numaidecât după aceea să-şi 
reia goana de-a curmezişul. 

Porniră iarăşi la drum, străbătând păduri şi câmpii şi, 
când se zări nemărginita suprafaţă îngheţată a lacului 
Nipigon, soarele începu să coboare la orizontul pustiu. Nu 
mai era cald, ci, dimpotrivă, temperatura scădea din clipă 
în clipă. 

În mai puţin de jumătate de oră, globul roşu avea să 
dispară cu desăvârşire şi deodată, cum se întâmplă în 
Northland, noaptea avea să-şi întindă aripile grăbite 
deasupra pământului. Noaptea aceasta a Nordului te 
învăluie ca un lucru real şi mişcător, ca un zid întunecos, pe 
care aproape că l-ai putea atinge şi pipăi. 

Pe o asemenea noapte ajunseră cei trei bărbaţi la 
marginea lacului Nipigon, pe care Mukoki, care mergea 
înaintea tovarăşilor săi, dădu cel dintâi drumul câinilor. 

Bătrânul Indian, care-şi recăpătase întreaga energie, 
alerga pe lângă sania care deschidea drumul celeilalte. 
Wabi, istovit încă, era culcat în blănuri în sania următoare, 
după care, Rod, cel mai voinic dintre ei, alerga din 
răsputeri. 

În timp ce alerga după sanie, Roderick se gândea mereu 
la atâtea întâmplări neprevăzute, care se desfăşuraseră în 

cele două zile. Îşi amintea în primul rând de scumpa lui 
mamă, care aştepta zadarnic la Detroit înapoierea sa. Dar 
ceea ce-l preocupa cu deosebire era imaginea Minnetakiei, 
a fetiţei de cincisprezece ani, pentru care bătuse atât de 
cald inima sa de băieţandru; a Minnetakiei, pe care o 
scăpase cu şase luni înainte şi care acum căzuse iarăşi în 
mâna nelegiuiţilor. 

Oare ce va pătimi sărmana din partea Woongaşilor, până 
când o va ajunge, dacă o va mai ajunge vreodată? Ce 
soartă înfricoşătoare o chinuia poate chiar în clipa aceasta. 

Goana pripită, dar chibzuită, urma pe lacul Nipigon, în 
timp ce dincolo de păduri se stingea roşiatica lumină solară. 
Asemenea unui linţoliu uriaş, suprafaţa palidă de zăpadă şi 
gheaţă a lacului se pierdea departe, în beznă. 

Acum, Wabi se ridicase din blănuri şi cei trei bărbaţi 
alergau pe rând, odihnindu-se în una din sănii din zece în 
zece minute. 

Se părea că nimic nu călăuzeşte pe Wabi, care îndruma 
urmărirea. Cu toate acestea, el nu şovăi nici o clipă. Fiindcă 
nu trecu mult şi cerul fu iluminat de o sumedenie de stele. 
Apoi veni rândul lunii să-şi rostogolească la răsărit, 
deasupra orizontului întunecat, enormul său bulgăre de foc 
în necontenită mişcare, într-o privelişte de neînchipuit, cum 
se vede uneori în nopţile strălucitoare ale Marelui Nord. 

Pe măsură ce bulgărele se înălța spre zenit, culoarea sa 
roşie ca sângele fu înlocuită de cea stacojie. Apoi se argintă 
ca prin farmec, ca să se schimbe mai târziu într-un disc 
mare de aur palid, atârnat în Eter de unde-şi lăsă măreţia 
scânteietoare să şiruie deasupra nemărginirii acoperite cu 
zăpadă. 

Nici un zgomot nu tulbura această nesfârşită seninătate, 
în afară de scârţâitul uşor patinelor celor două sănii, 
trosnirea înceată a zăpezii sub labele câinilor şi cele câteva 
cuvinte întretăiate pe care schimbau din când în când Rod 
şi tovarăşii săi 

Ceasul lui Rod arăta ceva mai mult de ora opt seara, 
când Wabi, întorcându-se către tânărul alb, îi strigă, 
arătându-i o linie lungă şi întunecată, mărginea limpede 

suprafaţa albă a lacului. 

— lată pădurea; am sfârşit trecerea lacului... 

Câinii făcură impresia că au înţeles aceste cuvinte şi 
găsiră în ele o împrospătare a vigorii. Câinele din frunte 
adulmecă mirosul brazilor şi ai copăceilor din răşinoşi şi 
începu să latre tânguitor şi voioşi în acelaşi timp. 

Pe măsură ce înaintau săniile, culmile ascuţite şi înalte 
ale arborilor pădurilor se iviră din ce în ce mai limpede în 
noaptea cu lună plină. După cinci minute, cele două sănii se 
opriră la marginea de sud-vest a lacului Nipigon şi câinii, 
care gâfâiau, se tolăniră pe zăpadă într-o învălmăşeală de 
nelămurit. De la începutul după amiezii şi până acum, 
fuseseră străbătute vreo şaizeci de mile. 

— Vom poposi aici! spuse Wabi, Nu mă mai pot ţine pe 
picioare... De altfel, de abia când s-o face ziuă ne vom 
putea recunoaşte drumul. 

Mukoki pusese mâna pe un topor şi începuse să reteze 
crengile care se aflau în apropiere. 

— Tu, Rod, urmă Wabi, îngrijeşte-te de foci Muki şi cu 
mine ne vom apuca să facem un adăpost. 

În mai puţin de jumătate de oră, fusese isprăvită o colibă 
din crengi de copaci, iar în faţa-i trosnea un foc scânteietor. 
După ce aruncară în flăcările jucăuşe o sumedenie de 
surcele, Mukoki şi Wabi se afundară sub adăpostul cu 
mirosuri răşinoase şi se acoperiră cu blănuri, ca să adoarmă 
aproape numaidecât. 

Rod, care era mai puţin istovit decât ei, rămase de 
veghe. Se aşeză în faţa focului şi-l înteţi mereu, privind cu 
ochii pierduţi în întuneric flacăra care dănţuia în forme de 
neînchipuit. Câinii, întinşi împrejurul focului, păreau lipsiţi 
de viaţă. 

Din întunecimile pădurii se auzea în unele clipe urletul 
singuratec al lupului. O bufniţă mare şi albă zbură deasupra 
colibei, făcând să răsune sunetu-i aproape omenesc: „Allo! 
Allo! Allo!”. Arborii trosneau din pricina gerului. 

Dar nici urletul lupului, nici trosnetul copacilor, nici ţipătul 
nebunesc al oaspelui înaripat nu izbuteau să trezească pe 
cei care dormeau în colibă. 

Astfel trecu o oră. Rod era aşezat tot lângă foc, ţinându-şi 
puşca pe genunchi. Mintea-i nu înceta să frământe tot felul 
de gânduri, cu deosebire cel ce se îndrepta spre imaginea 
Minnetakiei, furată de Woongaşi. Avea impresia ciudată, 
dar cât se poate de lămurită, că şi ea stătea de veghe în 
clipa aceea şi se gândea la salvatorii ei. 

Deodată, datorită uneia din presimţirile acelea tainice, 
care au uneori o înrâurire atât de puternică asupra noastră, 
i se păru că vede pe tânăra lui prietenă. 

Stătea ca şi el, în noapte, în preajma unui foc care 
pâlpâia. 

Frumosul ei păr negru strălucea în bătaia flăcării, iar 
cosiţele i se răsfrângeau pe spate. Ochii ei priveau sălbatec 
focul, ca şi cum ar fi fost gata să se zvârle asupra-i, spre a 
se mântui. 

In spatele ei şi atât de aproape de ea, încât n-ar fi trebuit 
decât să întindă mâna ca s-o atingă, se afla un bărbat, la 
vederea căruia Roderick se simţi cuprins de un fior de 
groază. Era, cu faţa lui drăcească de Piele Roşie, Woonga, 
şeful bandiţilor, fără de legea însăşi. Vorbea cu repeziciune 
Minnetakiei şi, deodată, îşi întindea mâna spre ea... 

Dintr-o săritură, Rod se ridică şi scoase fără vrere un 
țipăt atât de puternic, încât trezi câinii şi-i sperie. Fusese 
pradă unui vis? Sau ceea ce văzuse fusese poate mai mult 
decât un vis? 

Incercă zadarnic să-şi scuture spaima care-l năpădise şi 
să-şi regăsească stăpânirea de sine. De ce, cu ce scop 
întinsese Woonga braţul spre prizoniera sa? Întrebarea 
aceasta zdrobea pe Roderick prin însemnătatea şi 
greutatea ei. Se apropie de foc, zgândări tăciunii şi puse o 
grămadă de vreascuri, până când o adevărată coloană de 
flăcări şi scântei se înălţă în noapte, luminând copacii 
dimprejur. 

Pe urma acestei lumini, Roderick se simţi întrucâtva mai 
liniştit. Se aşeză din nou lângă foc şi încercă să moţăie. 

Dar umbra Minnetakiei i se înălţă iarăşi în faţa ochilor. 
Woonga o prinsese în braţele lui vânjoase şi ea se zbătea în 
strânsoarea lui. Lupta cu tot curajul. Dar sălbatecul era 

mult mai puternic decât ea şi, dându-şi seama de faptul 
acesta, dispărea cu ea în adâncimile pădurii. 

Rod tresări din nou şi-şi frecă ochii; se scălda cu totul 
într-o sudoare rece. De data aceasta, însă, nu mai încercă 
să adoarmă. Ceasul său, pe care-l scoase din buzunar şi-l 
apropie de flacără, arăta că trecuse de miezul nopţii. Mai 
avea o oră, până să-şi trezească tovarăşii. 

Incepu să pregătească de mâncare şi hrăni câinii. La ora 
unu şi jumătate, intră în colibă, se duse spre Wabi şi-l 
zgâlţâi de umeri. 

— Scoală-te, îi strigă în ureche. E timpul să pornim la 
drum. 

Tânărul bărbat se ridică, îşi întinse braţele şi puţin după 
aceea, veni împreună cu Mukoki şi se aşeză alături de Rod, 
în preajma focului. 

Rod se strădui să pară liniştit. Nu spuse nici un cuvânt 
despre vedeniile care îl frământaseră. Situaţia era prin ea 
însăşi destul de tristă. Dar, îşi grăbi tovarăşii atât cât putu 
şi fu cel dintâi care sfârşi de mâncat. 

Mukoki se apucă îndată să caute vechile urme ale 
drumului pe care-l făcuseră cu o săptămână mai înainte, 
înapoindu-se la Wabinosh-House din marele lor ocol spre 
Nord. 

Drumul urma mai întâi o potecă lunguiaţă, deschisă în 
pădure de un râu ce îngheţa iarna, astfel încât era de-ajuns 
să meargă pe albia acestui râu. 

Aşa dar, porniră numaidecât sub lumina lunii, care 
începea iarăşi să coboare, întinzându-şi umbrele pe 
pământ. Apoi, pieri dincolo de copaci şi întunericul nu mai 
fu luminat decât de licărelile stelelor. 

Cele două sănii înaintau încet pe pământul lipsit de 
netezime, iar panta care urma albia râului, din ce în ce mai 
strimtă, se făcea şi din ce în ce mai gloduroasă. În cele din 
urmă, după mai bine de patru ore de mers obositor, 
pădurea se lumină şi, cum cei trei bărbaţi ajunseră în vârful 
unei culmi abrupte, Mukoki porunci: 

— Opriţi-vă! 

Pe cealaltă coastă a muntelui se întindea şi abia se zărea 

în noapte o învălmăşeală de stând, de arbori piperniciţi, de 
pădurici, vâlcele şi de râpe. Era de neapărată trebuinţă să 
se aştepte ivirea zorilor, înainte de a se porni mai departe. 

Se făcu foc şi drumeţii se aşezară în cerc în jurul lui. 
După un răstimp foarte îndelungat, care păru nesfârşit 
grabei înfrigurate a celor trei bărbaţi, stelele se stinseră şi 
în locul lor se iviră curând zorile. 

Din vechea urmă, nu se mai vedea nimic de la punctul în 
care se aflau. Dar bătrânul vânător Mukoki izbuti s-o afle 
repede printre cele mai neînsemnate tufişuri şi cu un 
mormăit de mulţumire îşi înştiinţă tovarăşii că sunt pe drum 
bun. 

Merseră toată ziua, oprindu-se doar o oră pentru prânz şi 
pentru odihna de care nu se puteau lipsi. Rod şi Wabi se 
minunau mereu de siguranţa cu care erau îndrumate săniile 
de bătrânul Indian. 

Ochii săi erau aţintiţi necontenit în zare. Uneori, îşi oprea 
câinii şi se îndepărta la dreapta sau la stânga lor. Nu 
spunea nici un cuvânt şi nici Rod, nici Wabi nu-l întrebau 
nimic. Lăsau pe Mukoki să-şi împlinească gândurile, 
întocmai cum vânătorul priceput nu face nici o mişcare şi 
nici un zgomot, în timp ce câinele său adulmecă şi 
descoperă o urmă îndoielnică. 

Din când în când, recunoşteau şi ei câte o dumbrăvioară 
pe lângă care mai trecuseră, câte o stâncă de formă 
deosebită pe care o ocoliseră, câte o văgăună pe care o 
străbătuseră. 

Se întâmpla chiar, acolo unde umbra era mai 
străvăzătoare şi împiedecase dezgheţul, să reapară pentru 
o clipă urmele paşilor lor, dovadă sigură că se aflau pe 
drum bun. 

Dar cum putea Mukoki, fără alt indiciu în afară de cele 
care îi rămăseseră întipărite în minte, să lege între ele toate 
aceste puncte? Wabi însuşi era înmărmurit de cunoştinţa pe 
care o vădea. 

Cât despre Rod, întreba cu îngrijorare crescând, cum va 
izbuti să se descurce şi să-şi înfăptuiască planurile. Doar 
gândul la Minnetaki, care-l chema spre necunoscut şi 

întindea spre el braţele-i rugătoare, gândul la Minnetaki pe 
care trebuia, s-o scape, îl ajuta să-şi păstreze curajul. 

Indată după ce lumina soarelui începu să scadă, cei trei 
tovarăşi poposiră. Ca şi în seara trecută, îşi făcură repede o 
colibă din frunziş, în preajma unui foc mare sub lumina lunii 
şi a stelelor, Rod, Wabi şi Mukoki vegheară pe rând, până a 
doua zi dimineaţă. 

Intradevăr, era vechiul loc pe care îşi aşezaseră tabăra, 


3 


baraca neatinsă încă, ... 


lei de a doua zile, Mukoki, care mergea 


In după amiaza ce 

mereu în frunte, cercetând neîncetat drumul până la cele 
mai mici semne pe care abia le putea zări, scoase deodată 
un strigăt ascuţit. 

— Baraca! spuse, întinzând braţul. Priviţi! 

Pe chipul său se zugrăvea bucuria izbânzii. 

Intr-adevăr era vechiul loc pe care îşi aşezaseră tabăra, 
baraca neatinsă încă, făcută din ramuri de pin; în ea 
dormiseră cei trei bărbaţi, când se înapoiaseră la Wabinosh- 
House. 

Wabi îşi puse mâna tremurătoare pe braţul lui Rod, care 
era tot atât de mişcat ca şi el. 

— Acum, spuse, a venit ora ta... Acum, Roderick, 
intervenţia ta va fi hotărâtoare. 

IV 
Omul cu picioare de urs 


Roderick Drew simţea că-şi pierde curajul. Cât de 
grozavă îi era răspunderea de acum înainte? 

Ce drum urmase, în ziua în care se despărţise pentru 
câtva timp de tovarăşii săi, pentru a porni spre întâmplări 
neprevăzute şi neobişnuite, în urmărirea unui vânător? 

În faţa colibei părăsite, se întindea o rarişte largă şi 
însorită, în care zăpada se topise cu desăvârşire. 

Nu se mai vedea nimic, nici o urmă. 

Şi i se spunea: 

— Mergi înainte? 

Câinii fericiţi că se pot odihni, se tolăniseră pe zăpadă. 
Între cei trei bărbaţi domnea o tăcere îngrozitoare. Roderick 
murmura în gând o rugăciune fierbinte către cer. 

Îşi aducea bine aminte că mersese spre sud, astfel încât 
înaintă în direcţia asta, oarecum la întâmplare, ţinându-şi 
arma sub braţ şi fiind urmat, la o oarecare depărtare, de 
Wabi şi de Mukoki, care ou vreau să-l tulbure câtuşi de 
puţin. 

Spre marea lui uimire, recunoscu o sumedenie de 
copăcei şi tufişuri pe lângă care trecuse. Cu şase luni mai 
înainte, când nu ştia tocă nimic despre Northland, copăceii 
şi tufişurile acestea nu i-ar fi reţinut luarea aminte. 

Dar în timpul îndelungatului său ocol de iarnă, în cursul 
vânătorilor de lupi, apoi la mina de aur, privirea îi devenise 
mai ageră fără să-şi dea seama. Educaţia aceasta a privirii 
nu era totuşi desăvârşită, încât uneori era şovăitor şi 
încurcat când avea de luat o hotărâre. 

Ştia bine că, după ce coborâse o vale adâncă, de care-şi 
aducea aminte în cele mai mici amănunţimi urcase panta 
opusă. Dar prin ce punct anume? N-ar fi putut să spună. 

Se opri şi-şi scrută mintea timp îndelungat, aţintindu-şi 
ochii asupra priveliştei haotice desfăşurată înainte-i. 

Dar nedumerirea lui se mări. Se întoarse şi văzu, la vreo 

treizeci de paşi în urmă, pe Wabi şi Mukoki care îi urmărea 
mişcările. Tulburarea de care era stăpânit spori. 

Fu năpădit deodată de simţământul unei neputinţe 
hotărâtoare. Lacrimi deznădăjduite îi umeziră pleoapele; 
aşa dar Minnetaki era pierdută pentru totdeauna? 

Ar fi rămas acolo, până la căderea nopţii, tot atât de 
împietrit ca şi o statuie, dacă un fulger scurt n-ar fi 
străbătut deodată spaţiul ameţindu-i privirea. 

Lumina orbitoare pornea de pe povârnişul opus celui pe 
care se aflau. Ţâşnea dintr-un bloc uriaş de gheaţă, aşezat 
în cumpănă pe o stâncă, pe care-l depusese vreo avalanşă, 
printr-un joc ciudat al naturii. 

Blocul acesta, tot atât de străveziu şi de curat ca şi 
cristalul, îndeplinind funcțiunea unei prisme, oglindea o 
rază de soare şi trimitea tânărului bărbat mesajul său. 

Într-adevăr Roderick îşi aduse îndată aminte că trecuse 
pe lângă blocul acesta. Păli de bucurie şi înăbuşindu-şi un 
strigăt, se avântă cu repeziciunea unei căprioare. 

Tovarăşii săi cărora nici nu se gândise să le dea lămuriri 
despre ceea ce se întâmpla şi care se întrebau dacă nu-şi 
pierduse cumva minţile, abia-l puteau urma în sănii, în timp 
ce-l vedeau coborând povârnişurile înzăpezite ale văii, ca 
numaidecât după aceea să urce coasta opusă, aţinându-şi 
neîncetat privirea spre semnalul miraculos. 

Când ajunse lângă blocul albăstrui, trebui să se oprească 
din pricină că gâfâia şi era peste măsură de istovit. Abia 
după ce trecură câteva clipe, izbuti să vorbească şi să 
încunoştinţeze în câteva cuvinte pe Wabi şi Mukoki despre 
această intervenţie aproape Dumnezeiască. 

Laudele tovarăşilor săi de drum îl mândriră nespus şi 
îndată după ce-şi recăpătă respiraţia, îşi reluă drumul pe 
creştetul muntelui. 

Când ajunse pe vârful muntelui, soarele începea să 
coboare spre orizontul rece. Dar dintr-o pornire firească şi 
vioaie Rod îşi amintea din ce în ce mai bine toate 
amănuntele. 

În alte împrejurări şi dacă situaţia n-ar fi fost atât de 
serioasă şi îngrijorătoare, Wabi şi Mukoki s-ar fi înveselit 

nespus de mult văzând pe tânărul alb aplecându-se, 
ridicându-se şi privind pierdut în jurul ca apoi să se aplece 
şi să se ridice iar, mergând cu siguranţa unui încercat 
vânător pe urma ce nu putea fi văzută cu siguranţă. 

Şi când se lăsă noaptea, întunecând cerul, Rod ajunse 
tocmai într-un luminiş micuţ, unde se aflau aceiaşi butuci, 
pe jumătate arşi, pe care îi întâlnise săptămâna trecută. 
Adică butucii pe care îi lăsaseră în urmă-le răpitorii 
Minnetakiei! 

Atunci, pieptul i se umplu de nădejde, iar inima-şi înteţi 
bătăile. În jurul tăciunilor stinşi, erau împrăştiate aceleaşi 
oase, aceleaşi fărâmituri de mâncare. Rod le recunoscu fără 
greutate. 

Dar căută zadarnic urma picioruşului, pe care o găsise 
rândul trecut. lar Mukoki răscoli în zadar zăpada, căutând 
urmele oamenilor care trecuseră pe acolo sau ale săniilor şi 
ale labelor câinilor. Dezgheţul unei singure zile fusese şi aci 
de ajuns, pentru a nimici orice indiciu. 

— Trebuie să înnoptăm aici, spuse Wabi. Vom cerceta 
mai bine locurile, când vom putea vedea limpede... 

În pofida bucuriei nestăpânite a lui Rod, care bătea din 
palme şi sărea ca un copil, fruntea lui Wabi rămânea 
încreţită de îngrijorare, ca şi aceea a bătrânului Indian. 

Încă o noapte! se gândeau. Încă o noapte pierdută! După 
atâtea zile de mers, Woongaşii se vor fi aflând atât de 
departe, încât chiar dacă urmăritorii lor porniseră pe drum 
bun, nu puteau fi siguri că vor izbuti să-i ajungă la vreme. 
Decât doar dacă vreo întâmplare neprevăzută... 

Cei doi bărbaţi îşi stăpâniră temerile şi nu le împărtăşiră 
lui Roderick, pentru a nu-l mâhni. Drumeţii făcură în grabă 
o baracă de mesteacăn, aprinseră focul şi adormiră până a 
doua zi. 

Mukoki, simțindu-se mai puţin obosit ca tovarăşii săi, 
veghea toată noaptea. Rod şi Wabi, care erau din cale afară 
de istoviţi, dormeau atât de adânc, încât nu se încumetă 
să-i trezească în zori. 

Soarele răsărise de mult, când cei doi tineri ieşiră din 
baracă şi-şi întinseră braţele, ca după un somn zdravăn. 

Numaidecât însă se ruşinară că se dovediseră atât de 
nepăsători faţă de bătrânul Indian. Dar Mukoki pierise. 

Cum se iviseră zorile, bătrânul nu-şi pierduse timpul şi, 
când se întoarse, după vreo jumătate de oră, chipul vădea 
o neîndoioasă satisfacţie. 

— Ei bine? îl întrebă Wabi. 

— Mukoki îşi întinse braţul spre Nord-Vest. 

— Pe acolo fugit... răspunse. 

judecând pe îndelete, bătrânul vânător ajunsese la 
convingerea că, dacă la început se păruse că nelegiuiţii se 
îndreaptă spre Sud - un drum care pentru ei n-avea nici un 
rost - după câtăva vreme ei trebuie să-şi fi îndreptat goana 
spre Nord, spre a se face nevăzuţi în singurătatea 
necercetată a Marelui Deşert alb. 

Iscodind cu băgare de seamă terenul şi încreţiturile 
pământului, Mukoki ajunsese până la o vâlcea, ce ducea 
spre Nord-West şi pe care se avântase. 

Vâlceaua era foarte îngustă, pereţii ei stâncoşi şi căpoşi 
şi, în multe locuri, abia că pătrundea soarele. 

Numaidecât, înțeleptul indian recunoscuse în zăpadă 
urme sigure de paşi, după care se vedeau şi pete de sânge, 
ceea ce dovedea că printre Woongaşi se aflau câţiva răniţi. 

Apoi, la o cotitură a vâlcelei, unde un cedru înalt îşi 
întindea umbra lui de nepătruns, se iviseră cât se poate de 
limpede urmele a două sănii, ale labelor câinilor şi ale 
paşilor unui număr de vreo doisprezece inşi. 

Ochii lui Mukoki scânteiară o flacără arzătoare, fia» căra 
luptei. 

Cele două sănii, lămuri el tovarăşilor, erau fără îndoială 
acelea care duceau pe Minnetaki la Kenogami-House, 
împreună cu paznicii el; după ce uciseră pe paznici, 
Woongaşii puseră mâna pe ele. 

Câinii fură înhămaţi în grabă şi cei trei urmăritori porniră 
spre vâlcea. Aţâţându-şi mereu câinii, cărora cele două 
nopţi de odihnă le redase toată vigoarea, călătorii noştri 
depăşiră curând urmele de sânge descoperite de Mukoki, 
pentru ca după o oră să găsească altele, mai mari, mai 
dese şi mai apăsate. 

Deodată, Mukoki, care se afla în fruntea lor, se opri. Un 
cadavru, înţepenit din pricina gerului, era întins de-a 
curmezişul drumului, cu obrazul în zăpadă. 

Indianul se apropie de el, îl întoarse şi-i fu lesne, ca şi lui 
Wabi, să recunoască pe unul din oamenii de la Wabinosh- 
House. Trebuie să fi fost prins în timpul luptei şi apoi luat de 
Woongaşi. O fi încercat să scape. Sau, poate, o fi fost rănit 
serios şi, ca să nu-i stânjenească, Woongaşii îl vor fi 
doborât cu o lovitură de topor. Crestătura groaznică făcută 
în ţeastă era adâncă. 

Rod privea înspăimântat. Wabi şi Mukoki apucară 
cadavrul de picioare şi-l traseră deoparte, apoi neavând 
cum să-l îngroape, îl acoperiră cu zăpadă. După aceasta, 
urmăritorii îşi reluară grăbiţi drumul. 

Vâlceaua, care nu se mai sfârşea şi ale cărei pante 
deveneau mereu mai anevoioase, era o călăuză sigură. De 
altfel, în fiece clipă apăreau urmele răpitorilor şi ale săniilor 
lor. Fiindcă soarele, care în anotimpul acesta se afla încă 
jos, la orizont, nu cobora niciodată până în fundul vâlcelei, 
care era foarte adâncă. 

Petele de sânge erau tot atât de numeroase şi Mukoki 
băgă în acelaşi timp de seamă că urmele săniilor erau şi 
mai limpezi, atingând straturile inferioare ale zăpezii. 

Ca să nu-şi piardă vremea pansându-i şi să nu-şi 
încetinească mersul, Woongaşii trebuie să-şi fi pus răniții pe 
sănii. 

— Bun... Asta bun!... mormăi Mukoki în câteva rânduri. În 
felul acesta se scurse toate ziua, întretăiată doar de opriri 
scurte. Goana devenise tot atât de ameţitoare, cum fusese 
cu trei zile înainte, în urmărirea lui Rod. 

Când se înseră de-a binelea, cei trei vânători de oameni 
dădură de urmele unui alt foc de tabără, în preajma căruia 
fuseseră construite două barăci din ramuri de cedru. 

Şi aci, faptele erau destul de grăitoare. Era vădit că una 
dintre barăci, cea mai încăpătoare, fusese făcută pentru 
Woonga însuşi, în timp ce a doua fusese locuită de indienii 
săi. 

Spre baraca aceasta se îndreptaseră paşi mici, mici de 

tot, care nu puteau fi decât cei ai Minnetakiei. Rod şi 
tovarăşii săi se simţiră năpădliţi de fiori de groază. 

Şi spaima lor crescu, atunci când găsiră şi înlăuntrul 
barăcii o sumedenie de pete mari de sânge care se 
învecinau cu rufăria însângerată de pe pat. 

Oare Minnetaki era rănită? Sau Woonga însuşi? 

In cea de-a doua baracă erau întinse două corpuri de 
indieni. Unul era ţeapăn. Celălalt era cald încă. Amândouă 
erau străpunse de gloanţe. Răniţi în lupta cu oamenii de la 
Wabinosh-House, cei doi Indieni veniseră să-şi dea aici 
sfârşitul. 

În timp ce Rod şi Wabi rămăseseră să-i privească, 
bucurându-se sălbatec, Mukoki se dusese la locul unde îşi 
făcuseră Wongaşii focul şi începu să scormonească în 
cenuşă. Deodată, dădu de un tăciune cald. 

Mormăi iarăşi: 

— Bun... Foarte bun asta!... 

Rod şi Wabi veniseră să-l caute. Văzând că Mukoki stă 
îngenunchiat şi-şi umflă fălcile, suflând din răsputeri în 
tăciune ca să reaprindă focul, cei doi tineri înţeleseră 
numaidecât că se apropie de vrăjmaş. Mersul nelegiuiţilor 
fusese stânjenit de cei răniţi. Aşa dar, urmăritorii îşi puteau 
socoti întemeiată nădejdea de a-i ajunge. 

Dar bucuria le rămânea întinată de groază. Aveau mereu 
înaintea ochilor petele de sânge din baracă. 

Mâncarea de seară fu gătită în grabă şi drumeţii se 
ospătară; se dădură porţii duble câinilor, care erau iarăşi 
prăpădiţi de oboseală şi ale căror labe reîncepuseră să 
sângereze şi se hotări să se continue goana o parte din 
noapte. 

Urmele răpitorilor, mai proaspete acum, erau cât se 
poate de limpezi sub lumina pe care o revărsau luna şi 
stelele, astfel încât putură fi străbătute numeroase mile. 

Puțin înainte de ivirea zorilor, urmăritorii îşi dăruiră 
numai două ore de odihnă, la adăpostul unei stânci care 
alcătuia, împreună cu alta, pe care se sprijinea, o 
adâncitură bine ferită. Şi, când se făcu ziuă, urmele lăsate 
de Woongaşi erau atât de proaspete, încât puteau fi văzute 

de oricine; iar Mukoki, cu iscusinţa de vechi vânător ce nu 
dădea niciodată greş, le spuse, fără să şovăie: 

— El trecut aici, este numai patru ceas! 

Ora hotărâtoare se apropia. 

Cel trei bărbaţi se sfătuiră în grabă şi hotărâră ca 
deocamdată câinii şi cele două sănii să rămână în urmă ia 
adăpostul stâncii, o veche vizuină părăsită, care se înfunda 
destul de adânc în pământ şi-i putea ascunde. Luându-şi 
toate muniţiile trebuincioase, aveau să continue singuri 
urmărirea cu o grabă, care însă trebuia să ţină negreşit 
seamă şi de prevedere. 

Era aproape ora zece, când cei trei bărbaţi, în mintea 
cărora îşi făcuse loc credinţa că în curând îşi vor ajunge 
vrăşmaşii, atinseră capătul vâlcelei. Aici, după ce se lărgise, 
vâlceaua se despărţea în două braţe, cu desăvârşire 
deosebite 

li aştepta o surpriză tulburătoarei. Şi urma fugarilor se 
despărţea în două braţe. Woongaşii se împărţiseră în două 
grupe. Una dintre sănii apucase spre Nord-Est, în timp ce a 
doua urmase drumul ce ducea spre Nord-West. În care 
sanie se aflau Woonga şi Minnetaki? 

Cei trei tovarăşi se întrebară cu privirea. Rod fu cel dintâi 
care, nemaiputându-se stăpâni, îşi reluă la întâmplare 
goana spre Nord-Est, ca să vadă dacă nu găseşte cumva 
vreun indiciu, în stare să-i lămurească asupra celor ce 
trebuiau să facă. 

Nu străbătuse nici o sută de yards, când se opri deodată 
în faţa unui grup de copăcei spinoşi care mărgineau partea 
dreaptă a drumului şi de pe buze îi scăpă un țipăt de 
tulburare, pe care nu şi-l putu opri. 

De una dintre crengile care ieşeau în afara drumului, era 
atârnată o şuviţă lungă şi împletită de păr negru şi 
mătăsos, care strălucea în bătaia soarelui. 

Wabi şi Mukoki, auzind ţipătul lui Rod, îl ajunseră în 
grabă. Văzură ca şi el, dar nu îndrăzniră să atingă minunata 
şuviţă neagră şi nici unul dintre ei nu se îndoi o clipă măcar 
că a fost luată din părul Minnetakiei. Şi se simţiră înfioraţi 
de durere. 

Mukoki trase creanga spre el şi scoase încet şuviţa 
strălucitoare. Apoi, fluieră lung, ceea ce însemna dovada 
celei mai mari neplăceri, pentru a cărei exprimare nu găsea 
cuvântul potrivit, întrucât cunoştea prea puţin limba 
engleză. 

Apoi rosti: 

— Minnetaki sania ailaltă! 

Arătă tovarăşilor săi şuviţa de păr. 

— Priviţi... Părul tăiat, nu smuls... Woonga aşezat aici ca 
să înşele la noi. 

Şi numai decât se întoarse din drum, ca să pornească pe 
cealaltă urmă. Rod şi Wabi nu mai stătură pe gânduri şi-şi 
reîncepură şi ei goana. 

După vreun sfert de milă, bătrânul vânător se opri şi, fără 
să spună vreun cuvânt (ceea ce dădea mult de înţeles) 
arătă, în direcţia opusă dârei lăsată de sanie, urma unui 
picior mic. 

De aci înainte, urmele încălțămintei pe care o purta 
Minnetaki se iveau la distanţe aproape regulate. Se părea 
într-adevăr că fata ceruse îngăduinţa de a merge pe jos, 
tocmai spre a lăsa în urmă-i, celor care ar fi venit poate s-o 
scape, o dovadă neîndoielnică a trecerii ei pe acolo. 

Cel puţin aşa gândea Mukoki, iar Wabi era cu totul de 
părerea lui. 

Cu Rod, însă, lucrurile stăteau altfel. Pe măsură ce se 
îndepărtau spre Nord. West, se simţea năpădit de o 
nelinişte de neînțeles. Dacă Mukoki se înşela? 

Încrederea lui în chibzuinţă şi priceperea bătrânului 
indian era de obicei nemărginită. Dar nu se putea împiedica 
de a gândi că, dacă Woongaşii fuseseră în stare să taie o 
şuviţă din părul Minnetaki-ei şi s-o atârne de un copăcel, nu 
se vor fi dat în lături să-i scoată încălţămintea şi să aşeze 
pe drum urme falşe. 

Nu cumva şuviţa însăşi era un nou şiretlic, cu ajutorul 
căruia nelegiuiţii nădăjduiau să-şi zăpăcească urmăritorii? 
Aceştia se vor crede prea ageri la minte şi nu vor voi să ia 
în serios indiciul, ca să se lase momiţi să apuce pe celălalt 
drum. 

O pornire ascunsă, pe care nu izbutea să şi-o 
lămurească, dar care devenea din ce în ce mai 
poruncitoare, părea că pune stăpânire pe gândurile lui Rod, 
îndemnându-l să-şi cântărească bine hotărârile. Un glas 
lăuntric şi stăruitor îi striga necontenit: 

— Minnetaki nu-i pe aici! 

Cu toate acestea, de teamă că va fi luat în râs, nu se 
încumetă să împărtăşească această bănuială tovarăşilor 
săi, a căror convingere că sunt pe drum bun îl zăpăcea. 

În cele din urmă, nu se mai putu abţine şi-şi luă inima-n 
dinţi, spunându-le oarecum încurcat: 

— Ascultă, Wabi, eu mă întorc şi o iau pe celălalt drum. 
Dacă în timp de o oră nu găsesc nici o urmă, vin după voi. 

Wabi se strădui în zadar să-l convingă că trebuie să 
renunţe la hotărârea luată, stăruind asupra primejdiei de 
care ar fi fost ameninţat micul lor număr, printr-o 
despărţire. Mukoki, căruia Wabi îi ceru să-i întărească 
temerile, se mulţumi să ridice din umeri în loc să răspundă. 

Dar Rod îşi păstră hotărârea şi reluându-şi fuga, se 
întoarse până la locul unde se desfăceau drumurile. Aci, 
apucă spre Nord-Est şi, cu inima zvâcnind, trecu iarăşi pe 
dinaintea copăcelului în care descoperise şuviţa mătăsoasă. 

Văzând-o, îşi simţi sporite şi întărite bănuielile şi începu 
să alerge în jurul copăcelului. 

Trecu însă o oră, fără să descopere nici cel mai mic 
indiciu. Urmele dispăreau în zăpadă. Cu toate acestea, nici 
nu se opri, nici nu se întoarse din drum. 

Ce putea fi oare lucrul acela nelămurit care, pitit în 
ascunzişurile sufletului său, îl mâna mereu înainte? Şi, pe 
măsură ce mergea, se convingea mereu mai mult că se află 
pe drum bun şi că Wabi şi Mukoki porniseră pe o cale 
greşită. Se părea că-l atrage un magnet, căruia nu-i se 
putea împotrivi. Deşi nu era superstiţios, se simţea din cale 
afară de tulburat. 

Trecu încă o oră. 

Locurile deveneau din ce în ce mai aspre şi mai 
sălbatece. Nu se mai vedeau decât creştete stâncoase şi 
ciopârţite, crăpături şi văgăuni, prin care se năpusteau 

primăvara o sumedenie de pâraie spumegând. + 

Fără să-şi dea seama, Rod încetinise goana. Işi ţinea 
arma sub braţ, gata să tragă. La fiece pas întâlnea bolovani 
uriaşi, strâmbi şi trântiţi de-a curmezişul drumului, încât 
păreau aşezaţi dinadins ca să poată fi folosiţi ca locuri de 
pândă. 

In timp ce trecea pe lângă unul din bolovanii aceştia, a 
cărui mărime era de neînchipuit, tânărul bărbat simţi că-i 
îngheaţă sângele în vine. Întâlnea pentru a doua oară un 
cadavru, zăcând de-a curmezişul drumului. 

Era un indian, întins pe zăpadă, cu braţele îndepărtate de 
trup şi cu chipul strâmbat din pricina agoniei. In spate avea 
o rană adâncă, făcută între umeri cu un satâr, iar zăpada 
din jurul lui se împurpurase cu sânge proaspăt. Nu se vedea 
nici o urmă, care să lase să se creadă că se dăduse vreo 
luptă şi moartea indianului trebuia să se fii întâmplat de 
vreo oră. 

Câteva clipe, Rod privi înfricoşat cadavrul. Cine o fi ucis 
pe acest om? Să fi fost Minnetaki, care-şi lovise pe la spate 
pe unul dintre răpitorii ei? Apoi, Rod îşi reluă fuga, fiind însă 
mai prevăzător. 

Urma saniei ducea într-un teren atât de anevoios, încât 
părea aproape cu neputinţă de folosit. Conducătorul ei 
trebuia să fi fost foarte iscusit de vreme ce putuse trece pe 
un asemenea drum. 

Deodată, Rod, care nu înceta să privească locurile cu 
toată luarea aminte, îşi opri fuga. Urmele unui urs uriaş, ale 
cărui labe mari erau adânc întipărite în zăpadă, se 
întretăiau cu cele ale saniei. 

Roderick nu se îndoi că animalul, trezit din somnul său de 
iarnă de căldura soarelui, s-a folosit de vremea frumoasă, 
ca să-şi părăsească vizuina şi să facă o preumblare. 

Indemnat de o curiozitate pe care nu şi-o putea lămuri, 
merse vreo cincizeci de metri de-a lungul urmelor ursului. 
Coborând, ajunse până la o văgăună îngustă, care astupa 
cu desăvârşire unul din bolovanii aceia mari cu forme 
ciudate, risipiţi acolo de vreun cataclism preistoric şi 
asemănător celor, atât de numeroase, pe care le întâlnise 

în drum. 

Fără îndoială, ursul îşi avea vizuina aici, într-o crăpătură 
o bolovanului în care pătrunsese. 

Rod nu înceta să înainteze şi, spre marea lui uimire, îşi 
dădu seama că spărtura străbătea bolovanul dintr-o parte 
într-alta, sfârşindu-se în văgăună. 

Mărginită şi oarecum strivită de-o parte şi de alta de doi 
pereţi râpoși, care în unele locuri aproape că se împreunau, 
văgăuna aceasta amintea prin înfăţişarea ei, cu toate că în 
măsură mai mică, văgăuna de neuitat în care Rod, şi Wabi 
trăiseră atâtea ore chinuitoare, adică pe aceea care după 
cum susţinea Rod ascundea taina minei de aur. 

Mergând încă vreo sută de metri prin trecătoarea 
stâncoasă, îngrozitor de întunecată, Rod se pregătea să se 
înapoieze, când îşi dădu seama că nu se mai văd urmele 
paşilor de urs. 

În locul lor se iviră paşi omeneştii 

V 
„Corp la corp” cu Woongaşii 


Uluirea lui Rod ajunsese la culme. 

Îi trebuiră câteva minute ca să se reculeagă şi să 
chibzuiască pe îndelete. Simţea că are nevoie mai mult ca 
oricând de stăpânire de sine. 

Fără îndoială, ursul nu era un urs, ci un om. Mai târziu 
avea să se lămurească taina aceasta. Dar omul nu era oare 
tocmai acela care răpise pe Minnetaki şi o târâse apoi cu el 
în această pustietate singuratecă. 

Rod credea că se apropie de ţintă. 

Drumul era foarte anevoios prin îngustimea acestui drum 
stâncos şi plin de ridicături şi scobituri. Cu toate acestea, 
Rod n-avea decât să se ia după urmele omului-urs, care 
părea să se fi simţit în voia sa în această văgăună şi găsise 
pretutindeni, fără să şovăie, cele mai prielnice locuri de 
trecere. 

Deodată dădu de un arbore prăbuşit dintr-una din râpele 
lăturalnice, unde fusese agăţat vreme îndelungată de o 
întortochetură a stâncii şi căzuse de-a curmezişul văgăunei, 
astupând-o. Omul care trecuse pe acolo înaintea lui Rod 
sărise peste această piedică, înlăturând în parte zăpada din 
drumul său, într-altă parte, pe trunchiul copacului, acolo 
unde aşternutul alb rămăsese neatins, se sprijinise o mână 
de om. 

Rod încremeni. Cele cinci degete ale mâinii lăsaseră 
urme cât se poate de limpezi. Erau lungi şi subţiri, iar 
palma era strâmtă. Nu putea fi decât o mână femeiască, 
mâna Minnetakiei. 

Omul-urs, care purtase până atunci pe braţe pe tânăra 
fată, îşi lăsase desigur jos povara ca să poată sări peste 
piedica ivită, iar Minnetaki trecuse după el. 

Apoi, îşi continuase drumul. Picioarele ei mici, după ce 
fuseseră descălţate (întrucât încălţămintea era sortită, cum 

ghicise Rod, să întipărească urme falşe pe celălalt drum) 
fuseseră înfăşurate la repezeală şi cu stângăcie, după cât 
se părea, în nişte bucăţi de blană, spre a le feri de frig şi a 
le împiedica să degere. Din această pricină, urmele 
neregulate pe care le lăsau paşii ei aveau, pentru un ochi 
neobişnuit, asemănarea cu cei ai picioarelor omului-urs, 

Astfel, Rod înţelese că foarte curând avea să-şi pună 
viaţa în primejdie pentru iubita soră a lui Wabi. Avea oare 
să-şi înfrunte vrăşmaşul după ce-l va fi pândit, sau într-o 
luptă „corp la corp”? Oricare va fi fost felul luptei, era 
hotărât să nu se dea înlături, ci s-o primească singur, 
bărbăteşte. 

Îşi cercetă cu de-amănuntul puşca, îşi scoase revolverul 
din toc şi se încredinţă că şi cuțitul său alunecă bine în 
blana în care era învelit. 

Merse aproape încă o milă. Apoi, i se păru că aude un 
sunet, pe care nu şi-l putea lămuri, dar care nu pornea de 
departe. Se opri şi ascultă, înăbuşindu-şi răsuflarea. Dar nu 
mai auzi nimic. Poate că vreo vulpe sau vreo pasăre a 
rostogolit o piatră. 

Îşi reluă încet mersul, aţintindu-şi ochii şi ciulind urechile. 

După câteva minute, se opri iar. Plutea în aer un miros 
slab, care dădu de bănuit. 

O adiere îl lămuri curând. Era un miros acru de fum, 
amestecat cu parfumul răşinos şi plăcut al cedrului. Fără 
îndoială că în apropiere se afla un foc, poate chiar la o 
bătaie de puşcă. 

Tăcut ca o umbră, Rod ocoli un bolovan, din pricina 
căruia nu putea să vadă. Hotărârea sa era luată. Vântul îi 
era prielnic şi, dacă izbutea să năvălească pe neaşteptate 
asupra vrăşmaşului său, l-ar fi doborât ca pe un câine, cu o 
singură împuşcătură, fără să-l înştiinţeze, fără să mai stea 
cu el de vorbă şi fără să se îndure de el. 

Încetul cu încetul şi ţinându-şi arma la umăr, ieşi din 
adăpostul pe care i-l oferise bolnavul şi deodată vederea îi 
deveni mai cuprinzătoare. 

La vreo douăzeci de paşi, unde se sfârşea văgăuna şi 
erau îngrămădite sfărâmăturile de stâncă, se înălța o colibă 

făcută din butuci, iar din acoperişul ei se ridica o spirală de 
fum, în chip fantomatic. 

Roderick se aplecă întocmai ca un lup în spatele unul 
tufiş, ţinându-şi degetul, care-i tremura fără vrere, apăsat 
pe trăgaciul armei şi privi cu luare aminte. Dacă nelegiuitul 
era în colibă, l-ar aştepta şi l-ar pândi oricât ar trebui. 

In afară de un hohot de plâns ce părea ieşit prin uşa 
deschisă a colibei, nu se auzi nimic. 

Hohotul acesta îl înfioră până în adâncul sufletului şi, 
dintr-o săritură  deznădăjduită, îşi  primejdui viaţa, 
avântându-se cu îndrăzneală până la colibă. 

Minnetaki şedea trântită pe pământ, cu minunatul el păr 
negru atârnându-i despletit pe umeri şi pe genunchi. Era 
palidă ca un cadavru şi privea neclintit şi ciudat pe tânărul 
bărbat care se ivi deodată înainte-i ca o arătare 
supranaturală. f 

Era singură, sau cel puțin se părea că e singură. Intr-o 
clipă, Rod se trezi îngenunchind lângă gingaşa soră a lui 
Wabi. Uitase cu desăvârşire că trebuia să fie prevăzător. 

Un țipăt înfricoşător al Minnetakiei îl făcu să se întoarcă 
spre uşa colibei, fără să se ridice. 

Şi văzu pe omul cel mai îngrozitor pe care-l văzuse 
vreodată, gata să se repeadă asupră-i. 

Intr-o clipită, Rod îşi dădu seama că indianul ce se afla în 
pragul uşii era vânjos, avea chipul sălbatic şi ţinea în mână 
un cuţit strălucitor. 

În asemenea împrejurări, făptura omenească îşi dă 
seama numaidecât şi oarecum fără vrere, ce are de făcut 
ca să se apere şi să se salveze. Mişcările ce sunt 
trebuincioase se săvârşesc aproape în chip firesc, ca şi cum 
viaţa, care nu mai atârnă decât de un fir de păr - cum se 
spune - n-ar mai aştepta chibzuiala zăbavnică a gândirii, ci 
ar găsi în ea cel mai temeinic ajutor. 

Aşa că Rod se hotări repede. Fără să ştie pentru ce, se 
zvârli cu faţa la pământ. Astfel scăpă. 

Cu un strigăt furios, indianul se năpustise asupră-i, lovind 
cu cuțitul. Dar izbi în gol şi, din pricina avântului său, se 
împiedică de corpul tânărului, prăbuşindu-se alături de el. 

După experienţa plină de neplăceri pe care o făcuse în 
Wild, Rod devenise tot atât de mlădios ca o pisică sălbatică. 
Muşchii i se întăriseră ca oţelul. Fără să se scoale, sări 
ridicându-şi cuțitul deasupra pieptului lui Woonga. 

Dar şi Woonga era la fel de ager. Tot atât de iute se feri 
de lovitura ce-i era sortită şi îndepărtă cu putere cuțitul, 
care se izbi de pământ. 

În secunda următoare, înconjură gâtul lui Rod cu braţul 
liber şi amândoi rămaseră o clipă nemişcaţi într-o 
strânsoare sălbatecă. 

Cu aceiaş mână cu care-şi ţinea cuțitul, Roderick prinsese 
mâna indianului, care era de asemeni înarmată şi care 
făcea aceiaş lucru. Nici unul din ei nu putea slăbi 
strânsoarea mâinii vrăjmaşului ca să lovească, fără ca să 
înlesnească în acelaşi timp ivirea unei primejdii, poate 
mortală, pentru sine. însuşi. 

lată ce-şi spunea Rod în cele câteva clipe, în care lupta 
era întreruptă. Dar îşi dădea seama că Woonga era mai 
voinic decât el. În clipa în care ar fi nevoit să slăbească 
strânsoarea, cuțitul vrăjmaşului său i s-ar împlânta în piept 
şi Minnetaki ar deveni pentru totdeauna prada sălbatecului. 

Întorcându-şi uşor capul spre revolverul său salvator, pe 
care nu-l putea atinge, tânărul zări pe Minnetaki, care se 
afla aproape de el şi care se ridicase. Abia atunci însă văzu 
că mâinile tinerei fete erau legate la spate. 

îngrozită, ea privea pe cei doi luptători şi încercă să-şi 
dea seama cum ar putea, deşi nu avea mâinile libere, să 
vină în ajutorul prietenului ei. 

Deodată, scoțând un țipăt, se năpusti cu picioarele 
alăturate pe braţul întins al lui Woonga, strivindu-l printr-o 
apăsare puternică. 

— Repede, Rodi strigă. Repede! Loveşte! Loveşte-l! 

Urlând, indianul izbuti să-şi elibereze braţul şi mâna, 
printr-o hotărâtă contractare a muşchilor. Dar Rod lovise 
năprasnic, înfigând până la mâner tăişul cuţitului în pieptul 
vrăjmaşului său. 

Cuţitul pătrunse în carne cu un zgomot surd şi indianul 
dădu drumul celui ce-l avea în mână, dar numai după ce 

pricinui lui Rod, o rană zdravănă lângă şold. 

Tânărul bărbat scoase un țipăt ascuţit, de bucurie şi de 
durere în acelaşi timp şi, făcând o sforţare uriaşă, se ridică, 
clătinându-se. Apoi, trăgând din pieptul celui învins cuțitul 
însângerat, tăie legăturile de la mâinile Minnetakiei şi, 
cuprins de slăbiciune, se prăbuşi la pământ. 

Tâmplele îi zvâcneau şi-l năpădiră ameţelile. Dar simţii 
totodată că două braţe gingaşe îi înconjoară gâtul şi auzea 
o voce cunoscută, ce părea că vine din depărtări, 
chemându-l pe nume. În cele din urmă, îşi pierdu cu 
desăvârşire cunoştinţa. 

Când îşi reveni în fire, mâna Minnetakiei îi mângâia 
obrazul. Chipul tinerei fete era aplecat asupră-i. Prin uşa 
deschisă a colibei, zărea zăpada albă de afară, care 
scânteia în soare. 

— Rod... spunea Minnetaki. 

Şi vocea ei era mai curând o şoaptă, care fremăta de 
îngrijorare şi de bucurie. 

Roderick ridică uşor o mână şi dezmierdă palidul chip al 
fetei. Suspină: 

— Sunt foarte fericit că te revăd, Minnetaki... 

Tânăra îi întinse să bea o cană cu apă rece. 

— Nu trebuie să te mişti, îi spuse, cu ochii lucind ca două 
stele. Rana nu e prea gravă, după cât nădăjduiesc şi am 
pansat-o cum am putut mai bine. Dar nu te mişca de loc, 
altfel va reîncepe să curgă sânge. 

— Cu toate acestea, zise Rod, lasă-mă să-ţi spun cât de 
mâhnit am fost, când a trebuit să părăsesc Wabinosh- 
House fără să te revăd... Apoi, spaima mea când am aflat 
că ai fost răpită... Acum, te-m regăsit... Restul nu-i nimic... 

— Ssst! Taci! Taci! 

Şi Minnetaki puse mâna pe gura lui Rod 

— Sunt curioasă să ştiu, îi spuse zâmbind, cum ai ajuns 
aici şi cum ai izbutit să mă scapi. Dar nu vreau să-mi 
răspunzi... cel puţin acum nu vreau. Te rog, nu te obosi 
vorbind. 

Ochii s în» 

sa 

Roderick băgă de seamă că, sub privirea sa ochii 
Minnetakiei se uitau deoparte, oarecum tulburaţi, întoarse 
şi el capul. Astfel, privirea-i căzu asupra unei grămezi 
nedesluşite, întinsă pe pământ acoperită cu o blană. 

Il străbătură fiori. Mâna Minnetakiei tremura într-a lui 
Rod. i 

— E Woonga, şopti fata. Insuşi Woonga şi e mort. 

VI 
Rod e în pericol de moarte 


În ciuda slăbiciunii care-l cuprinsese, Rod tresări. 

Prin urmare, şeful îngrozitor, vechiul duşman al 
Wabinosh-House-ului, acela care râvnise cândva pe mama 
Minnetakiei şi jurase că se va răzbuna pe tatăl lui Wabi, 
fiindcă i-o răpise, nelegiuitul ce nu putea fi prins şi visase 
că-şi va revărsa ura şi patima asupra fiicei, era morţi. Şi cel 
care-l ucisese era el însuşi, Roderick! 

Cu toată suferinţa care-l chinuia şi a frigurilor care îl 
zgâlţâiau, tânărul zâmbi cu o mândrie îndreptăţită. 

— Cât de fericit sunt, Minnetaki... fericit că am... 

Dar înainte să-şi fi sfârşit fraza, doi nou-veniţi, care se 
apropiaseră pe furiş, se iviră în uşa colibei. Erau Wabi şi 
Mukoki care, văzând că Rod nu reapare, se înapoiaseră din 
drum şi porniseră în căutarea lui. 

Emoţia fu atât de puternică, încât Rod căzu în nesimţire 
şi-şi pierdu cu desăvârşire cunoştinţa. 

După o jumătate de oră, când îşi reveni în fire, i se păru 
că s-a scurs un timp nemărginit între prezent şi întâmplarea 
îngrozitoare prin care trecuse. 

În timp ce Minnetaki îi mângâia obrazul şi-i dezmierda 
părul, ca o mamă care-şi linişteşte şi-şi adoarme copilul, 
Mukoki, bătrânul vânător, se aşezase la picioarele lui, 
fixându-l cu ochii săi negri şi strălucitori ca tăciunii. 

În privirea aceasta era o expresie ciudată. Rod o mai 
văzuse ori de câte ori bătrânul indian se temea că acei pe 
care îi îndrăgea erau ameninţat de vreo primejdie. Şi Rod 
înţelese numaidecât că între vechiul sălbatec şi el exista o 
legătură, mult mai trainică şi mai profundă decât aceia a 
unei simple camaraderii. 

Astfel încât, foarte tulburat, rosti cu oarecare greutate: 

— Hei, Muki! 

Auzindu-l, Mukoki se târî încet de-a lungul lui şi-i prinse 
mâinile, tremurând şi cu o bucurie silită, zugrăvită pe chipul 

lui aspru. 

— Dumneata avut dreptate... spuse tânărului bărbat. Şi 
eu, prost mare, nu avut... Dumneata scăpat Minnetaki şi 
omorât Woonga... Dumneata viteaz, foarte viteaz, foarte 
mult viteaz! 

În ce priveşte pe Wabi, abia de-şi potolea entuziasmul, 
prin repetatele îndemnuri ale Minnetakiei: 

— Ssst! Ssst! 

Cu toate acestea, nu-l putu împiedica să strige, cu ochii 
înlăcrămaţi. 

— Rod, eşti un erou! Da, un adevărat erou! Dumnezeu să 
te păzească totdeauna! 

În timp ce Minnetaki îl învelea pe Rod cu blănuri îl ridica 
încet capul şi-i întindea iarăşi cana cu apă rece la buze, 
Wabi şi Mukoki scoaseră din colibă corpul lui Woonga şi se 
duseră să caute sania şi câinii. 

La înapoiere, bătrânul indian se apucă să panseze cu 
grijă şi îndemânare rana tânărului bărbat, care era adâncă 
şi-i pricinuia din ce în ce mai multe dureri. Se hotărî ca, a 
doua zi chiar, Rod să fie culcat pe una din sănii, iar mica 
trupă să se străduiască să ajungă cât mai grabnic la 
Wabinosh-House, unde rănitul avea să fie îngrijit cum se 
cuvine de un medic şi de un chirurg. 

Apoi, în timp ce un foc vioi, aprins cu crengi de brad şi 
plop, ardea în vatra făcută din pietrele uscate ale colibei, 
Minnetaki istorisi pe scurt întâmplările şi împrejurările în 
care a fost răpită şi capcana căreia-i căzuse victimă, 
împreună cu păzitorii ei. 

Dacă toţi apărătorii ei, în afară de unul, adică tocmai 
acela care plecase la Wabinosh-House ca să ducă vestea 
răpirii şi să-şi dea apoi sufletul, au rămas pe teren, 
pierderile duşmanului au fost tot atât de crude. 

Woonga fusese împuşcat în coapsă şi pierduse mult 
sânge. Din pricina aceasta urmăritorii lui dăduseră în tot 
lungul drumului de petele acelea care îi puseseră pe 
gânduri. Ca să i se poată închide rana şi ca să se 
odihnească oamenii, care erau mai mult sau mai puţin 
răniţi, Woonga fusese nevoit să facă un popas de trei zile în 

baraca întâlnită de Rod şi tovarăşii lui în cursul urmăririi. 
Numai datorită acestui fapt, izbutiseră să-i ajungă. 

Tot atât de sigur era că sângele pe care-l pierduse 
sălbatecul din pricina împuşcăturii în coapsă îl slăbise în 
chip simţitor, aşa încât îl fusese mai lesne lui Rod să lupte 
şi să învingă pe înfricoşătorul uriaş. 

Şi dacă Woonga, preocupat numai de gândul de a fugi, 
nu se atinsese până atunci de Minnetaki, tânăra fată nu-şi 
mai făcea nici o iluzie cu privire la trista soartă ce-o aştepta 
în coliba din butuci, desigur una din ascunzătorile obişnuite 
ale tâlharului. 

Rod întrebă de ce fusese ucis indianul, găsit mort pe 
drum cu un cuţit în spate şi cine-l omorâse. 

Minnetaki răspunse că la un moment dat se iscase o 
ceartă aprinsă între şeful bandei şi unul din oameni şi, cu 
toate că nu putuse înţelege bine ce-şi spuneau, îşi dăduse 
totuşi seama că indianul pretinsese că trebuie să se bucure 
şi el de prizonieră. Dar, în timp ce se întorsese, Woonga îl 
omorâse. 

Rod ceru amănunte şi cu privire la taina labelor de urs 
întipărite în zăpadă. 

Minnetaki nu-şi putu opri râsul, lămurind că la ieşirea din 
văgăună Woonga părăsise drumul urmat de sănii şi de 
ceilalţi tâlhari şi-şi vărâse încălţămintea în nişte picioare de 
urs, pregătite dinainte, sigur fiind că urmele acestea nu-l 
vor trăda. 

Din acest loc, purtase pe tânăra fată pe braţe şi abia 
după un timp îndelungat îi dăduse drumul şi o lăsase să 
meargă, dar numai după ce-i legase mâinile pentru ca el 
însuşi să renunţe la şiretlicul cu picioarele de urs şi să 
meargă în chip firesc. 

Mukoki izbucni în hohote de râs şi bătu voios din palme, 
spunând despre Rod: 

— El nu prost! Oricum, el tot luat după urmele de urs! 

Convorbirea dură până seara, în timp ce flacăra din vatră 
zugrăvea umbre pe pereţii colibei de butuci. La rându-i, 
Wabi povesti surioarei sale cât de înspăimântați fuseseră 
părinţii lor şi el, cum izbutise să ajungă pe Rod ce pornise 

pe drumul spre civilizaţie şi cum fusese regăsită, datorită 
lui Rod. 

Îi istorisi apoi câteva din întâmplările pe care le trăise, în 
tovărăşia lui Rod şi a lui Mukoki, în cursul iernii trecute, În 
marea expediţie pentru vânarea lupilor. li descrise vechea 
colibă părăsită, în care două schelete ale unor bărbaţi ce se 
uciseseră le dezvăluiseră taina unei îndepărtate mine de 
aur, în căutarea căreia plănuiseră o nouă expediţie pentru 
primăvara viitoare. 

La rându-i, Minnetaki fremătă de emoție la gândul omului 
misterios. 

Roderick adormise de mult, dar tovarăşii lui şi tânăra fată 
continuau să vorbească în jurul flăcării ce era pe cale să se 
stingă. 

Se părea că soarta îşi slăbise vitregia. În curând aveau să 
ajungă la Wabinosh-House şi Minnetaki va fi redată teafără 
şi nevătămată părinţilor ei. Chiar a doua zi... 

Dar vai! A doua zi se văzu că în cursul nopţii starea lui 
Rod se înrăutăţise mult. Cuţitul indianului pătrunsese adânc 
şi cine ştie dacă nu fusese atins vreun organ vital! Sau 
poate că puternicele friguri care scuturau pe tânărul bărbat 
se datorau şi oboselii prea mari din ultimele zile, ca şi 
nenumăratelor şi neîntreruptelor tulburări ce se iviseră? 

Oricum, însă, Roderick căzuse pradă unui soi ciudat de 
amorţeală, din care era cu neputinţă să fie smuls. Cu toată 
prevederea trebuincioasă, fu aşezat într-una din sănii şi 
condus la Wabinosh-House în starea aceasta vrednică de 
milă, sub ochii înlăcrămaţi ai Minnetakiei. 

Urmară zile şi nopţi întregi de delir, în care se părea că 
moartea e aproape şi că se va năpusti asupra lui Roderick 
Drew. El visa neîncetat că e ars şi fript pe un jăratec 
mistuitor. Şi când îşi deschidea ochii, revenindu-şi în fire 
pentru câteva clipe, zărea mereu aplecat asupra-i obrazul 
gingaş al Minnetakiei, al tinerei lui prietene care se străduia 
să-i alunge căldurile, punându-i pe frunte comprese de apă 
rece. 

Cu toate acestea, rana vădea tendinţa de a se lecui, 
fiindcă viaţa e înrădăcinată temeinic într-un corp tânăr. 

Urmară zile și nopți întregi de delir... 

Umflătura începu să descrească şi, după o lună, Rod fu 
socotit în afară de primejdie. 

Pentru întremarea lui desăvârşită, trebui să mai treacă o 
lună, în timpul căreia Minnetaki veni într-o zi să înştiinţeze 
pe tânărul bărbat că-l aşteptă o mare surpriză. Sosise 
mama lui, Mrs. Drew. O sanie trimisă de la Wabinosh-House 
se dusese s-o ia şi s-o aducă lângă fiul ei. 

În convorbirile pe care le aveau, Rod şi Wabi începeau să 
se arate iar preocupaţi de mina de aur. Vremea trecuse, şi 
se apropia clipa prielnică, în care-şi puteau îngădui să 
pornească la drum. 

Într-o după amiază, stând de vorbă cu Minnetaki, Rod o 
întrebă dacă n-ar voi să ia parte la expediţie: 

Şi întrucât ochii Minnetakiei scânteiară la această 
propunere s 

— Caută să capeţi îngăduinţa părinţilor, îi spuse. 
Foloseşte-te de toată puterea de convingere! Pune şi pe 
fratele să stăruie şi să te sprijine... 

Dar Minnetaki redevenind deodată serioasă, clătină din 
cap. 

— Tata şi mama, îi răspunse, nu vor consimţi niciodată. 
Da, desigur, aş fi fericită, foarte fericită, să te 
întovărăşesc... Şi, ca şi d-ta, aş vâna urşi, lupi, cerbi şi 
căprioare. Ca şi d-ta, aş căuta aurul strălucitor... Dar 
închipuite o clipă în locul părinţilor mei. Ştii cât mă iubesc 
prin câte spaime au trecut din cauza mea. Totul e încă prea 
proaspăt. Dacă e adevărat că moartea lui Woonga i-a 
descurajat tovarăşii, care au pierit ca prin farmec din 
întreaga regiune, câte primejdii mă pot ameninţa totuşi, 
într-o asemenea expediţie! În ce mă priveşte pe mine, nu 
mă tem de ele. Dar tata şi mama n-ar putea fi tot atât de 
liniştiţi ca mine. Datoria mea este să nu le mai pricinuiesc 
vreo mâhnire şi să nu-i mai îngrijorez. Voi rămâne în 
preajma lor şi în acelaşi timp voi ţine tovărăşie mamei d- 
tale, care mă şi iubeşte de parcă aş fi propria ei fiică... D-ta 
poţi pleca şi-ţi urez noroc! 

VII 
Sub gheaţa lacului Nipigon 


Acum, soarele răsărea mai curând în fiece dimineaţă, 
zilele erau mai lungi şi aerul mai călduţ. 

De sub abureala primăvăratecă, se înălța parfumul 
minunat al pământului proaspăt. Pădurea adevărată, plină 
de viaţă nevăzută, se trezea cu mii de zgomote din somnul 
ei îndelungat sub învelişul de zăpadă. 

Pretutindeni, păsările de pradă îşi ciripeau prin crânguri 
cântecele de dragoste, sau zburau perechi-perechi. Gaiţele 
şi corbii se bucurau de venirea primăverii. Păsările de iarnă 
împestriţate albe şi negre, care zburau peste tot scânteind 
în soare ca nişte pietre preţioase, începeau să pribegească 
spre Nord. Apoi, pieriră cu desăvârşire, odată cu cea din 
urmă zăpadă. 

Plopii îşi umpleau cu sevă binefăcătoare mugurii de 
mărimea boabelor de mazăre, care se iveau unii după alţii, 
spre nemărginita desfătare a potârnichilor. 

E ora când ursoaica iese din vizuina de iarnă, însoţită de 
puii ei, născuţi de două luni şi-i învaţă cum să încovoaie 
spre ei copacii tineri, ca să poată atinge mlădiţele 
plăpânde. 

Ora la care cerbii coboară de pe înaltele culmi muntoase, 
unde s-au dus din înţelepciune să-şi caute adăpost, urmăriţi 
de lupii îndârjiţi să sfâşie pe cei bolnavi sau slăbiţi de vârstă 
dintre ei. 

Gheaţa începea să trosnească şi să se sfărâme pe 
pământ ca şi pe lacuri, pe stânci ca şi pe arbori. In fiece 
noapte, licăreala rece şi palidă a aurorii boreale se retrăgea 
încetul cu încetul spre Pol. 

La Wabinosh-House, care fusese părăsit de soldaţii trimişi 
de guvernul canadian pentru paza Agenţiei, domnea iarăşi 
o linişte deplină. 

Plecarea căutătorilor de aur se întâmplă într-o dimineaţă 

de Aprilie. În ajun, Rod, Wabi şi Mukoki îşi sfârşiseră 
pregătirile şi-şi cercetaseră încă odată, în grabă toate cele 
trebuincioase. Nimic nu fusese uitat şi în cursul nopţii Rod, 
căruia gândul la această nouă şi ispititoare expediţie spre 
marginea Northlandului îi tulbura somnul, strânsese de 
douăzeci de ori în mână, cu înfrigurare, scoarţa de 
mesteacăn care avea să-i călăuzească. 

Stelele sclipeau încă pe cer, când toţi cel ce locuiau în 
Agenţie se treziseră. Se adunaseră cu toţii în sufrageria cea 
mare, în care mâncau mereu membrii Agenţiei, de două 
secole. 

Se pregătise o masă de „rămas-bun” în cinstea celor care 
plecau pentru săptămâni, sau poate chiar pentru luni de 
zile. Deasupra adunării plutea o mâhnire cu neputinţă de 
înlăturat şi conducătorul Agenţiei, vădind o  voioşie 
prefăcută şi zgomotoasă, se străduia să reînsufleţească 
femeile. 

Mis Drew şi mama Minnetakiei, fosta principesă indiană, 
îşi ascundeau tulburarea cum puteau mai bine. Dar ochii 
roşii ai Minnetaki-ei arătau tuturor că plânsese. 

Când se sfârşi masa şi ieşiră cu toţii să soarbă aerul 
proaspăt al dimineţii, Rod, pe care lacrimile erau gata să-l 
podidească, se simţi uşurat. 

Însoţind pe călători, toţi cei de faţă coborâră până la 
marginea Lacului Nipigon, pe a cărui apă liberă de gheaţă 
aştepta o barcă lungă, făcută dintr-un trunchi scobit. 

Cele două mame îşi luară rămas bun de la fiii lor. Când 
Wabi sărută pe ambii obraji pe sora sa Minnetaki, ea nu se 
mai putu stăpâni şi izbucni în hohote de plâns. Rod, care 
strângea mâna tinerei fete, simţi că-l îneacă şi pe el 
plânsul. 

— La revedere, Minnetaki! îi strigă, în timp ce se aşeză în 
barca, în care se afla bătrânul Mukoki şi pe care Wabi o 
împingea în largul apei. 

Barca se îndepărtă şi pieri curând în întuneric. 

Câteva clipe nu se mai auzi nimic altceva decât loviturile 

4 E vorba de planul schiţat pe o scoarță de mesteacăn şi care indica 
drumul spre mina de aur. 

vâslelor. Apoi, ajunse pentru o ultimă oară până la cei trei 
bărbaţi glasul stins al Minnetakiei, care le ura călătorie 
fericită. După aceea, se făcu linişte. 

Rod fu cel dintâi care vorbi. 

— În împrejurările de felul ăsteia, spuse, cea mai 
neplăcută este clipa despărțirii! 

Vraja apăsătoare era sfărâmată. 

— Negreşit... răspunse Wabi. De fiece dată când îmi 
părăsesc sora, mă năpădeşte o tristeţe ucigătoare. Dar va 
veni ziua în care, nu mă îndoiesc, voi izbuti să-mi conving 
părinţii s-o lase să vină cu noi. Ce spui, Rod? 

— Ce spun? bolborosi Rod, roşind. Spun... spun că ar fi o 
tovarăşă îndrăzneață. 

— Da, e vitează, ea ştie trage, ştie vâneze cu noi... Asta 
bun, asta foarte bun! întări Mukoki cu atâta convingere, 
încât Rod şi Wabi izbucniră în râs. 

Wabi aprinse un chibrit şi la lumina lui cercetă busola. 

— În loc să ocolim ţărmul lacului, spuse, să-l trecem de-a 
curmezişul. În felul ăsta, vom câştiga mult. Ce crezi, Muki? 

Bătrânul vânător nu-i răspunse. Mirat, Wabi încetă să 
vâslească şi-şi repetă întrebarea. 

— Socoteşti că n-ar fi nimerit? îl întrebă. 

Mukoki îşi vâri mâna în apă, apoi o scoase şi o ridică 
deasupra capului. 

— Vânt de la Sud... spuse. Poate nu fie mai tare. Dar 
dacă face mai tare... 

Roderick se gândi la greaua încărcătură a corăbiei şi 
spuse? 

— Negregşit că dacă s-ar înteţi vântul, s-ar putea să nu ne 
fie prea bine... 

Wabi păru că şovăie, apoi îi răspunse: 

— Să mergem la noroc! Ca să înconjurăm lacul, ne 
trebuie toată ziua de azi şi mâine altă jumătate de zi. Dacă 
pornim de-a curmezişul, câştigăm o zi întreagă. Ajungem 
după amiază pe uscat. 

Mukoki scoase un mormăit, care putea fi luat în acelaşi 
timp drept împotrivire, dar şi drept consimţământ. In ce 
priveşte pe Rod, el se uita oarecum îngrozit la luntrea 

aceea uşoară, care se avânta îndrăzneţ pe nemărginita şi 
fremătătoarea suprafaţă lichidă. 

Bătaia regulată a vâăslelor mâna luntrea cu o iuţeală de 
patru mile pe oră şi, când se făcu de-a binelea ziuă, ţărmul 
împădurit de la Wabinosh-House nu mai era decât o linie 
neguroasă. 

Deasupra lacului scânteietor se ridicase soarele, cald şi 
măreț, alungând frigul, în timp ce adierea vântului aducea 
cu sine mirosul pădurilor îndepărtate. Rod fu cât se poate 
de liniştit. 

Văslea voios, cu toată vigoarea mușchilor săi tineri. Wabi 
fluiera şi cânta, amestecând cântecele cu arii indiene. Rod 
îşi alătură vocea de a lui Wabi, ca să fredoneze împreună 
„Yankee Doodle”? şi „The Star spangled Bauner'$. Până şi 
taciturnul Mukoki cânta din când în când, ca să arate că 
împărtăşeşte veselia celor doi tovarăşi ai săi. 

Intr-adevăr, ce roman atrăgător şi fermecător se 
pregăteau să trăiască cei doi tineri? Inaintea lor se 
deschidea Nordul nemărginit, pustiu şi tăcut, cu taina lui de 
nepătruns. Vântul le aducea chemarea acestui ţinut. Şi 
ceea ce era mai presus de orice, poate că le surâdea 
norocul şi-i aştepta la capătul acestei aventuri. Oare ar mal 
fi putut fi trişti în asemenea împrejurări? 

Cârduri numeroase de rațe sălbatece, cu penele negre şi 
ciocul albastru, însufleţeau apele lacului. Zburau şuierând 
pe deasupra bărcii şi ar fi fost o jucărie pentru Rod şi Wabi 
să doboare câteva zeci din ele. Dar, după ce văzu că au 
tras o jumătate de duzină de Împuşcături, Mukoki îi opri, 
sfătuindu-i: 

— Noi nu trebuie pierdem Împuşcături cu rațele. P-urmă 
noi avem nevoie mare de gloanţe. 

La amiază, văslele fură lăsate să se odihnească o oră 
întreagă şi cei trei tovarăşi de drum mâncară cu poftă 
prânzul îmbelşugat ce le fusese pregătit la Wabinosh- 
House. Apoi, cu forţe proaspete, porniră iar. 

Ţărmul opus al lacului spre care se îndreptau devenea 


> Cântec popular în Statele Unite. 
€ Imnul naţional american. 

din ce în ce mai lămurit şi privirea lor căuta revărsarea 
fluviului Ombakika, care fusese îngheţat la începutul iernii 
şi constituise punctul plecării lor în prima expediţie. 

Deodată, luarea aminte a lui Wabi fu atrasă de o bandă 
lungă şi albă, care se părea că mărgineşte ţărmul. 

— Parcă se mişcă, spuse după o clipă, întorcându-se spre 
Mukoki. Să fie... Să fie oare... 

— Despre ce vorbiţi? întrebă Rod. 

— ... Lebede? 

— Lebede! repetă Rod. Ar putea fi atât de numeroase 
pentru a acoperi o asemenea suprafaţă? 

— Pe semne că da! răspunse Wabi. Uneori se adună 
câteva mii. 

— Da, întări Mukoki, Mai multe decât numărați în 
douăzeci mii ani. 

Şi după o clipă adăogă: 

— Acum, nu lebede! Gheaţă! 

Nu prea părea încântat de descoperirea făcută, iar chipul 
lui Wabi se încruntă în acelaşi timp din pricina unei vii 
îngrijorări. 

Rod îşi dădu seama de seriozitatea situaţiei după o 
jumătate de oră, când luntrea se izbi de nişte sloiuri care se 
întindeau de la dreapta spre stânga, cât se putea vedea cu 
ochii liberi şi închideau cu desăvârşire drumul spre țărm, pe 
o distanţă de vreun sfert de milă. 

Fură nevoiţi să se oprească. Wabi părea încremenit, 

Mukoki, ţinându-şi vâsla pe genunchi, nu scotea nici o 
vorbă. 

— Trebuie să străbatem gheaţa, nu-i aşa? întrebă Rod. 

— Desigur... răspunse Wabi. Când vom putea! Mâine sau 
poimâine. 

— Şi crezi că ne va fi cu neputinţă? 

— Da, aşa cred! Sau, în tot cazul, ne va fi greu s-o facem. 

Luntrea se târî de-a lungul banchizei de gheaţă. Cu 
ajutorul vâslei, Mukoki încerca să-şi dea seama cât de gros 
şi de trainic este învelişul de gheaţă. 

Pe o întindere de câteva picioare, gheaţa era 
fărâmicioasă şi se spărgea la cea mai mică lovitură. Mai 

încolo, părea mai solidă. 

— Cred că dacă vom izbuti să facem în gheaţa moale o 
deschizătură destul de mare spre a lăsa să pătrundă 
luntrea, spuse Rod, vom putea ajunge la gheaţa cea tare şi 
apoi vom merge pe jos până la țărm. 

Wabi pusese mâna pe un topor. 

— Şi eu gândesc aşa, spuse. Haideţi! 

Mukoki nu părea convins că propunerea e destul de 
chibzuită şi clătină din cap. 

Primul sloi fu spart aşadar cu lovituri de topor şi luntrea 
cea uşoară începu să se strecoare prin canalul îngust ce se 
deschisese. 

Când luntrea ajunse la gheaţa cea tare, Wabi sări cu 
luare aminte prin partea de dinainte. Apoi, strigă 
triumfător: 

— S-a făcut! Acum e rândul tău, Rod... Dar ia seama să 
nu cazi în apă... 

Într-o clipă, Rod îl ajunse. 

Ceea ce se întâmplă apoi fu un fel de vis urât, scurt şi 
îngrozitor. Mai întâi, se auzi o uşoară trosnire a gheții sub 
picioarele celor doi tineri. Şi Wabi începu să râdă de aerul 
speriat al prietenului său. 

— Nu-i nimic, spuse. Acum nu se mai mişcă nimic. 

Dar gheaţa cea moale nu fusese de ajuns tăiată. 

De abia sfârşise Wabi, când un bloc uriaş se prăbuşi sub 
ei, cu o bubuitură de tunet şi se rostogoliră în apa 
întunecoasă a lacului. 

Mai puţin de o secundă Rod zări chipul îngrozit de spaimă 
al prietenului său, care se scufunda împreună cu el. Auzi 
strigătul ascuţit al lui Mukoki. Apoi, nu mai văzu şi nu mai 
simţi nimic şi înţelese că apa rece în care se zbătea se 
năpustise peste el şi-l cuprinsese. 

Cu toată sălbăticia, îşi zvârli braţele şi picioarele într-o 
sforţare deznădăjduită pentru a se ridica la suprafaţă. Şi se 
gândi, stăpânit de teamă, la aşternutul de gheaţă ce se 
întindea deasupra sa. 

În ce direcţie trebuia să înoate, ca să poată scăpa! 

Deschisese o clipă ochii. Dar peste tot domnea un 

întuneric de nepătruns fără vrere, deschise gura ca să 
poată respira. Dar fu nevoit s-o închidă numaidecât, fiindcă 
începuse să înghită apă. 

Din fericire, dincolo de locul unde se întâmplase nenorocirea, 
Shiaţa se întărea 


Secundele i se păru secole. Din câteva sforţări ajunse la 
suprafaţa apei. Dar capul i se izbi de ceva tare. Prin 

urmare, se afla sub gheaţă. Era într-o închisoare din care n- 
avea cum să iasă! 

Se lăsă puţin la fund şi începu iar să înoate orbeşte la 
întâmplare. Simţea că se înăbuşe. Era nevoit să deschidă 
iar gura... 

Ultima lui senzaţie fu aceea că încerca să strige ca să 
cheme într-ajutor şi că apa i se năpustea gâlgâitor în gâtlej. 

Nu văzu braţul lung care cobora în apă spre el, ca să-l 
apuce. Nu simţi mâna vânjoasă care-l readucea la 
suprafaţă, printre băşicile de apă. Simţi doar, câtva timp 
mai târziu, că era frecat cu putere, şi lovit încet cu pumnii, 
că era rostogolit de parcă devenise jucăria unui urs. 

Deschise ochii şi văzu pe Wabi, de pe care şiroia apa şi 
pe Mukoki, aplecaţi asupra-i. 

— Scăpat bine dumneata! rosti Mukoki. Acuma repede de 
tot ajungem la țărm. 

Din fericire, dincolo de locul unde se întâmplase 
nenorocirea, gheaţa se întărea. 

Luntrea fu trasă până acolo şi Wabi scoase din ea o 
legătură de pături. Mukoki îşi trecu braţul sub umerii lui 
Rod, ca să-l ajute să se ridice şi apoi să meargă şi cei trei 
bărbaţi se îndreptară spre țărm. 

— Dar, întrebă Rod, cine ne-a tras afară din apă? 

— Muki, vezi bine! răspunse Wabi. Tu ai meritat să te 
ajute... Dar eu, eu n-am meritat, zău! Şi printr-o nedreptate 
vădită, tocmai tu era s-o păţeşti. 

— Viteazul Muki! 

Drept răspuns, Muki începu să mormăie atât de hazliu, 
încât cei doi prieteni, care erau îngheţaţi tun, nu se putură 
opri de a râde cu hohote. 

Pe urmă, Wabi alergă să aprindă focul, ca să se 
încălzească. 

VIII 
Marele Spirit şi cele şapte 
fete frumoase 


În clipa în care Rod ajunse la țărm, condus de Mukoki, 
văzu arzând un foc uriaş. Bătrânul indian se grăbi să facă 
un adăpost, cu ajutorul unor crengi de copaci răşinoşi. Când 
adăpostul fu terminat, Rod şi Wabi îşi  scoaseră 
îmbrăcămintea şi se culcară, învelindu-se bine cu pături, în 
timp ce Mukoki le puse hainele să se usuce la flacăra 
scânteietoare. 

Trebuiră să treacă două ore, până când cei doi tineri să 
se poată îmbrăca şi să devină iarăşi voioşi.. 

îndepărtându-se o clipă, Wabi se întoarse învârtind în 
mână o creangă de mesteacăn destul de groasă, dar foarte 
mlădioasă. 

— Vezi nuiaua asta? spuse el lui Rod, întinzându-i-o. Cu 
asta mă vei pedepsi, dar nu numai odată, pentru 
nesocotinţa mea. 

— Ai dreptate, ţi se cuvine o asemenea pedeapsă, 
răspunse Roderick, râzând. 

— Priveşte trunchiul aceia gros de copac, căzut lângă foc. 
Te vei aşeza pe el cu faţa în jos şi cu spatele în sus. 

— Cine? Eu? întrebă Rod. 

— Desigur. Ca să-ţi arăt. După aceea, vei şti mai bine ce 
trebuie să faci cu mine. 

— Ne-am înţeles! 

Roderick se duse să se aşeze pe trunchi şi Wabi ridică 
nuiaua de mesteacăn. 

— Să nu loveşti prea tare... îl rugă Rod, prefăcându-se 
înfricoşat. 

— Ai ghicit ce am de gând? 

Şi Wabi începu să lovească din răsputeri. 

„Trosc! Pleasc! Trosc!” 

Roderick se împotrivi: 

— Stai, că mă doare, ştii? Opreşte-te, pentru numele lui 
Dumnezeu! 

— Ehei, încă nu-i nimic! Asta te va încălzi şi-ţi va reda 
circulaţia sângelui. Trebuie să ştii să înduri durerea, ca un 
bărbat. 

Şi Wabi lovi din ce în ce mai tare, până când îi căzu 
nuiaua din mâini. 

— Acum, spuse, e rândul meu. Acum trebuie să te rog eu 
şi să-ţi cer să fii îngăduitor şi să nu loveşti cu toată puterea. 

Şi se întinse pe trunchiul de copac. 

— E bine, e bine... bombăni Rod, suflecându-şi mâneca. 
Voi face aşa cum m-ai învăţat 

Şi nuiaua cca mlădioasă începu iar să cadă, dar de data 
aceasta pe spinarea lui Wabi. 

Roderick trăgea cât putea de tare şi Wabi, cu toate că-şi 
înfrâna durerea, nu mai era în stare să rabde, când 
prietenul său, cu braţul istovit, îi dădu ultima lovitură. 

Zvârli nuiaua şi, întinzând braţele spre Wabi: 

— Acum, îi spuse râzând, cred că nu ne mai datorăm 
nimic! Dacă şi ţie ţi s-a încins pielea cum mi s-a încins mie, 
înseamnă că ne-am atins scopul şi că nu mai avem a ne 
teme de vreun guturai. 

Şi cei doi prieteni, bine încălziţi se aruncară cu toată 
dragostea unul în braţele celuilalt. 

— Ştii că ai trecut printr-o adevărată primejdie? îi spuse 
Wabi. Muki şi cu mine, care fusesem scăpat între timp, nu 
ştiam unde să te căutăm în apă. Din fericire se produse un 
vârtej, tocmai când începeai să te scufunzi de-a binelea şi 
pentru totdeauna. Mukoki îşi întinse braţul în direcţia 
aceea, aplecându-se atât de tare încât era să răstoarne 
luntrea şi izbuti să te apuce mai întâi de păr. După aceia, te 
înhăţă zdravăn de umeri. 

— Brr... spuse Rod, scuturat de fiori. Mă faci să îngheţ iar. 
Cu siguranţă că voi visa toată noaptea ce am pătimit. Hai 
să vorbim despre lucruri mai vesele! În timpul acesta, 
Mukoki se înapoiase la luntre. Scosese din ea şi adusese pe 
țărm o parte din încărcătură, mai ales cele trebuincioase 

gătitului şi rațele împuşcate de Rod şi de Wabi. 

Focul fu întețit cu crengi de plop. În lumina zilei ce se 
sfârşea, crengile arseră ca un minunat foc de ar» tificii. Rod 
bătu din palme. 

— Astea lumină mai bine ca două zecimii lumânării spuse 
Mukoki. 

Tustrei se aşezară în jurul focului, aşteptând ora mesei. 

— A fost odată, începu Wabi, dar e mult de atunci, a fost 
odată în ţinutul ăsta un şef, care avea şapte fiice foarte 
frumoase. Erau atât de frumoase, încât până şi Marele 
Spirit se îndrăgosti de ele. Pentru prima dată, după un 
număr de luni ce nu se poate socoti, Marele Spirit descinse 
pe pământ şi se duse să caute pe şeful de care vă vorbesc. 

— Dacă vei consimţi, îi spuse, să-mi dai pe cele şapte 
fiice ale tale, îţi voi îndeplini şapte dorinţe. 

Şeful îi dădu fiicele. Apoi ceru să i se dăruiască mai întâi 
o noapte fără zi şi o zi fără noapte. A treia, a patra şi a 
cincea dorință fură următoarele! Pământul să fie 
îmbelşugat cu vânat şi peşti; pădurile să fie mereu înverzite 
(din pricina asta cedrii, brazii şi copacii răşinoşi îşi 
păstrează chiar iarna podoaba verde); să se dăruiască 
focul, lui şi poporului său. Cea de-a şasea dorinţă fu să i se 
dea o materie care să ardă chiar dacă e udă şi Marele Spirit 
îi dădu mesteacănul. Ultima lui dorinţă fu să i se dea o altă 
materie, care să ardă fără să facă fum şi a cărei flacără să 
înveselească până şi inimile cele mai mâhnite. Şi din 
pământ răsări plopul. Prin urmare, şefului acestuia şi celor 
şapte fiice ale sale le datorăm, astăzi încă, toate aceste 
binefaceri. E adevărat, Muki? 

Bătrânul vânător făcu semn că Wabi are dreptate. 

— Dar ce-au devenit apoi Marele Spirit şi cele şapte fete 
frumoase? întrebă Rod, cu un aer şiret. 

Auzindu-l, Mukoki se ridică şi se îndepărtă de foc. 

— Crede în toate legendele acestea învechite ca în soare 
şi în lună, şopti Wabi la urechea lui Rod. Dar ştie că şi tu, ca 
toţi albii, nu luaţi în serios copilăriile astea. 

Dacă s-ar Încumeta, ar putea să-ţi istorisească o 
sumedenie de poveşti pitoreşti, privind plămădirea 

pădurilor, a munţilor acestora şi a tuturor făpturilor care le 
locuiesc. Dar necredinţa ta îl împiedică s-o facă şi se teme 
că vei glumi pe socoteala lui. 

— Vom vedea! spuse Rod. 

Şi ridicându-se numaidecât, strigă? 

— Mukoki! Mukoki! 

Bătrânul indian se întoarse şi veni agale spre tânărul 
bărbat, care se îndreptă spre el surâzând, întâmpinându-l la 
jumătatea drumului. 

— Mukoki... îi spuse blând, luându-i mâna aspră într-a sa, 
ascultă-mă, Mukoki. lubesc mult pe Marele Spirit, ca şi tine, 
cinstesc pe acela care a zămislit aceste păduri falnice, 
munţii, lacurile, fluviile şi râurile şi această lună măreaţă, 
care-i colo sus. Aş dori să învăţ cât mai multe despre el. 
Vrei să consimţi să-mi vorbeşti puţin, ca să-l pot recunoaşte 
atunci când îşi va trăda prezenţa în juru-mi, în vânturile 
cerului, în stele şi în păduri? Vrei Mukoki? 

Mukoki îşi destinse trăsăturile posomorite şi-şi între- 
deschise buzele subţiri. Apoi privi pe Rod cu luare aminte, 
de parcă încerca să citească pe faţa lui adevărul cuvintelor 
rostite. 

Roderick urmă: 

— După aceea, eu îţi voi vorbi despre Marele Spirit al 
albilor. Fiindcă avem şi noi, Muki, unul care a făcut pentru 
noi lumea albilor, după cum al vostru a creato pe a voastră, 
pentru tine şi pentru rasa ta. În şase zile a făcut cerul, 
pământul şi apa, iar într-a şaptea s-a odihnit. Ziua aceasta 
a şaptea se numeşte Duminică. Şi el a făcut pentru noi 
pădurile noastre. Dar nu din iubire pentru cele şapte fete 
frumoase şi tinere, ci numai din dragoste pentru om. Te voi 
învăţa şi eu o mie de lucruri minunate, dacă vrei, la 
rânduiţi, să ai încredere în mine şi să-mi vorbeşti despre al 
tău. Ne-am înţeles? 

— Da... Poate... răspunse, cu un aer încurcat, dar 
îmblânzit, bătrânul Indian. 

— Aşa dar, acum? 

— Nu, altădată... 

Lui Mukoki nu-i trecuse încă supărarea. Rod înţelese că 

atinsese coarda simţitoare a bătrânului său camarad, cum 
se spune, a salvatorului său. 

Rațele fură jumulite, curățate şi fripte. Mukoki alese pe 
cea mai grasă dintre ele, care era friptă şi rumenită şi i-o 
dădu lui Rod întinse alta lui Wabi şi, luându-şi şi el una, se 
aşeză pe pământ şi începu s-o mănânce. 

— Acesta-i un prânz regesc! nu se putu reţine să exclame 
Rod, legănându-şi rața în vârful furculiţei. 

Noaptea trecu fără vreo întâmplare deosebită. În zori, 
când Rod şi Wabi deschiseră ochii, zăriră în faţa colibei 
luntrea cu care străbătuse lacul Nipigon. 

— Uite-o? strigă Rod. Cum a ajuns aici? 

— Eu făcut asta când voi dormit... răspunse Mukoki, 
venind spre ei. 

Şi adăogă, mormăind: 

— Eu tras pe gheaţă barca şi tot ce mai fost înăuntru. 

— Bravo, Muki! 

— Mukoki, spuse Wabi, a făcut numai jumătate din 
treabă. Acum, trebuie să ducem tustrei luntrea şi 
încărcătura ei până la revărsarea fluviului Ombakika, adică 
puţin mal încolo spre Nord, la aproape o oră distanţă. 
Ascultă, Rod... Dacă ciuleşti bine urechea, îi auzi vuietul. 
Intr-adevăr... In anotimpul ăsta trebuie să fie un puhoi 
aprig. 

— Da, da! întări Mukoki. Apă, multă apă şi tare repede. 
Mai repede decât douăzeci de mii de iepuri! 

— Prin urmare, iar va trebui să mergem în susul fluviului? 
întrebă Rod. 

— Negreşit! răspunse Wabi, râzând de mutra zăpăcită a 
tânărului alb. Şi cu toate astea, tot vom birui! 

Cei trei bărbaţi îşi împărţiră încărcătura luntrei, pe care 
Wabi şi Mukoki se duseră s-o caute şi o aduseră fără 
greutate pe umeri. 

Rod fu înmărmurit de înfăţişarea fluviului Ombakika, pe 
care-o întrezări în lumina dimineţii. 

Albia fluviului, pe care în timpul ultimei expediţii de iarnă 
o trecuseră pe gheaţă, nu avea pe atunci o lărgime mai 
mare de douăzeci de metri. Acum, apele întunecate şi 

murdare curgeau volburos, răsucindu-se încet, ca un lichid 
gros ce clocoteşte pe foc. Apele acestea nemărginite, al 
căror vuiet era surd şi adânc, n-aveau nimic furios, nimic 
din nebunia unui puhoi. Erau maiestuoase şi puternice. 

Dar această blajinătate leneşă nu prea era liniştitoare. 
Dedesubtul ei, sub gâlgâiturile ei grele ca ale fierturii de 
ovăz, se simțeau mii de curente nevăzute şi trădătoare, mii 
de capcane. Ici şi colo ţâşneau vârtejuri în formă de pălării, 
asemenea craterelor unor vulcani, iar apa groasă era la fel 
cu lava. 

Aspiraţii viclene dădeau impresia unor mâini de uriaş, 
care îşi făceau de lucru sub valurile noroioase, pândind pe 
cel care s-ar încumeta să intre în oala aceasta nemărginită, 
ca să-l tragă la fund. 

Cu desăvârşire uluit, Rod simţea în chip firesc în fluviul 
acesta uriaş, a cărui înfăţişare dădea de gândit, mult mai 
înfricoşătoare primejdii decât în urletele a douăzeci de 
torente. 

Chipul îi trăda gândurile şi nu-şi putu stăpâni tulburarea, 
când întrebă: 

— Prin urmare, pe aici trebuie să plutim? 

— Mergem de-a lungul țărmului, răspunse Muki. Noi 
sosim fără pericol. 

In clipa următoare, luntrea fu pusă iar pe apă, într-un râu 
mic şi liniştit în care curentul era potolit şi, după ce se 
aşeză în ea toată încărcătura, cei trei căutători de aur 
porniră la drum. 

Mukoki era în partea din urmă, călăuzind luntrişoara cu 
vâsla şi străduindu-se s-o îndrumeze la vro doisprezece 
metri de mal. În faţă, vâsleau din răsputeri cei doi tineri şi 
Rod se minuna de uşurinţa cu care înaintau. 

IX 
Glontele galben 


Din când în când, luntrea întâlnea câte un vârtej şi, 
văzând-o cum se leagănă şi se învârteşte aproape în juru-i, 
Roderick îşi putea da lesne seama de primejdiile pe care le- 
ar fi întâmpinat, dacă ar fi plutit prin mijlocul fluviului. 

În asemenea prilejuri, Mukoki şi Wabi întâmpinau 
adevărate piedici, pe care trebuiau să le înlăture repede, ca 
să nu se întâmple o nenorocire. Wabi, care era aşezat în 
partea din faţă a luntrei, urmărea neîncetat şi cu toată 
luarea aminte apa şi mişcările ei. 

Dar loviturile năprasnice ale forţelor nevăzute nu puteau 
fi prevăzute. Adesea, apa părea liniştită ca uleiul. După 
două minute, însă, se înălța o uriaşă băşică de aer, 
asemănătoare respirației unui peşte mare şi un crater lichid 
se deschidea în faţa luntrei. 

În urma unor lovituri repetate şi dese de vâslă, luntrea 
izbutea să scape teafără, dar numai după ce Rod o vedea 
înfundându-se cât de cât în apă. Şi priveliştea era cu 
adevărat înfiorătoare. 

Primejdiile nu se mai sfârşeau. Lemne plutitoare, 
mărăcini şi alte plante erau târâte de curent şi Wabi striga 
neconteniţi 

— Păzeşte la dreapta! 

lar în clipa următoare: 

— Păzeşte la stânga! 

Dând mereu ascultare îndrumărilor lui Wabi, Rod îşi 
istovise braţele. 

Uneori, clocotul apei era atât de grozav încât Mukoki 
conducea luntrea spre țărm şi cei trei bărbaţi, coborând, 
trebuiau s-o târască mai departe. 

În cursul acestei zile, fură siliţi să coboare pe uscat de 
cinci ori şi, ţinând seamă de vremea pierdută astfel, 
însemna că nu se mai pot bizui decât pe o înaintare de 

două mile pe oră. 


Din când în când, luntrea întâlnea câte un vârtej 

Spre sfârşitul după amiezii, poposiră. A doua zi, văzură că 
fluviul Ombakika devenise şi mai repede, întrucât se 
îngusta pe măsură ce se apropia de izvor; ba, era şi mai 
încărcat de buşteni şi de trunchiuri de copaci, care urmau 
cu o iuţeală înspăimântătoare cursul apei. Fără încordata 
luare aminte a lui Wabi, îndemânarea de neasemuit a lui 
Mukoki şi felul cum ştia Rod să asculte în totul pe cei doi 
tovarăşi ai săi, luntrişoara lor ar fi fost înghițită de apă în 
mod neîndoios. Dar cei trei bărbaţi se înțelegeau de minune 
şi lucrau ca o maşină bine pusă la punct, fără vreo 
slăbiciune a privirii sau a muşchilor. 

Apoi, albia Ombakikei se îngustă din ce în ce, fluviul uriaş 
din ajun nu mai fu decât un simplu torent care se năpustea 
asupra stâncilor şi, pe la amiază, Mukoki spuse că 
deocamdată pot socoti isprăvită călătoria. 

— Acuma, mult de cărat. Totul cărat, spuse. 

Intr-adevăr, trebuiau să sară peste linia de despărţire a 
apelor, care coborau într-o parte spre lacul Nipigon, iar pe 
cealaltă se îndreptau spre nemărginitele singurătăţi în care 
poposiseră cei trei tovarăşi în iarna trecută, când vânaseră 
lupi şi când dăduseră de coliba aceea faimoasă cu schelete, 
căreia Woongaşii îi puseseră mai târziu foc. 

Tot ce se afla în luntre fu împărţit şi aşezat în trei legături 
grele, care fură ridicate cu funiile până la vârful stâncii, 
apoi, veni rândul luntrii. 

Cascada prin care se arunca apa Ombakikei într-o 
spărtură a muntelui, cu o repeziciune şi o putere ce 
înfruntau gerul, spumega necontenit între numeroasele 
stânci de o mărime neobişnuită. Rod recunoscu îndată 
vuietul ei îngrozitor. 

Seara, cei trei tovarăşi îşi aşezară tabăra pe vârful 
muntelui, sub aceeaşi stâncă uriaşă unde mai dormiseră şi 
Wabi nu-şi putu stăpâni plăcerea răutăcioasă de a aminti lui 
Rod isprava lui minunată din timpul când, necunoscător 
încă în privinţa Wild-ului, ucisese într-o noapte un lynx, 
crezând că e unul din oamenii lui Woonga. 

Coborârea de pe munte, ale cărui povârnişuri nu erau 
prea înclinate pe partea aceasta, fu mult mai puţin 

anevoioasă decât urcarea şi, mai ales, mult mai puţin 
obositoare decât  plutirea pe  Ombakika, împotriva 
curentului. Dar, întrucât transportarea celor trei legături şi 
a luntrii îi silea să facă de două ori drumul, căutătorii de aur 
izbutiră abia pe înserat să ajungă la micul lac, aşezat într-o 
turtire a pământului şi pe marginea căruia se ridicase 
cândva coliba. 

In locul nemărginitului înveliş de zăpadă, lacul acela 
drăguţ, astăzi dezgheţat cu desăvârşire, era înconjurat de 
livezi înverzite. În apele lui liniştite se oglindeau cerbi şi 
brazi. 

În timp ce Mukoki se grăbea să construiască o colibă, Rod 
şi Wabi zgândăreau plini de tristeţe cărbunii pe care îi 
vedeau risipiţi. Pe iarba verde, erau singurele rămăşiţe ale 
adăpostului ce le dezvăluise taina aurului. 

La vreo cincizeci de paşi mai încolo, printre ierburile 
înalte, zăceau oseminte albe. Woongaşii, care atacaseră 
coliba, nu se mai înapoiaseră să-şi îngroape morţii, după 
fuga lor în dezordine. Oasele acestea erau ale nelegiuiţilor 
pe care îi ucisese Wabi şi pe care le curăţaseră de carne 
micile animale din Wild. 

Prima parte a călătoriei era împlinită. În douăzeci şi patru 
de ore, cei trei tovarăşi aveau să fie la faimoasa văgăună şi 
expediţia lor urma să devină mai atrăgătoare şi mai 
folositoare. 

— Un lucru e neîndoios, spuse Rod, scoțând din sac şi 
întinzând pe genunchi scoarţa de mesteacăn ce trebuia să 
le sluţească drept fir al Ariadnei, e neîndoios că trei bărbaţi 
au cunoscut înaintea noastră, într-o epocă nehotărâtă 
foarte îndepărtată, existenţa minei de aur şi că au schiţat 
pe coaja asta de copac, ajunsă în chip uimitor în mâinile 
noastre, calea ce se cuvine urmată spre a ajunge până la 
ea 

Cei trei bărbaţi, întovărăşiţi în acest scop, erau un englez 
numit John Ball şi doi francezi, Henri Langlois şi Peter 
Plante. Mai întâi, John Ball a fost ucis de Henri Langlois şi 
Peter Plante. Apoi, aceştia doi s-au omorât unul pe altul. În 
privinţa aceasta, suntem înţeleşi. 

— Suntem înţeleşi, dacă vrei... răspunse Wabi, cu un 
zâmbet batjocoritor în colţul buzelor. Fiindcă la urma 
urmelor, nimic nu ne dovedeşte că n-am născocit noi 
romanul ăsta, de la un cap la altul. 

Rod tresări. 

— L-am născocit noi de la un cap la altul? strigă. ŞI 
bulgării de aur pe care i-am găsit în coliba cea veche, 
închişi în sacul mic din piele de căprioară? Chiar tu ai 
recunoscut că, până aici toate presimţirile mele, s-au vădit 
ca fiind adevărate. Doar nu vei susţine acum... 

— Ah! Nu susţin nimic, răspunse Wabi, foarte încântat că- 
şi poate necăji prietenul şi că poate face haz de credinţa lui 
neclintită. Spun numai că pe tine te frământă mult 
imaginaţia... La urma urmelor dacă nu găsim nimic, 
povestea aceasta fantastică va rămâne mereu în mintea 
noastră ca un prilej unic de a fi făcut o minunată călătorie 
primăvăratecă, o excursie plină de folos şi pitorească într- 
un ţinut necercetat. 

Şi începu să fluiere încet cu un aer nepăsător. 

Rod era mânios şi Mukoki sosi tocmai la vreme, spre a-i 
potoli supărarea. 

— Întâi mergem văgăună, rosti resemnat. Pe urmă 
vedem cum facem! 

Dar Rod era atât de jignit de îndoielile prietenului său 
încât luându-şi arma, se îndepărtă, lăsând pe Wabi şi 
Mukoki să pregătească împreună masa. 

— Mă duc să dau o raită, spuse cu un aer amărât. Poate 
că împuşc vreun vânat cu care să ne îmbogăţim prânzul. 

— Drum bun! îi strigă Wabi Şi dacă întâlneşti pe undeva 
bulgări de aur, nu uita să-i aduci... 

îndepărtându-se, Roderick dispăru curând. 

Merse vreo milă fără să zărească nici un vânat. Apoi, în 
timp ce ieşea dintr-o pădurice de brazi, abia avu când să 
ţintească şi să tragă într-un urs uriaş, care umbla pe lângă 
o stâncă înaltă. 

— Mi-a scăpat! strigă, văzând că animalul piere în 
spatele stâncii. 

Era un urs cu adevărat înspăimântător, cel mai 

impunător din câţi văzuse Rod până atunci. Cu toate 
acestea, nu şovăi să se avânte în urmărirea lui chiar dacă 
n-o făcea decât ca să găsească un leac împotriva supărării 
care-l chinuia. 

Se luă fără prea mare caznă după urmele dihaniei şi, 
întrucât ajunsese în teren descoperit îl zări la vreo patru 
sute de metri înaintând, urcând un munte şi fugind. 

Deşi depărtarea nu era mică, Rod puse arma la umăr şi 
trase de doua ori. 

Ursul fusese atins cu siguranţă, fiindcă se rostogoli la 
pământ. Dar, ridicându-se numaidecât îşi reluă goana mult 
mai repede ca până atunci. Apoi, ajungând în vârful 
muntelui, dispăru pe cealaltă pantă. 

Nici o clipă Rod nu se gândi să lase să-i scape un 
asemenea vânat. Şi începu să alerge şi el. Dar, când ajunse 
pe culme, văzu, dezamăgit, că ursul i-o luase mult înainte şi 
se găsea acum la o depărtare de vreo şapte sau optsute de 
metri. 

După câteva clipe însă îşi dădu seama că animalul îşi 
încetinea goana. Desigur îl slăbea pierderea sângelui ce-i 
curgea din rană. 

Rod începu să fugă din răsputeri. Din când în când, ursul 
se oprea de parcă vroia să-şi recapete respiraţia. Şapte 
sute de metri, şasesute, cincisute de metri. Animalul avea 
să se strecoare în desiş, unde fără îndoială că ar fi fost cu 
neputinţă să mai fie ajuns. 

Cu toate că distanţa era mare, Rod se hotărî să încerce 
să tragă. Folosi o clipă când ursul stătea nemişcat şi trase. 

Lovită în cap, dihania se învârti în juru-i şi în clipa 
următoare se prăbuşi la pământ. 

Când tânărul alb se apropie şi se încredinţă că a repurtat 
o izbândă măreaţă, se grăbi să se înapoieze ca să-şi 
înştiinţeze tovarăşii fiindcă nu-i putea trece prin cap că ar fi 
singur în stare să târască un asemenea vânat până la 
tabăra lor. 

— Urs mare! exclamă Mukoki, când îl văzu. Foarte mare 
urs! 

In felul cum spusese cuvintele acestea, vădea o 

admiraţie atât de sinceră, încât Rod simţea că i se aprind 
obrajii de plăcere. 

— Felicitările mele! îi spuse Wabi. Animalul trebuie să 
cântărească vreo cinci sute de livre. Şi desigur că măsoară 
vreo patru picioare de la un umăr la altul. Ce vânjos e! 

— Straşnic pentru covor frumos! mormăi Mukoki, 

— Un covor de opt picioare lungime, şapte lăţime, dacă 
n-ai găsit mina de aur... 

Mukoki începu să cerceteze animalul mai de aproape. 

— Lovitura nimerit sub urechea dreaptă, spuse. Bun, 
foarte bun asta. 

În blana deasă, găsi apoi celelalte două răni, pricinuite de 
primele lovituri trase de Rod. Deodată însă scoase un 
mormăit de uimire. 

El mai fost rănit... Multă vreme înainte... Rană veche... 
glonte rămas sub piele. 

Şi pipăi pielea uneia din labele de dinapoi. Se simţea 
limpede cicatricea unei răni vechi. Mâna lui Rod şi cea a lui 
Wabi, călăuzite de Mukoki, simţiră glontele alunecând sub 
apăsare între piele şi carne. 

Un vânător e năpădit totdeauna de o tulburare deosebită, 
în singurătăţile nemărginite şi pustii ale Northland-ului, 
când întâlneşte la animalul pe care l-a răpus semnul unei 
răni, făcută de alt vânător. Şi fără vrere se gândeşte parcă 
sub puterea de neînvins a unei vrăji! Cine era omul acesta? 
De unde venea, şi unde se ducea? „Cine era fratele acesta 
rar şi necunoscut”? 

Mukoki pusese mâna pe cuţit şi începuse să lucreze la 
scoaterea glontelui. Când izbuti să-l apuce, mormăi iarăşi, 
vădind o mare uimire. 

Într-adevăr, glontele avea o înfăţişare puţin obişnuită. 
Era neted şi turtit într-un chip ciudat. 

— Glonte străin, şopti. Niciodată nu văzut aşa glonte. Nu 
glonte de plumb. 

Cu vârful cuţitului rupse uşor metalul şi tăie apoi o 
bucăţică. Apoi, întinse mâna în bătaia soarelui ce începea 
să apună. 

Pe tăietura de glonte se ivi deodată o caldă licărire 

galbenă. 
— Glonte de aur! şopti. Plumbul niciodată aşa galben... 
Glontele cu aur!... Cu aur curat frumos! 

X 
De ce sunt cinstiți toți 
indienii? 


Cei trei bărbați tăcură. Wabi, care nu se mai gândea să 
necăjească pe Rod, holba ochii, fiindcă nu putea să creadă 
că-i adevărat ceea ce vede. La rându-i Roderick retrăia 
tulburările careul năpădiseră în coliba de altă dată, cu 
prilejul descoperirii scheletelor şi a săculețului din piele de 
căprioară, în care se aflau faimoşii bulgări de aur. 

Cât despre Mukoki, chipul lui vădea o înfăţişare cu totul 
neobişnuită. Se părea că simţămintele care îl stăpânesc nu 
pot fi înţelese uşor. Mâna în care ţinea glontele de aur Îi 
tremura din pricina tulburării - ceea ce nu i se prea 
întâmpla - iar degetele-i lungi şi osoase se plimbau 
neîncetat de-a lungul acestui glonte. 

El fu cel dintâi care vorbi şi rosti două întrebări, ce 
frământau creieri drumeţilor noştri. 

— Cine tras în urs glonte cu aur? 

Era limpede că, deocamdată, această întrebare rămânea 
fără răspuns. 

În al doilea rând: 

— De ce tras glonte cu aur? 

Şi în privinţa aceasta, taina părea de nepătruns. 

Wabi luase glontele şi-l cântărea în mână. 

— Cred că are o uncie... spuse. 

— Asta înseamnă vreo douăzeci de dolari! adăogă Rod. 
Dar cine dracu o fi împuşcat pe aici urşi cu gloanţe de aur? 
Sunt înmărmurit! 

Cântări şi el în mână glontele. Pe chipul său se zugrăviră 
în acelaşi timp mirarea şi necazul. 

Dar obrazul încreţit şi plin de tăieturi al bătrânului indian 
îşi recăpătase masca nesimţitoare, obişnuită oamenilor din 
rasa sa, care nu-şi părăsea înfăţişarea decât în anumite 

împrejurări, rare şi neaşteptate. 

Sub această nepăsare prefăcută însă, mintea nu înceta 
să lucreze, o minte ascuţită, deprinsă să pătrundă toate 
tainele uluitoare ale Northland-ului. Rod şi Wabi, care se 
uitau la el cu toată luarea aminte, înțelegeau că urmărea cu 
gândul drumul ursului, până la arma care-l rănise prima 
dată. 

— Ei, ce crezi? îl întrebă Wabi. 

— Ăla tras cu puşcă veche, foarte veche puşcă, răspunse 
molcom. Tras cu glonte şi pulbere, fără cartuş. Ciudat, 
foarte tare ciudat. 

— Vrei să spui că era o armă care se încarcă prin ţeavă? 

Indianul dădu din cap, în semn de aprobare. 

— Omul avut pulbere, dar nu avut plumb. Avut foame. 
Atunci folosit aur. 

Într-o oarecare măsură, taina părea desluşită prin 
iscusinţa bătrânului vânător. Dar prima întrebare rămânea 
tot nedezlegată. Cine a tras glontele şi, a treia întrebare, 
care era tot atât de însemnată, de unde era aurul acesta? 

— Omul trebuie să fi găsit un filon bogat în aur, spuse 
Wabi. Altfel, n-ar fi fost atât de risipitor cu un metal atât de 
preţios. Mai ales că glontele este foarte mare. 

— Nu-i aur în regiunea asta, rosti Mukoki. El venit de 
departe, mult departe. 

— Adică... spuse Rod, şi glasul îi tremura, de parcă era 
aproape să se înăbușe, asta să însemne că omul acela o fi 
găsit înaintea noastră aurul nostru? 

Wabi era tot atât de tulburat. lar Mukoki tăcea chitic. 

Rod scoase dintr-unul din buzunarele de dinăuntru al 
hainei un obiect mărunt, înfăşurat cu grijă într-o bucată de 
ştofă şi-l desfăcu. 

— Din ceea ce găsisem în săculeţul din piele de 
căprioară, păstrasem bucăţica asta de bulgăre, ca parte ce 
mi se cuvenea, cu gândul ca, la înapoierea mea în ţară 
civilizată, să-mi fac cu ajutorul ei un ac de cravată. Am 
purtat, o totdeauna la mine. Cunosc oarecare noţiuni de 
geologie şi mineralogie, învăţate la colegiu. Aşa că ştiu că, 
alăturând şi asemănând zece bucățele de aur, vom vedea 

că aproape întotdeauna înfăţişarea lor se deosebeşte puţin. 
Culoarea nu e aceeaşi la toate. Fără îndoială, nu-i decât o 
mică deosebire, dar pentru un cercetător atent este cât se 
poate de vădită. 

Luă cuțitul, crestă bucăţica de bulgăre cum făcuse 
Mukoki cu glontele, şi alătură cele două suprafeţe proaspăt 
tăiate. 

Până şi ochiul cel mai nedeprins şi-ar fi dat seama, în 
urma acestei alăturări, că cele două bucățele de aur se 
asemănau cu totul. 

Wabi tresări şi, cu ochii scânteind de o lucire ciudată, 
mormăi câteva cuvinte nedesluşite. Obrazul lui Rod pălise 
deodată. Numai  Mukoki rămânea neclintit în fata 
mineralogiei şi a tainelor pe care le dezvăluise. 

— Aşa dar, o fi găsit cineva aurul nostru? bombăni Wabi, 
cu glas morocănos. 

— Poate că da... răspunse Rod, care-şi recăpăta 
stăpânirea de sine. Cu toate astea, nu-i încă sigur. Formaţia 
stâncoasă a întregii regiuni în care ne aflăm este aceeaşi 
din punct de vedere geologic şi nu încape îndoială că ea se 
prelungeşte departe spre Nord. Astfel că n-ar trebui să ne 
uimească, dacă un bulgăre găsit prin locurile acestea ar 
avea aceeaşi înfăţişare ca altele, întâlnite la două sute de 
mile de aici. Totul atârnă de natura solului. Totuşi, 
întâmplarea asta este cam neobişnuită şi de neînțeles. 

— Omul tras glonte cu aur, pe urmă poate murit... spuse 
Mukoki, încercând oarecum să le dea o mângâiere. Nu mai 
fost alt glonte pentru împuşcat vânat şi murit de foame. 

Fruntea lui Wabi se posomori. 

— Fără îndoială, spuse, bietul om trebuie să fi fost tare 
flămând, dacă a tras un glonte de aur. Şi n-a ucis ursul. 
Cred că mai curând s-ar cuveni să plângem pe nenorocitul 
acela! 

Rod nu se putu stăpâni şi roşi, din pricină că se 
dovediseră atât de egoişti. 

— l-aş fi dorit să omoare ursul... spuse simplu. 

Şi deodată trecu pe dinaintea ochilor celor doi tineri 
viziunea mintală a acestei tragedii care se va fi întâmplat în 

Wild. Omul lihnit de foame, turnând aur într-un glonte, într- 
o sforţare supremă de a-şi salva viaţa; ivirea ursului 
monstruos şi împuşcătura trasă în zadar; apoi deznădejdea 
omului, urmată de agonia lui. 

— Ar fi fost mai bine, dacă ar fi împuşcat el animalul, 
repetă Rod. Noi avem destule merinde. 

Mukoki se apucase de lucru şi începuse să taie ursul. Rod 
şi Wabi, scoţându-şi şi ei cuţitele, veniră să-l ajute. 

— Rană veche de şase luni, spuse Mukoki, fără a-şi înceta 
lucrul. Rană făcută la începutul iernii... Pe urmă venit 
vreme rea... 

— Sărmanul! oftă Rod. Poate că într-o zi vom afla cum s- 
au întâmplat toate acestea. 

După o oră, cei trei bărbaţi se înapoiară la lac şi intrară în 
cort, încărcaţi cu cele mai bune bucăţi din animal şi pielea 
lui, pe care o întinseră numaidecât între doi copaci, ca să 
nu fie la îndemâna animalelor de pradă. 

Rod privea plin de mândrie măreaţa piele a ursului. 

— Aşadar, întrebă, o lăsăm aici, în spatele nostru? Putem 
fi siguri că o mai găsim la locul ei când ne vom înapoia? 

— Cât se poate de siguri! răspunse Wabi. 

— De unde ştii? 

— Sunt convins că e aşa! Aici, este în aceiaş siguranţă ca 
şi în magaziile Agenţiei. 

— Şi dacă ne-o şterpeleşte vreun trecător? 

Wabi, care pregătea prânzul, se opri din lucru spre a privi 
cu atenţie pe Rod. 

— Dacă o fură cineva, vrei să spui? 

Mukoki, care ascultase convorbirea, părea tot atât de 
uimit de bănuielile tânărului alb. 

— Află, Roderick, urmă liniştit Wabi, că în nordul nostru, 
nemărginit şi fermecător, nu se cunoaşte furtul. Fireşte, nu 
vorbesc de Woongaşi şi de cei de-o seamă cu ei, care sunt 
ceea ce se poate numi tâlhari de meserie. In afară de 
nelegiuiţii ăştia, nu mai sunt hoţi în Wild. Dacă mâine ar 
trece pe aici un vânător alb şi ar socoti că blana aceasta 
prețioasă atârnă prea jos, s-ar apuca el însuşi s-o agaţe mai 
sus, ca s-o ferească de animalele sălbatece. Dacă un indian 

şi-ar aprinde focul în apropiere, ar veghea ca nici flacăra şi 
nici scânteile să n-o atingă. Vezi, Rod, aici civilizaţia n-a 
înrăit pe oameni. Sunt cinstiţi, tot atât de firesc după cum 
li-e firească respiraţia. 

— Dar nu toţi indienii sunt atât de cinstiţi! se împotrivi 
Rod. Acei care coboară spre Sud sunt, în cea mai mare 
parte, nişte hoţi de mâna-ntăi. 

Vorbise fără să se gândească prea mult şi-i păru aproape 
numaidecât rău de cuvintele rostite. Mukoki avea aerul 
jignit şi-şi muşca buzele. Şi Wabi, corcitura, nu prea părea 
măgulit. Răspunse vioi, cu o strălucire în ochii-i întunecaţii 

— Albii, adică aşa numiții civilizaţi, sunt cei care le-au 
nimicit bunătatea firească. De la ei au luat fiii Wildului pilda 
cea rea. Dar, când albii pornesc spre Northland, împrumută 
însuşirile indienilor întocmai după cum aceştia îşi însuşesc 
în Sud năravurile celor dintâi, Marele Nord însănătoşeşte tot 
ce atinge. Aerul pe care-l respiri aici e curat şi atmosfera e 
cinstită. Fără îndoială, repet, sunt şi excepţii. Dar în marea 
lor majoritate, indienii sunt oameni cumsecade. Mukoki, 
care-i de faţă, n-ar pune mâna pe o piele care-i a altuia, nici 
măcar ca să se învelească, chiar dacă ar fi pe jumătate 
îngheţat. Un om mai de rând ar lua pielea, dar şi-ar lăsa 
arma în locul ei. 

— Trebuie să mă iertaţi, spuse Rod, întinzând o mână lui 
Wabi şi cealaltă lui Mukoki. Am vorbit ca un nesocotit. Sunt 
nou venit printre voi. Mi-e greu că nu sunt încă de-l vostru 

— Ba eşti de-al nostru! rosti Wabi. Să nu mai vorbim de 
asta. 

Seara, după ce cinară, Wabi spuse lui Roderick, în timp 
ce stăteau în faţa focului care mai pâlpâia: 

— Nu mă gândesc să te dojenesc pentru cuvintele tale de 
mai înainte, Dar, dacă ar vrea, Mukoki ar putea să-ți 
istorisească încă una din legendele acelea care te-ar lămuri 
de ce sunt cinstiţi indienii din Northland. Fiindcă însă sunt 
sigur că nu ţi-o va povesti, îţi voi vorbi eu pentru el. 

— Te ascult. 

— Odinioară, pe pământul strămoşesc al lui Mukoki, în 
ţara care se întinde de-a lungul râului Mukoki, un afluent al 

fluviului Albany, trăia un trib de hoţi vestiți, care îşi treceau 
vremea jefuindu-se unii pe alţii. 

Nu se sinchiseau nici de avutul, nici de capcanele 
vecinilor. Incăierările şi crimele erau întâmplări zilnice. 
Şeful tribului era hoţul cel mai nărăvaş dintre toţi şi, cum 
era şi stăpânul legii, bineînţeles că nu suferea niciodată 
vreo pedeapsă. 

Dar, cu toate că jefuia bucuros avutul celorlalţi, nu-i 
plăcea de loc să păţească acelaşi lucru. Nu lăsa nimănui 
sarcina de a întinde cursele şi, într-o zi, se înfurie grozav 
din pricină că unul dintre supuşii săi se încumetase să 
aşeze o capcană lângă aceea pe care o pusese el, pe urma 
aceluiaşi animal. Se hotărî să-l pedepsească foarte aspru, 
se ascunse şi aşteptă la pândă. 

In timp ce pândea, se ivi un iepure alb, care se avântă în 
cealaltă capcană. Ilnarmându-se cu un retevei, şeful înaintă 
ca să ucidă animalul şi să şi-l însuşească. În clipa aceea, i 
se păru că i se împăienjenesc ochii. Când putu iar să vadă 
limpede, iepurele pierise şi în locul lui apăru cea mai 
frumoasă făptură omenească din câte văzuse până atunci. 

Inţelese că era Marele Spirit şi se prăbuşi cu faţa la 
pământ. 

Atunci auzi tunând un glas puternic şi i se păru că el vine 
din cer, sau din munţii înalţi şi îndepărtați. Glasul acesta-i 
spunea că râurile şi pădurile Paradisului oamenilor roşii îi 
vor rămâne totdeauna necunoscute, fiindcă pe terenurile 
de vânătoare de dincolo nu se află nici un loc pentru hoţi. Şi 
adăogă: 

— Du-te şi vesteşte faptul acesta poporului tău. Spune-i 
că începând de azi, toţi vor trebui să trăiască neîncetat ca 
fraţii, aşezându-şi cursele una lângă alta şi fără să se bată, 
ca să poată scăpa de pedeapsa veşnică, atârnată deasupra 
capetelor lor. 

Şeful repetă poporului său aceste cuvinte şi de-atunci nu 
se mai iviră hoţi în rândurile lui. Şi fiindcă Marele Spirit 
alesese înfăţişarea unui iepure alb ca să se poată arăta, 
iepurele a rămas de atunci animalul sfânt al triburilor Crees 
şi Chippewayans. Pretutindeni, îndată ce a căzut zăpada, 

membrii acestor triburi îşi aşază capcanele una lângă alta şi 
nu mai fură. 

— Minunat! răspunse Rod. E chiar atât de frumoasă 
cinstea asta a tuturor, încât tot mă mai îndoiesc de ea 
dragul meu Wabi. 

— Nu trebuie să te îndoieşti şi mă poţi crede. Pe toată 
suprafaţa acestei ţări nesfârşite, ce se întinde de aici şi 
până dincolo de pământurile sterpe, nu se va găsi măcar un 
indian dintr-o sută, în stare să şterpelească nici capcana, 
nici vânatul pe care a izbutit să-l prindă vreunul din fraţii 
săi. 

Este una din legile recunoscute de toţi în Northland că 
orice vânător trebuie să aibă rândul lui de capcane şi 
nimeni n-ar fi în stare să se arate atât de necinstit, încât să 
şi-l însuşească. Ei bine, chiar dacă s-ar găsi vreunul care să 
nu ţină seama de distanţele statornicite n-ar înfrânge 
legea, fiindcă legea Marelui Spirit este mult mai 
îngăduitoare decât aceea a oamenilor. 

De altfel, iarna trecută ţi-ai putut da tu însuţi seama că-i 
aşa. În tot timpul cât a ţinut vânătoarea noastră, nelegiuiţii 
Woongaşi au făcut tot ce-au putut ca să pună mână pe noi 
şi să ne măcelărească, dar nu ne-au prădat niciodată 
capcanele. 

— Mă declar învins, răspunse Rod. Hotărât, Northland-ul 
e ceva neobişnuit şi uluitor şi cu cât trăiesc mai mult pe 
aici, cu atât mă deprind să-l cunosc mai bine. Şi, ca să mă 
împărtăşesc din atâtea însuşiri frumoase ale rasei tale, aş 
dori să am ca şi tine sânge indian în vine! 

Apoi, vorbiră iar despre ciudatul glonte de aur. Găsirea 
lui era oare dovada că faimoasa comoară, după care 
alergau cei doi tineri, fusese descoperită de un hoţ care şi-o 
însuşise? 

— Dacă stau şi mă gândesc bine, nu pot să cred, spuse 
Wabi.  Zăcământul se află într-o regiune aproape 
neumblată. Şi apoi, nu pare cu putinţă ca, dacă s-ar fi făcut 
o descoperire atât de însemnată, să nu se fi auzit nimic la 
Wabinosh-House, care-i cea mai înaintată Agenţie din 
regiunea asta Doar aici ar fi trebuit neapărat să vină fericiţii 


81 


descoperitori ai minei, ca să se aprovizioneze cu merinde. 

— Sau, dacă a făcut cineva descoperirea aceasta 
minunată, trebuie să fi murit de atunci, încheie Rod. 

— Asta-i şi părerea mea. 

Dintr-odată, cei doi prieteni îşi recăpătară încrederea 
unul într-altul. 

Dar Rod rămase în afara cortului şi lăsă să treacă 
oarecare vreme până să adoarmă. Răsărise luna, mare şi 
primăvăratecă şi plutea alene în Eter, scăldându-l în 
lumină. 

Roderick Drew se gândea la măreţia acestui pământ 
sălbatec, atât de necunoscut tuturor popoarelor civilizate 
care mişună în oraşe. Şi privind mereu luna aceasta uriaşă, 
sau uitându-se în partea cealaltă a cerului, unde sclipeau 
constelaţiile Nordului, nu-şi putea stăpâni gândul că aici 
Dumnezeu era mai aproape de pământ, decât în orice altă 
parte a pământului. 

Simţea că se naşte în sufletul lui un fel de adorare pentru 
Marele Spirit al Pieilor roşii. Devenea Dumnezeul lui. Şi Rod 
nu se mai miră că lumea aceasta singuratecă şi liniştită, ce 
se întindea până la țărmurile îndepărtate ale golfului 
Hudson, se asemăna cu Biblia în care indianul îşi citea 
legea şi din care auzea vorbindu-i de-a dreptul glasul 
Creatorului. 

Incepu să sufle un vânt moale, care împrăştie deasupra 
câmpurilor şi munţilor îmbelşugata şi adânca rumoare a 
brazilor şi copacilor răşinoşi, ca şi foşnetul uşor al frunzelor 
de plopi. Uneori, se auzea câte o bufniţă. 

Rod, care se aşezase pe o piatră, simţea că i se închid 
ochii fără să vrea, din pricina moleşeli care-l năpădise. 

Deodată, un urlet puternic străpunse aerul şi-l făcu să 
tresară. 

Se gândi la „Lupul”, lupul domesticit pe care-l luaseră cu 
ei în cursul iernii trecute, care-i însoţise într-o parte din 
călătoria lor şi care urla înfiorător, chemându-şi fraţii. Apoi, 
Wabi îi redase libertatea, când atacaseră Woongaşii coliba 
şi lupul se înapoiase în Wilderness, printre fraţii săi 
sălbateci. 

Nu cumva era el acela căruia-i părea acum râu după 
prietenii săi, oamenii şi-i chema? 

XI 
Un strigăt în noapte 


A doua zi, de cum se crăpă de ziuă, porniră la drum spre 
a ajunge la văgăuna misterioasă şi la râul care curgea prin 
ea, care, după părerea lui Rod şi potrivit planului schiţat pe 
scoarţa de mesteacăn, trebuia, din cascadă în cascadă, să-i 
ducă neapărat la mina de aur. 

Intrucât până acolo drumul era drept şi nu prea anevoios, 
se hotărî ca o bună parte din legăturile lor cu merinde şi 
îmbrăcăminte să fie lăsate În luntre. 

Astfel încărcată, luntrea urma să fie purtată pe umeri de 
Mukoki şi de Wabi, pe care urma să-l înlocuiască Rod din 
când în când, trecându-i legătura pe care o purta el însuşi. 
In chipul acesta, aveau să fie înlăturate drumuri şi munci 
fără folos. 

Fermecătoarea primăvară îşi strălucea pretutindeni 
voioşia, îmbărbătând pe cei trei călători, a căror povară era 
destul de grea. 

La amiază, făcură ca de obicei un popas, spre a prânzi. 
Deodată, Rod îşi puse mâna pe braţul lui Wabi. Cu cealaltă, 
îi arătă la o depărtare de vreo milă două puncte, care 
înaintau încet în spaţiul descoperit. 

Erau două animale care, de la distanţa aceea, nu păreau 
mai mari ca nişte câini. 

— Lupi! spuse Rod. 

Apoi, după o clipă de gândire, reluă? 

— Nu... Cerbii 

— O căprioară, preciză Wabi, şi puiul ei. 

— Cum poţi să ştii, de la depărtarea asta? 

— Foarte uşor... Uită-te bine, cum mă uit eu. Mama 
merge înainte şi încet. Cerbul în afară de prilejurile când e 
nevoit, nu aleargă niciodată cum fuge căprioară, ci umblă 
sărind uşor, cu ambele picioare de pe o parte în acelaşi 
timp. Puiul, dimpotrivă, ţopăie în jurul mamei sale. În felul 

acesta, îmi pot da seama ce vârstă are. Niciodată un cerb 
bătrân n-ar face asemenea sărituri. 

Se părea, însă, că Rod se îndoieşte de temeinicia 
cuvintelor rostite de prietenul său. 

— Cu toate acestea, spuse, s-ar crede că sunt amândoi 
de aceeaşi mărime. 

— Nu, puiul are doi ani, deşi este într-adevăr aproape tot 
atât de mare ca mama lui. Nu mai e un vițel, de fapt. Dar, 
întrucât cerbii tineri îşi urmează încă mamele la vârsta asta, 
sunt numiţi pe aici viței, în mod obişnuit... Am văzut unii, 
care nu se despărţeau de mamele lor decât la vârsta de trei 
ani. 

— Vin spre noi, şopti Rod. 

— Da, dar să ne ascundem. 

Wabi îşi trase prietenul în spatele unui tufiş, care 
ascundea în acelaşi timp şi pe Mukoki. 

— Vin să ne mănânce mugurii plopilor din dumbrăvioara 
pe care o vezi între ei şi noi, continuă Wabi. Cu toate 
acestea, mă tem că vântul ne-ar putea da de gol. 

Wabi îşi udă un deget şi-l ţinu deasupra capului. E 
sistemul fără greş, pe care-l foloseşte vânătorul priceput, 
spre a-şi da seama din ce parte bate vântul. Oricât de slabă 
ar fi adierea, o parte a degetului se uscă într-o clipă, în timp 
ce partea cealaltă rămâne udă şi se răceşte, indicând astfel 
dincotro suflă vântul. 

— Vântul nu e potrivnic, spuse Wabi. Bate spre ei. Fără 
îndoială, se vor opri curând. 

Rod îşi duse arma la umăr. 

— Haide, spuse, să încercăm să tragem! Sunt cam 
departe încă, dar i-am putea ochi. 

Wabi îşi prinse prietenul de braţ. 

— Da, i-am putea ochi... Dar nu-i vom ucide. N-avem ce 
să facem cu carnea 

Nici nu sfârşise bine de vorbit, când văzu căprioară 
oprindu-se. 

— Era de aşteptat! exclamă Wabi. Ne-a simţit de la o 
distanţă de un sfert de milă, Rod, ia uită-te la animalul 
acela, cu urechile-i lungi care împung întocmai ca nişte 

pâlnii acustice şi cu nasul ridicat spre cer, pentru a aspira 
aerul şi toate mirosurile. Şi-a dat numaidecât seama că o 
ameninţă o primejdie. 

Dar căprioara se şi întorsese şi, aşezându-se între puiul ei 
şi locul dinspre care venea primejdia, îşi reluă goana în 
direcţia opusă. De data aceasta, puiul alerga în faţă şi ea în 
urmă-i. 

— Mi-e drag cerbul, urmă Wabi, ai băgat de seamă, 
Roderick, că nu ucid niciodată cerbi? 

— Nu, n-am observat. Dar acum când mă gândesc, văd 
că e aşa. De ce îi cruţi? 

— De ce? Îți voi spune... Voi, civilizaţii, numiţi pe leu 
regele animalelor. Ei bine, nu! Adevăratul lor monarh e 
cerbul. Ai văzut tu însuţi ce a făcut căprioara-mamă. 

Mai adineauri, a mers înaintea puiului ei, gata să înfrunte 
cea dintâi primejdia ce s-ar fi ivit şi să-l apere. Apoi, când 
primejdia a devenit mai amenințătoare şi căprioara a fost 
nevoită să se întoarcă din drum, şi-a împins viţelul în faţă, 
ca să fie lovită în locul lui, dacă s-ar fi tras asupră-le, 

Această minunată iubire de mamă, gata oricând să se 
jertfească, nu se înrudeşte oare de-a dreptul cu omeneasca 
iubire de mamă? 

Dar cerbul! Nici nu-ţi poţi închipui cu cât cura e în stare 
să înfrunte chiar o duzină de oameni, spre aşi apăra 
căprioara. Dacă ea e ucisă înaintea lui, îi va apăra totuşi 
corpul, fără să se teamă de armele vânătorilor, tropăind pe 
loc şi cu ochii plini de dispreţ, până când va cădea mort la 
rându-i, străpuns de gloanţe. 

Am văzut odată o căprioară, ce nu fusese rănită mortal, 
rupând-o la fugă, şchiopătând şi împleticindu-se. Cerbul 
măreț care fusese cu ea, n-o părăsi. Se aşeză în bătaia 
gloanţelor, primindu-le în locul el. Nu se urni din loc şi 
nimeni nu crezu că fusese lovit, decât în clipa când, cu 
desăvârşire ciuruit, se prăbuşi la pământ. 

Această uitare de sine are în ea ceva înălţător. Şi de 
atunci, am jurat că nu voi mai ucide niciodată un cerb sau o 
căprioară. Mi-am ţinut cuvântul şi mi-l voi ţine, afară doar 
dacă nu voi fi nevoit să-l calc, atunci când n-aş avea într- 

adevăr de unde să găsesc carnea trebuincioasă. 

— Şi ai avut toată dreptatea să te porţi astfel, răspunse 
Rod. Ce vrei? Nu cunosc încă toate câte se întâmplă în Wild. 
Dar, ca şi tine, de acum înainte voi cruța viaţa cerbilor şi 
căprioarelor. 

La prânz mâncară câteva bucăţi gustoase de carne de 
urs şi băură cafea cu pişcoturi, rumenite pe pietre încălzite. 

Wabi deschise vorba despre obiceiurile oaspeţilor Wildu- 
lui, Roderick povesti că în ajun, înainte de culcare, auzise 
un strigăt jalnic în noapte şi că se gândise că vaietul acela 
s-ar fi putut să fie al lupului pe care-l îmblânziseră 
odinioară. 

— Mi s-au  istorisit o sumedenie de întâmplări 
asemănătoare, spuse în încheiere, în care animalul s-a 
înapoiat la vechii lui stăpâni. 

Wabi ascultase cu toată bunăvoința. Când Rod sfârşi de 
povestit, răspunse: 

— Se istorisesc o mulţime de fabule privitoare la 
animalele sălbatece, dar sunt tot atât de false unele ca şi 
altele. Ca şi tine, am citit pe vremea când eram împreună 
în colegiul din Detroit volume întregi, în care sunt înşirate 
asemenea fabule. 

Dar nici măcar unul dintr-o sută de inşi care scriu despre 
regiunile acestea nu le-a cercetat vreodată. Şi cu deosebire 
în privinţa obiceiurilor şi însuşirilor fiarelor sălbatece, au 
înşirat o sumedenie de nerozii şi lucruri neadevărate! 

— Prin urmare, tu nu crezi că Lupul... 

— Lupul, care fusese prins de mic şi crescuse în tovărăşia 
oamenilor, rămăsese cu noi fiindcă nu-şi dădea seama că ar 
putea duce altă viaţă, printre semenii lui. Dar foarte des 
Mukoki şi cu mine am observat că pornirile lui atavice nu 
erau cu totul înăbuşite. Recunoştinţa desăvârşită este un 
simţământ omenesc şi, oricât ar fi de isteţe fiarele 
sălbatece, ele rămân fiare sălbatece... 

— Cu alte cuvinte, după părerea ta, Lupul... 

— Şi-a ajuns tovarăşii carnivori şi nu-l vom mai vedea 
niciodată. Nu-i aşa Muki? 

Bătrânul vânător mormăi printre dinţi: 

— Lup domesticit... Lup îmblânzit... Acum, Lupul iar 
sălbatec. Marele spirit vrut asta, şi e bine aşa. 

Cei trei drumeţi porniră iar, bine odihniţi şi dădură în 
curând de pârâul pe lângă care trebuiau să meargă şi care 
scânteia prin iarbă. 

Pe măsură ce înaintau, pârâul se mărea din ce în ce mai 
mult, umflat de pârâiaşele formate din zăpada topită. 

Curând, căpătă înfăţişarea unui râu; apoi, pe măsură ce 
pământul se înclina, devenea un torent năprasnic, a cărui 
prăbuşire repezită în văgăuna aceea faimoasă era ultima 
etapă. 

Din uriaşa trecătoare stâncoasă, care trebuia să conducă 
pe cei trei aventurieri la mina de aur, se auzea un vuiet 
asurzitor de apă furtunoasă, asemănător exploziei unor 
tunuri gigantice, sporită de răsunetul peşterilor subterane. 

Indemnând pe Rod să vină cu el, Wabi se aplecă 
deasupra prăpăstiei. Aproape ameţit şi agăţându-se de o 
stâncă, tânărul alb rămase înmărmurit. 

Apele clocotitoare, prinse între cei doi pereţi ai văgăunii, 
se ciocneau între ele cu o furie nebună, în şiroaie de 
spume. Ici şi colo, ieşeau la iveală stânci mari şi negre, 
asemănătoare unor capete de monştri aquatici. Insera şi 
priveliştea era măreaţă şi înfricoşătoare, în acelaşi timp. 

Cei trei bărbaţi merseră de-a lungul prăpăstiei şi-şi 
dădură curând seama cu satisfacţie că râul, care curgea 
între zidurile abrupte, îşi potolea furia încetul cu încetul şi, 
cu toate că-şi păstra repeziciunea, se părea că se poate 
pluti pe apa lui. 

In seara aceea, înaintară până la crăpătura de stâncă pe 
care o cunoşteau şi care le îngăduise cu alt prilej să 
pătrundă înlăuntrul văgăunii. In locul acesta fu orânduit 
popasul. 

Noaptea fu frumoasă şi senină Rod rămase iarăşi treaz. 
Luna, roşie şi măreaţă, răsări târziu, luminând partea de 
sus a văgăunii şi lăsând în umbră adâncii mile întunecate. 

In timp ce Rod şedea rezemat în armă, lângă cărbunii 
aproape stinşi, răsună deodată în spatele unei stânci din 
apropiere un țipăt îngrozitor, care-l înfioră din creştet până 

în picioare. g 

Se ridică dintr-odată, tremurând de îngrijorare. Incercă să 
tipe şi el, dar nu fu în stare. 

Aproape numaidecât văzu mişcându-se o arătare 
lunguiaţă şi mlădioasă care părea, în lumina lunii, de un 
cenuşiu ca argintul. _ 

Rod fu sigur că trebuie să fie un lynx. Işi propti arma în 
umăr şi, înainte de a trage, auzi un al doilea țipăt, tot atât 
de înfricoşător ca şi cel dintâi, un fel de horcăit de agonie, 
care-i îngheţă sângele în vine. 

Trase şi alergă spre stâncă. Dar nu găsi nici un lynx. Rod 
îşi greşise ţinta şi linxul scăpase. Dar, ţipătul, ţipătul acela 
înfricoşător pe care-l auzise? Era ceva ciudat... Ce 
înseamnă asta? Totul durase doar câteva secunde. 

Tânărul alb rămase înlemnit de uluire şi fu găsit după 
câteva clipe de Wabi şi Mukoki, pe care îi trezise 
detunătura. 

— Ce s-a întâmplat? întrebă neliniştit Wabi. 

— S-a întâmplat... S-a întâmplat... că am visat, fără să 
dorm. Mi s-a părut că aud două strigăte înspăimântătoare şi 
în acelaşi timp că zăresc un lynx... Am tras în el, dar nu l- 
am nimerit. 

Mukoki începu să mormăie, dând din cap şi Wabi izbucni 
în hohote de râs. 

— Alta acum, lynxul! larna trecută ai luat una din pisicile 
uriaşe din Wild drept unul din oamenii lui Woonga. De data 
aceasta, auzi ţipete înspăimântătoare.. Haide, haide, 
nopţile din Wild sunt pline de vedenii! Dacă te-ai fi culcat în 
acelaşi timp cu mine şi cu Mukoki... 

— Lasă, dragă, că n-a fost vorba de o vedenie şi nici n- 
am fost orb! îl întrerupse Roderick. 

Şi rosti, cu toată convingerea: 

— Mai întâi, mi s-a părut că visez. Dar acum sunt sigur că 
am auzit strigătele. A fost oare un lynx? Sau a fost... un 
om? 

Văzând că tovarăşul lor, care tremura încă, e atât de 
sigur de ceea ce spune, Wabi şi Mukoki nu mai ştiau ce să 
gândească. Ca să se împotrivească oricărei întâmplări 

neplăcute, drumeţii se hotărâră să vegheze pe rând, până 
la ziuă. 

Nu se întâmplă însă nimic neobişnuit. 

Dar nici ivirea zorilor şi nici lumina zilei nu izbutiră să 
liniştească în chip desăvârşit sufletul lui Roderick. | se 
părea că aude încă strigătele acelea răsunându-i în urechi. 
Nu, nu, nu visase! Nu era cumva vorba de spiritul văgăunii, 
care nu voia să îngăduie noilor veniţi intrarea spre locul 
unde se afla ascunsă? Nu cumva le strigase însuşi spiritul 
acesta! 

— Nu veţi merge mai departe! 

Cu toate acestea, Rod nu-şi dezvălui gândurile 
posomorâte. Coborând luntrea până în fundul văgăunii, cei 
trei călători se aşezară în ea. Wabi în partea de dinainte, ca 
de obicei, Mukoki în partea din urmă şi Roderick între ei. 

Luntrea fu prinsă de curent şi începu coborârea spre aur. 

În timpul acestei zile, totul decurse liniştit. Luntrea plutea 
când mai iute, când mai încet, după felul cum erau mânuite 
vâslele. Albia râului era atât de îngustă, încât toate stâncile 
erau copleşite de masa lichidă. 

Milă după milă se înşirau pereţii înalţi şi stâncoşi care 
înconjurau văgăuna. Trecând pe lângă ei, Rod recunoscu 
locul unde împuşcase vulpea argintie. 

Din prevedere, se opriră, îndată ce se înseră, într-un loc 
prielnic pentru tragerea luntrei pe uscat şi spre a poposi. 

Aci, văgăuna, întrucâtva mai sfărâmicioasă, fusese 
ştirbită de intemperii în cursul secolelor, iar peretele ei, în 
loc să vădească o suprafaţă netedă, înfăţişa o sumedenie 
de asperităţi, printre care crescuseră câteva ierburi şi 
copăcei piperniciţi. 

Indată după ce coborâră, Rod şi Wabi, dornici să-şi 
dezmorţească picioarele, se grăbiră să se urce pe peretele 
stâncii şi izbutiră să ajungă în creştetul ei, fără prea mare 
greutate. 

Văzându-se scăpaţi pentru câteva clipe de sălbateca 
strânsoare a văgăunii, se simţiră întrucâtva uşuraţi. 

De acolo, de sus, salutară voios pe Mukoki, care, rămas 
la poalele stâncii, nu părea mai mare ca o muscă. Bătrânul 

indian, care se îndeletnicea cu pregătirea mâncării, le 
răspunse grăbit la salut şi-şi văzu mai departe de treabă. 

Apoi, cu toate că sus, pe vârful stâncii, era încă ziuă 
plină, cei doi tineri se grăbiră să coboare în locaşul în care 
aveau să-şi petreacă noaptea şi în care domnea întunericul. 

Bătrânul indian părea neliniştit şi chipul lui arămiu trăda 
o neobişnuită frământare. 

Era vădit, ca pe măsură ce sporea întunericul, se gândea 
la strigătele ciudate pe care le auzise Rod noaptea trecută. 

Se gândea şi la Lupul, la vechiul şi credinciosul lor 
tovarăş, care-şi ademenea odinioară fraţii spre moarte. 
Aceiaşi fraţi, care întărâtau vrăjmăşia lui Mukoki fiindcă 
sfâşiaseră soţia şi copilul şi cărora le jurase o ură 
neîmpăcată. 

Acum, Lupul nu mai era cu el, ca să-l ajute să-şi 
potolească setea de răzbunare. Nu mai era aici... Cine ştie? 
Poate că Rod avusese dreptate să susţină, împotrivă părerii 
lui Wabi, că animalul nu-i uitase. Poate că lupul dădea 
târcoale prin apropiere? 

XII 
Cine a tras? 


După ce Rod şi Wabi adormiră în cotitura aceea tihnită a 
stâncii, în care fuseseră, întinse blănuri pe un strat gros de 
nisip, Mukoki se ridică, fără să facă zgomot şi se căţără, la 
rându-i pe peretele stâncii. 

Incercarea era primejdioasă, din pricina  beznei 
desăvârşite, astfel ca bătrânul indian era să se răstoarne de 
câteva ori şi să-şi piardă viaţa. Cu toate acestea, se agăţă 
cu putere de ierburi şi de copăcei şi se căţără fără să se 
oprească, de parcă ar fi fost chinuit de o idee fixă şi dând 
astfel ascultare unui îndemn lăuntric şi prea tare, încât nu i 
se putea împotrivi. 

Ajunse teafăr şi nevătămat pe creştetul stâncii şi începu 
să se uite cu ochi sălbateci drept înainte.-i. 

Unde era Lupul? Negreşit, undeva în singurătatea aceea 
nemărginită, care se întindea la West până la Golful 
Hudson, iar la Nord până la Oceanul Arctic. 

Mukoki rămase astfel o oră întreagă, sub cerul înstelat, 
până când răsări luna, asemănătoare unui vas răsturnat. 

Atunci, Mukoki se plecă spre pământ, cercetându-l cu 
toată luarea aminte. Căuta urme de lup. ŞI, fiindcă nu 
găsea, părea foarte dezamăgit. Dar continuă să cerceteze 
locul. 

Ajungând în preajma unui copac veşted, a cărui scoarță 
căzuse şi care se înălța ca un schelet alb în noapte, 
bătrânul auzi un zgomot slab, ce venea de la o apropiere de 
câţiva metri. 

Apoi, în timp ce se străduia să pătrundă întunericul cu 
ochii scânteietori, văzu strălucind, ca un fulger, o lumină 
rapidă, urmată de o detunătură de armă. 

În chip firesc, Mukoki se trânti la pământ şi nu s-ar fi 
ridicat poate numaidecât, dacă n-ar fi auzit un țipăt 
îngrozitor. Un strigăt omenesc, dar care nu avea totuşi 

nimic omenesc în el. Un asemenea strigăt, încât bătrânelul 
se trânti iar la pământ, scoțând el însuşi un urlet 
înspăimântător. 

| se părea că i se închegase sângele în vine şi rămase 
teapăn ca un mort, cu toate că nu i se întâmplase nici un 
rău. 

Incercă apoi să se mişte şi fără vrere, îşi trase arma 
aproape de umăr. În juru-i, totul era liniştit. 

Dar un al doilea țipăt, tot atât de fioros, sfâşie aerul. 
Bătrânul indian îşi dădu seama că nu putea fi ţipătul nici 
uneia din fiarele obişnuite ale Wildului. Numai un om se 
putea văita astfel. Era un vaiet, a cărui grozăvie depăşea 
tot ce auzise el până atunci 

Se trânti din nou la pământ, tremurând şi clănţănind din 
dinţi, în timp ce strigătul se auzea iarăşi, dar mai 
îndepărtat. Vaietul de spaimă se prelungi prin răsunetul 
ecourilor, înfricoşând toate făpturile nopţii şi smulgând din 
gâtlejul şi din pieptul lui Mukoki oftaturi profunde ca nişte 
hohote de plâns. 

Abia după ce se făcu linişte deplină şi nu se mai auzi 
decât murmurul vântului printre frunze îşi recăpătă 
oarecum bătrânul vânător stăpânirea de sine. 

Dacă Mukoki ar fi aparţinut rasei albe, ar fi căutat să 
cerceteze pricinile acestui vaiet ciudat. Dar Wildul şi 
oaspeţii lui sălbateci erau singura lui lume. Şi că lumea 
aceasta nu cunoscuse niciodată un om sau o fiară, în stare 
să scoată asemenea vaiete. 

Timp de o oră rămase în locul acela, pradă unei spaime 
fără rost. 

În cele din urmă, încercă să-şi dea seama de ceea ce s-a 
întâmplat. Numeroşii albi care veneau la Agenţie îl 
învăţaseră câte ceva, în dorinţa de a-i precumpăni şi 
înlătura pornirile şi sugestiile rasei. Se strădui, aşa dar, să 
chibzuiască la strigătele şi împuşcăturile misterioase. 

Se trăsese un foc de puşcă împotriva lui. Auzise glontele 
şuierându-i mai întâi deasupra capului şi izbindu-se apoi de 
copăcelul putred. Un om trăsese. Prin urmare, şi strigătul 
era tot al unul om. Dar ce fel de om? 

Îşi aminti toate soiurile de strigăte războinice ale tribului 
său şi pe cele ale vrăjmaşilor tribului său. Dar nici unul nu 
semăna cu cel pe care-l auzise. Atunci, al cui o fi fost? 

Astfel frământându-şi mintea, îşi spori şi mal mult spaima 
care-l năpădise, cum se întâmplă unui animai urmărit de 
vânători. Se înapoie şi, coborând spre văgăună, se duse la 
tovarăşii săi. 

De obicei, un indian îşi ascunde teama, aşa cum un alb 
îşi ascunde greşeala pe care o săvârşeşte. Dar, în 
împrejurarea de acum era atât de tulburat, încât trezi pe 
Rod şi Wabi şi le povesti ceea ce i se întâmplase, cu glas 
morocănos. 

Rod tresări. Strigătele acestea înfricoşătoare nu se 
datorau oare aceloraşi pricini ciudate ca şi acelea pe care le 
auzise el însuşi, cu două nopţi înainte, când trăsese asupra 
lynxului nevăzut? 

— Poate, spuse Wabi, că o fi vorba doar de vreun 
woongas singuratec; ne-a pândit şi a ţipat ca să ne sperie... 

— Nul Nu! Woonga! exclamă Mukoki. Woongaşii nu ţipă 
aşa! Şi nu strigăt numai, dar şi tras în mine! 

Ceea ce, la urma urmelor, părea neîndoielnic, era că un 
om, o fiinţă necunoscută, urmărea pe cei trei căutători de 
aur sau, mai exact, mergea pe un drum paralel cu al lor, pe 
culmea văgăunii. 

Şi de data asta, călătorii noştri hotărâră ca, pentru a 
preîntâmpina orice primejdie, să vegheze pe rând tot 
timpul nopţii. 

Orele se scurseră încet pentru fiecare dintre ei şi nici 
unul nu-şi putu potoli  neliniştea. Primejdia aceea 
nelămurită care flutura în jurul lor le frământa şi le 
înspăimânta mintea. Cine trăsese asupra lui Mukoki? 

A doua zi, Rod şi Wabi îşi spuseseră că trebuie să meargă 
negreşit, întovărăşiţi şi călăuziţi de Mukoki, la locul unde se 
trăsese în noaptea trecută. Nădăjduiau să găsească vreun 
indiciu folositor. 

Se căţărară din nou pe peretele văgăunii şi bătrânul 
indian, urmat de cei doi tineri porni pe drumul ce-i stârnise 
atâta îngrijorare. 

Umbletul îi era atât de sfios, încât teama cumplită pe 
care o dădea Mukoki se răsfrânse asupra tovarăşilor săi. 

În timpul întâmplărilor pe care le trăiseră laolaltă, Wabi 

îşi văzuse de nenumărate ori tovarăşul în primejdie de 
moarte. Dar niciodată nu i se păruse atât de înfricoşat şi de 
abătut. Toate primejdiile îi îndârjiseră energia şi-l făcuseră 
să fie şi mai curajos. 

Cu arma gata să tragă Mukoki înainta cu băgare de 
seamă, având grijă să nu-i trosnească sub picioare nici cea 
mai mică rămurică. Se oprea, îndată ce auzea zborul unei 
păsărele, freamătul uşor al frunzelor sau fuga unei 
căprioare. 

Astfel, ajunseră la copăcelul putred, cu crengile uscate şi 
trunchiul găunos. 

— Aici! spuse Mukoki, cu glas stins. Aici tras în mine. 

— Încă puţin şi te nimerea! strigă deodată Wabi. la uită- 
te aici! 

În albeaţa scheletică a copacului putred se ivea o gaură, 
la înălţimea obişnuită a unui om. 

Rod îşi scosese cuțitul, casă scormonească în gaură şi să 
găsească glontele ce trebuia să se mai afle încă în ea. 

— N-a intrat prea adânc... spuse, după o clipă. L-am 
ajuns. 

— E uimitor! observă Wabi, apropiindu-se. Într-un lemn 
atât de viermănos, ar fi trebuit să străpungă cel puţin 
jumătate din grosimea copacului. Nu-i aşa, Muki? 

Dar tocmai în clipa aceea Rod scoase un strigăt de 
mirare şi se întoarse spre el. Cu o mână ţinea cuțitul, cu 
vârful în aer, iar cu cealaltă arăta tovarăşilor săi marginea 
tăişului. 

Wabi şi Mukoki se uitară la ea şi mirarea care-i cuprinse 
fu tot atât de mare, ca şi a lui. O mică pată galbenă, lipită 
de oţel, strălucea în bătaia soarelui. 

— Alt glonte... strigă Wabi, gâfâind... alt glonte de aur! 

Cei trei bărbaţi rămaseră uluiţi de-a binelea. 

Rod se apucă să sfredelească în grabă copacul şi izbuti, 
după câteva clipe, să scoată glontele vrăjit. 

— Dumnezeule! mormăi Wabi, ce-or fi însemnând toate 
astea? 

Deodată, chipul lui Mukoki se Învioră. 

— Omul împuşcat ursul... răspunse fără să şovăie. Ei nu 

murit... El tras... Tot aur ăla.. Tot puşca aia... 

Spusele bătrânului vânător erau foarte adevărate. Fără 
îndoială, în toate întâmplările acestea ciudate era vorba de 
aceeaşi fiinţă misterioasă. 

Numaidecât, Mukoki se îndreptă spre locul unde s-ar fi 
cuvenit să se afle necunoscutul atunci când trăsese. 

Tustrei călători cercetară cu toată luarea aminte locul 
acela şi împrejurările lui. 

— Păr de lynx! exclamă deodată Rod. A trecut pe aici un 
lynx. 

Wabi se apropie, ca să privească şi el părul. 

— Da, un lynx... spuse pe un ton serios şi glumeţ în 
acelaş timp. Un lynx de o înălțime de patru picioare... 
Niciodată n-am întâlnit un animal atât de înalt! 

— Prin urmare... 

Rod nu se încumetă să-şi sfârşească gândul. 

— Blană de lynx... rosti Wabi. Cel care a tras în noaptea 
trecută asupra lui Mukoki era îmbrăcat cu o astfel de blană. 

Mukoki îi întări spusele, dând din cap. 

Işi continuară o vreme cercetarea, dar nu mai găsiră 
nimic. 

Urma lăsată de necunoscut, care trebuie să fi umblat 
desculţ, era atât de slabă, încât abia se mai zărea. 

In loc să-şi prelungească fără folos cercetările şi să fie în 
primejdie de a se pomeni cu vreun glonte de aur în piele, 
era mai nimerit să ajungă repede înapoi în văgăună. Taina 
ţipetelor înspăimântătoare şi a gloanţelor de aur avea să se 
dezlege de la sine. 

După o oră, luntrea era împinsă iar pe apă şi cei trei 
vânători de aur îşi reluau călătoria întreruptă. 

XIII 
Un loc primejdios 


Luntrea plutea cu repeziciune şi Mukoki o mâna cu 
uşurinţă, cu ajutorul vâslei sale, pe care o folosea ca pe o 
cârmă. 

Bătrânul indian; care era din nou tăcut, căzuse pe 
gânduri. În jurul lui fluturau în aer prea multe lucruri 
ciudate. 

La amiază, poposiră într-un loc prielnic spre a mânca. 
Wabi trase pe Rod deoparte şi-i spuse: 

— Mintea lui Mukoki e tare frământată. Credinţa lui în 
ceea ce-i supranatural se adaugă la obişnuita noastră 
îngrijorare, astfel că-ţi dai seama în ce stare e. 

— Şi ce crezi că se gândeşte? 

— În tribul lui e foarte răspândită o veche legendă, 
potrivit căreia oamenii acestui trib sunt vizitaţi la anumite 
epoci de un războinic de temut, trimis de Marele Spirit, 
care, pentru a le ierta greşelile, le cere o jertfă omenească 
sau, dacă vrei, moartea unui om... Războinicul acesta 
grozav nu poate fi văzut. Are un glas înfricoşător, care face 
să tremure până şi munţii şi opreşte curgerea fluviilor. E 
înarmat cu un arc uriaş şi cu săgeți de aur, cu care îşi 
loveşte victima ce şi-a ales. De la credinţa oarbă pe care o 
nutreşte Mukoki în existenţa acestui războinic şi până la 
bănuiala că necunoscutul din noaptea trecută a fost însuşi 
Marele Spirit, care l-a sortit morţii - nu mai e decât un pas, 
înţelegi? Să nădăjduim că toată întâmplarea aceasta 
ciudată va fi lămurită curând; altminteri, ne vom trezi cu 
bietul nostru Mukoki înnebunit de-a binelea. 

— Şi eu simt dornic de a afla taina întâmplării care ne 
tulbură atât, răspunse Rod, dar din alte pricini. 
Deocamdată, n-avem altceva de făcut, decât să ne urmăm 
drumul. 

— La acelaşi lucru m-am gândit şi eu. 

În aceeaşi clipă, se auzi un vaiet pe culmea văgăunii. Un 
vaiet puternic şi înfricoşător, asemenea vuietului jalnic al 
vântului de iarnă de deasupra brazilor negri. 

Vaietul se apropia şi-şi sporea puterea, datorită ecoului 
văgăunii care-l restrângea, dar nu se putea bănui măcar 
cine-l scosese. Se prefăcu apoi într-un țipăt asurzitor, 
pentru ca în cele din urmă să se audă ca un geamăt de 
cumplită durere, care înfioră pe cei trei călători din creştet 
până în tălpi. 

Tustrei se aruncară la pământ în acelaşi timp şi se 
ascunseră la poalele unei stânci, temându-se să nu se 
pomenească iar cu vreun glonte tras Împotriva lor. 

Şi tot în acelaşi timp îşi puseră tustrei armele la umăr 
gata să tragă asupra necunoscutului care-i sâcâia şi 
pândea, dacă s-ar ivi cumva pe culmea văgăunii. 

Deodată, mintea lui Roderick Drew fu luminată de un 
gând venit pe neaşteptate. În chip fulgerător îşi aminti de 
lumea civilizată, în care trăise până atunci. Şi găsi cheia 
enigmei în înseşi cusururile ei. 

Tăcu, înfiorat de groază, până în clipa când, neivindu-se 
nici o arătare omenească, tovarăşii lui îi făcură semn să 
părăsească adăpostul, odată cu ei, spre a se înapoia la 
luntre. 

Atunci, se apropie de Wabi şi de Mukoki şi, cu jumătate 
glas şi aproape înăbuşit de tulburare, murmură; 

— Omul care trage în noi... 

— Ei, ce-i cu el? întrebă Wabi. 

— Ei bine, omul acela e nebun! 

Unghiile lui Wabi i se înfipseră în braţ, ca ghearele unui 
urs. 

— Ce spui că e? 

— Nebun. 

— Da, urmă Rod, scăzând iar glasul. Omul care a tras în 
urs şi în Mukoki, omul pe care l-am întrezărit cel dintâi şi l- 
am auzit ţipând în noapte, omul care se foloseşte de 
gloanţe de aur este nebun... un nebun furios! Am mai auzit 
astfel de strigăte în ospiciul de nebuni din apropiere de 
Detroit. 

Ca o încheiere vie a cuvintelor sale, se auzi iarăşi un 
vaiet sinistru, care răsună din apropiere, după cât se părea. 

— Un nebun furios... repetă Wabi, uluit. 

Lămurirea tânărului alb liniştise în mare măsură pe 

Mukoki. Prinzând din nou curaj, bătrânul vânător îşi 
propti arma la umăr. 

— Nu trage, Muki! îi porunci Rod, cu hotărâre Dacă vei 
zări cândva pe nebunul acesta în bătaia puştii tale să-l 
cruţi... E un om, ştii, care a suferit, care a fost atât de mult 
chinuit de foame, încât a înnebunit. Să nu-l omori, fiindcă ai 
săvârşi cea mai mare crimă! 

Mukoki îşi plecă arma. 

— Da, înţeleg... mormăi. El foame... El nu mâncat... El 
făcut un câine rău. 

— Da, asta e! îl aprobă Wabi. Rod are dreptate. Omul a 
devenit un câine rău, la fel cu câinele husky, care se făcuse 
rău după ce a înghiţit un os de peşte. Şi oamenii albi 
înnebunesc atunci când suferă mult. 

— Marele-spirit în care credem noi, declară Rod, ne 
porunceşte să nu facem niciodată rău nebunilor. Noi îi 
închidem în nişte case mari, mult mai mari decât toate 
locuinţele din Wabinosh-House. Acolo îi îmbrăcăm frumos, îi 
hrănim şi îi îngrijim toată viaţa. 

Mukoki nu părea prea convins. 

— Dar câinii răi, se împotrivi, muşcă rău câteodată. Câinii 
răi primejdioşi. Mai bine când împuşcăm pe ei. 

Wabi interveni iar în ajutorul lui Rod. 

— Da, negreşit, dar numai atunci când nu poţi altfel. Nu i- 
am salvat viaţa lui husky al nostru şi nu i-am pus capăt 
durerilor, scoţându-i osul din gâtlej? Datoria noastră este să 
scăpăm pe câinele rău, de câte ori putem. El crede că toţi 
oamenii îi sunt vrăjmaşi. Aşa că să ne ferim de a fi loviți de 
vreun glonte tras de el. Dar noi să nu-l omorâm! 

Privind luntrea, Rod se apropie de Wabi şi-i şopti: 

— Muki a înţeles. Dacă nu va fi silit, nu va ucide pe omul 
acela. Dar poate că tot vom fi nevoiţi să ajungem acolo. Din 
păcate, e însăşi viaţa noastră în joc... Poate că în clipa 
aceasta e acolo sus, la pândă. Şi e de aşteptat fiindcă 

nebunii sunt încăpăţânaţi în furia lor, că nu ne va lăsa prea 
curând în pace. 

— Brrr... răspunse Wabi. Mă cam sperii! Să pornim. E tot 
ce avem mai bun de făcut deocamdată. 

Luntrea fu prinsă îndată de curent şi începu să plutească 
iar pe apele spumoase. 

În pofida intervenţiei lui atât de omenoase, Rod era de 
fapt singurul care-şi dădea de-a binelea seama de primejdia 
ce-i ameninţa. 

Wabi nu prea cunoştea toanele nebunilor. Dar ştia, totuşi, 
că un nebun lăsat liber e foarte periculos. 

Timp de zile şi nopţi întregi, dacă nu chiar de săptămâni 
nesfârşite, omul acela era în stare să-i urmărească şi să-i 
pândească, împins de o îndărătnicie pe care nimeni n-ar fi 
putut-o înfrânge, să străbată distanţe neînchipuit de mari, 
alergând ca o fiară sălbatecă şi să le iasă oricând în cale, cu 
arma lui veche şi cu gloanţele de aur, sau să se 
năpustească asupra lor, în beznă, şi să le sară de gât, 
încercând să-i sugrume. Puterea de a răbda, a vrăjmaşului 
lor, a cărui minte e rătăcită, va depăşi oricând pe a lor, 

Cu fiece milă pe care o parcurgeau, volumul râului, în 
care se revărsau din dreapta şi din stânga nume» roase 
puhoaie şi torente, devenea din ce în ce mai mare, iar 
cursul său mai repede. 

începea să însereze, când Wabi, care veghea în partea 
din faţă a luntrei, scoase un țipăt scurt de spaimă. 
Numeroase stânci ţâşniră deodată la suprafaţa apei. 

Mukoki dădu o lovitură de vâslă, ca să întoarcă luntrea 
din drum. Dar vâsla se lovi de o stâncă şi se rupse. Rod i-o 
dădu pe a sa. 

În timpul acesta, însă, uşoara lor luntre îşi pierdu direcţia. 
Astfel încât curentul, a cărui putere se înzecise, înşfăcă 
luntrea întocmai ca o gheară şi începu s-o mâne cu o 
repeziciune ameţitoare, împotriva căreia orice împotrivire 
ar fi fost zadarnică. 

Un vuiet înăbuşit nu întârzie să ajungă la urechile celor 
trei bărbaţi, care înţeleseră că el se datora unei căderi de 
apă. 

— Prima cascadă... mormăi Mukoki. 

Nu mai încăpea îndoială că se aflau la întâia cascadă, 
indicată în planul schiţat pe scoarţa de mesteacăn şi până 
la care înaintase Mukoki în iarna trecută. 

Atunci nu era decât o mică cădere de apă, ce se 
prefăcuse acum într-o adevărată cataractă, judecând după 
zgomotele asurzitoare ce umpleau aerul şi după furia cu 
care era târâtă luntrea. 

Cei trei căutători de aur îşi priveau neputincioşi şi 
îngroziţi luntrea care-i târa cu ea spre moarte. Loviturile de 
vâslă, cu care încercau să-i potolească goana sau s-o 
oprească lângă unul din cele două maluri, nu izbuteau să 
aibă asupră-i nici cea mai mică înrâurire. 

Începură să vadă cataracta şi spumele ei albe, care se 
înălţau ca o muselină uşoară. 

Catastrofa părea cu neputinţă de înlăturat, dar o 
puternică vâltoare, care tăia curentul drept în mijloc, prinse 
luntrea şi o făcu să se învârtească pe loc. 

Într-o clipă, luntrea se clătină şi cei trei inşi, pierzându-şi 
echilibrul, fură aruncaţi în apă. 

— Ţineţi de luntre! strigă Mukoki. Nu lăsăm pe ea. 

Bătrânul se şi agăţă de luntre, cu toate că valurile se 
jucau cu ea, de parcă ar fi fost o scoarță plutitoare, iar Rod 
şi Wabi îl imitară. 

Câteva clipe, cei trei tovarăşi simţiră că se învârtesc 
întocmai ca nişte fire de paie. Dar puterea micului 
moetstrom, în care fuseseră prinşi, se împotrivea curentului 
şi-i nimicea direcţia şi din această luptă a elementului 
lichid, oamenii şi luntrea fură aruncaţi pe țărm, în cele din 
urmă. 

Norocul ajutase pe cei trei căutători de aur. Gâfâind şi uzi 
leoarcă, ieşiră din apă, trăgând după ei, până la un mic 
promontoriu stâncos, mica lor luntre, complect răsturnată. 

Din fericire, curelele care legau de luntre pachetele cu 
merinde şi vestminte nu se dezlegaseră, ei înşişi nu-şi 
pierduseră armele şi scăpaseră destul de bine. 

— lată, strigă Wabi, punând piciorul pe uscat, ce 
înseamnă să mergi până la porţile Raiului şi să te întorci 


102 


teafăr şi nevătămat! Am avut noroc, zău. 

În timp ce Rod, de pe care curgeau neîntrerupt şiroaie de 
apă, nu-şi revenise încă din uluiala pricinuită de primejdia 
grozavă prin care trecuseră, Wabi se grăbi să-i ajute lui 
Mukoki să aşeze luntrea cum se cuvine. 

Apoi, cei trei bărbaţi îşi îmbrăcară alte vestminte, în locul 
celor ude, pe care le puseră să se usuce în bătaia razelor 
soarelui. 

Erau neapărat siliţi să-şi petreacă seara şi toată noaptea, 
pe locşorul strâmt şi scăldat de ape spumoase, ce le slujea 
drept adăpost. Dimineaţa aveau să vadă cum ar putea ieşi 
din locul acela primejdios, spre a ajunge la cataractă. 

— Dacă nebunul ne-ar descoperi aici, spuse Rod pe un 
ton pe jumătate vesel, pe jumătate neliniştit, nu i-ar fi greu 
să ne nimerească! 

— Da... răspunse Wabi. În schimb, n-avem de ce ne teme 
că ar putea veni cineva să ne fure lucrurile şi nici că ne-am 
putea trezi cu niscaiva fiare sălbatece. Deh, pe lumea asta, 
există şi bucurii, nu numai neajunsuri! 

Cel trei inşi îşi aprinseră focul şi mâncară în grabă, 
pentru ca apoi să se învelească bine în blănuri şi să doarmă 
până dimineaţa. 

Fiindcă locul era foarte strâmt şi nu se puteau întinde, 
dormiră iepureşte; cu atât mai mult cu cât cataracta, care 
părea că vrea să-i înşface, făcea un zgomot asurzitor. Fără 
să se încumete să-şi rostească cu glas tare îngrijorarea, 
Rod se întreba necontenit dacă vor fi siliţi să rămână 
prizonieri, acolo, până la retragerea apelor. Fiindcă în 
dreapta şi în stânga, malul îşi înălța pereţii ameţitori. 

Cum se iviră zorile, Mukoki începu să cerceteze în 
amănunţime situaţia şi putinţa de a înlătura piedicile ce le 
stăteau în cale. 

Înapoindu-se la prietenii săi, care abia se trezeau, istoviţi 
de oboseală din pricina asprimii locului care le servise drept 
culcuş, bătrânul îşi vădi toată voioşia care-l cuprinsese. 

Arătându-le altă insulă stâncoasă, mal apropiată de 
cataractă decât aceea pe care se aflau şi la care ajunsese 
înotând, le spuse: 

— Întâi, noi mergem acolo. Înotăm lângă țărm şi tragem 
luntrea. 

După câteva clipe, Rod şi Wabi se dezbrăcară, aşa cum 
făcuse şi bătrânul Indian şi, punându-şi hainele în luntre, 
înotară voiniceşte spre insulă, ca nişte peşti, agăţându-se 
de mal ori de câte ori curentul era mai puternic şi-i 
ameninţa să-i târască. 

Ajunseră fără piedici la insula pe care le-o arătase 
Mukoki. Scăldată în întregime de apele spumoase, ea era 
aşezata chiar la marginea cascadei. 

De-a lungul cataractei se înşiruiau o sumedenie de 
stânci, pe care apa nu le acoperea cu desăvârşire. 

— Bun asta, mormăi Mukoki. Pe aici coborâm. 

Drumul era tare anevoios şi Rod simţea că-l năpădesc 
amețeli, când privea grămezile de stânci care, ude şi 
alunecoase, se prăvăleau unele peste altele, odată cu apa 
năvalnică. 

— Nu te teme, îl spuse Wabi, care-şi văzu prietenul 
pălind. Ne vom lega şi, dacă alunecă vreunul din noi, ceilalţi 
doi îl vor trage înapoi. N-are nici un rost să mai întârziem. 
Haide! 

Cei trei se legară unul de altul cu ajutorul unei curele şi 
Mukoki fu primul care-şi dădu drumul. Rod şi Wabi 
îndreptară luntrea spre el şi coborâră, la rându-i. 

În felul acesta se strecurară de cinci ori printre stâncile 
alunecoase şi Rod, care şovăia şi era aproape ameţit de 
vuietul furtunos al apelor, îşi pierdu şapca şi, după ce-o 
pescui, şi-o înfundă pe cap până la urechi. 

Când se sfârşi coborârea, bietul băiat era cu desăvârşire 
livid. Dar nu se întâmplă nimic deosebit. Cei trei se grăbiră 
să se îmbrace, puseră luntrea pe apă şi călătoria reîncepu 
pe râul potolit. 

— Uf! exclamă Wabi, bucuros că se poate odihni însfârşit. 

— Primejdios loc, tare primejdios... îi întări Mukoki 
spusele. 

— Un nebun, un naufragiu, o Niagara în miniatură... 
exclamă Rod. Aurul nostru se apără, nu glumă! 

Întreaga zi, luntrea continuă să coboare, când mai 

repede, când mai încet şi priveliştile felurite, ce se 
întrezăreau prin scobiturile malului sau prin văgăună, 
minunau necontenit pe Rod şi pe Wabi. 

Spre sfârşitul după amiezii, pârâul îşi schimbă direcţia. 
De la Nord-Est, o luase acum drept spre Nord. 

Cotitura pe care o făcea aici văgăuna era un loc foarte 
prielnic pentru popas. Cei trei călători dăduseră de o 
suprafaţă nemărginită de pământ, acoperită cu un nisip 
foarte subţire şi albicios, pe marginea căruia se aflau 
grămezi de uscături. 

— Ciudat loc! spuse Wabi, în timp ce trăgea luntrea pe 
nisip, ajutat de Rod şi Muki, S-ar spune că... 

— Da, aici fost odată lac! bombăni Mukoki. Asta sigur, 
aici fost lac... 

— Nisipul care umple acum locul, adăogă Rod, trebuie să 
fi fost târât de râu, încetul cu încetul şi s-a oprit în cotitura 
văgăunii. Stratul e foarte des. Tot aşa au fost cărate de ape 
şi uscăturile acelea. 

După câteva clipe, Wabi, care se îndepărtase puţin, 
scoase un țipăt şi, întrucât tovarăşii săi se întoarseră şi-l 
priviră, le făcu semne să vină repede spre el. 

Rod şi Muki alergară cât putură de iute şi Wabi, fără să le 
spună vreun cuvânt, le arătă ceva pe nisip. 

Aplecându-se, văzură urmele apăsate ale unui picior 
omenesc. Era un picior desculţ şi urmele lui se repetau la 
infinit, ca şi cum un trib întreg de sălbateci dănţuise pe 
locul acela. 

Dar uimirea celor trei călători fu şi mai mare, când 
văzură o uşoară spirală de fum, înălțându-se lângă 
grămezile de uscături. 

XIV 
A treia cascadă 


Rod o zări cel dintâi şi, în timp ce se îndrepta spre ea, 
auzi pe Wabi încărcându-şi revolverul, iar pe Mukoki 
înlăturând piedica de siguranţă a armei sale. 

Îşi scoase şi el revolverul din teacă şi şopti: 

— Cine poate fi acolo? Nu se vede nimeni. 

Mukoki îşi duse un deget la buze. 

— Nu poţi vorbi aşa, răspunse. Nu putem ştim. Noi 
trebuie deschidem bine ochii. 

— Nu se mişcă nimic, spuse Wabi. Fără îndoială că am 
fost simţiţi. 

Nu era nimeni acolo. 

Fumul se ridica dintr-un buştean carbonizat, acoperit de 
pământ şi de cenuşă. Nu încăpea îndoială că focul fusese 
aprins de unul sau mal mulţi inşi, care plecaseră dar aveau 
de gând să se înapoieze. 

În jurul focului se vedeau o mulţime de urme de paşi şi 
oase răspândite. 

Mukoki adună câteva oase şi le cercetă pe îndelete, în 
timp ce Rod şi Wabi, care îşi pierduseră cumpătul, se uitau 
uimiţi în dreapta şi în stânga, aşteptându-se la năvala 
năprasnică a vreunei hoarde de sălbateci. 

Dar bătrânul indian, dând din cap, le arătă urmele pe 
nisip. 

— Tot picioarele alea! spuse. Numai un om făcut toate 
urmele, spuse Mukoki. 

Apoi, bătrânul îngenunche. 

— El rupt degetul gros la piciorul drept, urmă. Mereu 
acelaşi picior. Uşor de văzut. 

La rându-i, Wabi se aplecă şi el pe nisip. Indianul avea 
dreptate. Încheietura degetului gros al unui picior era 
îndepărtată puţin din poziţia ei firească şi urma pe care o 
lăsase se repeta mereu. 

Şi Rod se aplecă, încredinţându-se că lucrurile sunt aşa 

cum constataseră prietenii lui. Dar nici el, nici Wabi nu erau 
la capătul surprizelor. 

Mukoki îşi întinse spre cei doi tineri mâna plină cu oasele 
adunate. 

— Carne nefiartă... Omul mâncat crud. 

— Se poate? se miră Rod. 

În ochii lui şi ai lui Wabi, scânteie câte o licărire. 

Aproape în acelaşi timp, cei doi tineri strigară: 

— Nebunul! Tot el! 

Mukoki aprobă: 

— Da... 

— Şi a fost chiar ieri aici! spuse Rod. 

Wabi se întoarse spre indian. 

— Dar de ce a avut omul acela nevoie de foc, dacă n-a 
fiert carnea? întrebă. 

Mukoki săltă din umeri şi nu răspunse. 

Rod adunase alte oase. 

— Nu, nu, carnea n-a fost fiartă, spuse. Uite bucăţi de 
carne crudă, care atârnă încă pe oase. Desigur că omul 
acela s-a mulţumit s-o ţină în mâini deasupra focului şi s-o 
frigă puţin. 

Mukoki făcu semn că e de aceeaşi părere şi începu să 
scormonească focul. 

La capătul buşteanului fuseseră aşezate două pietre, una 
lângă alta, ca să facă un fel de vatră. Una dintre ele era 
turtită. Cealaltă, rotundă şi netedă. 

Deodată, indianul scoase an strigăt de uimire, fapt care 
era cu totul împotriva obiceiurilor sale. Ştim doar că, oricât 
bar fi uimit un lucru, Mukoki rămânea mut. 

— Ce s-a întâmplat? îl întrebară Rod şi Wabi. 

— Omul afurisit... 

— Ei, ce-i cu el?... 

— El făcut gloanţele aici... pe pietre... Uitaţi-vă... Aur, 
aur! 

Cei doi prieteni îşi zgâiră ochii spre piatra turtită, pe care 
bătrânul vânător o ţinea în mâini. 

— Aur, aur, aur! repeta, din ce în ce mai întărâtat. 

În mijlocul pietrei se vedea strălucind o urmă galbenă 

Rod şi Wabi îşi dădură numaidecât seama cum stau 
lucrurile. Cu ajutorul pietrei rotunde, vânătorul nebun îşi 
ciocănise gloanţele de aur pe piatra turtită. 

Aşa dar, călătorii noştri se aflau la ultimul popas al 
acestei ciudate făpturi a singurătăţii. Umblând neîncetat, 
ziua şi noaptea, nebunul trecuse pe aici puţin înaintea lor. 
Focul care mocnea sub cenuşă arăta că are de gând să se 
înapoieze. Dar când? 

— Un nebun, spuse Rod, aleargă cu iuţeala unui animal 
sălbatec. Nu ştii niciodată unde este. 

Noaptea trecu liniştită. Cu toate acestea, Mukoki stătu de 
veghe. Renunţase la toate temerile superstiţioase, pe care i 
le pricinuise făptura aceea enigmatică. Descoperirea 
oaselor ronţăite pe jumătate, urmele picioarelor desculţe, 
focul şi pietrele pe care fuseseră ciocănite gloanţele de aur, 
toate acestea-l liniştiseră. 

Acum îşi dădea seama că e vorba de un om, un om 
prefăcut în „câine rău” şi curiozitatea biruise frica de care 
fusese cuprins la început. 

Dimineaţa, luntrea fu împinsă iar pe apă. Cu toate că 
simțeau nebunul pe urmele lor, cei trei aventurieri erau din 
nou stăpâniţi de nădejde. Se apropiau oare de ţinta pe care 
o urmăreau? Dacă trebuiau să se lase însoţiţi până la capăt 
de misteriosul tovarăş pe care i-l dăruise soarta, aveau să-l 
îndure, fiindcă n-aveau cum să se împotrivească. Şi apoi, 
nebunul nu le mai era străin. Cine ştie dacă fiinţa aceea 
ciudată nu le va aduce vreodată, fără vrere, un ajutor în 
cercetările lor? 

Topografia locului se schimbă în curând cu desăvârşire. 
Pereţii abrupți ai văgăunii se micşorară şi se lărgiră, făcând 
loc unor pante înverzite care, în unele locuri, se prefăceau 
în nişte întinderi mai mari de o milă. 

De-a lungul ţărmurilor se iveau urme dese de vânat. În 
câteva rânduri se arătară cerbi şi căprioare, care puteau fi 
împuşcate cu uşurinţă. 

Dar oamenii noştri nu se sinchiseau de ele. Voiau cu orice 
preţ să ajungă înainte de căderea nopţii la a doua cascadă 
şi fură înciudaţi când văzură curentul tumultuos al râului, 

prefăcându-se într-un fluviu larg, regulat şi încet. 

Dacă harta de pe scoarţa de mesteacăn era întocmită cu 
chibzuinţă, trebuiau să găsească a doua cascadă la o 
distanţă de cincizeci de mile de la popasul nebunului. Dar 
se făcu noapte şi ei nu ajunseră la cascadă. 

Acelaşi lucru se întâmplă şi în dimineaţa zilei următoare. 

Rod şi Wabi ciuleau necontenit urechile, nădăjduind să 
audă zgomotul îndepărtat al căderii de apă. În zadar, însă. 

Orele trecură aşa, până la amiază. Fără îndoială că 
depăşiseră cele cincizeci de mile prevăzute. 

Prânzul fu lipsit de voioşie şi, când porniră iar la drum, în 
ochii lui Rod şi în cei ai lui Wabi, se putea citi oarecare 
neliniştite. Mukoki, mai stăpân pe el însuşi, cu toate că 
aurul îi frământa mintea cu ispita lui de totdeauna, îşi 
ascundea simţămintele. 

In fiecare clipă Rod îşi întindea pe genunchi scoarţa de 
mesteacăn, măsurând şi verificând mereu distanţele. 

A doua cascadă trebuia să fie pe aproape: 

Totuş, milele nu încetau să se înşire îndărătul celor trei 
vânători de aur şi când, în amurg, fură nevoiţi să se 
oprească pentru a mânca şi a poposi, era neîndoios că 
străbătuseră cel puţin încă odată distanţa prevăzută. 

Cina fu şi mai posomorâtă decât prânzul. Fiecare din cei 
trei era chinuit de aceeaşi întrebare. Harta pe care o 
găsiseră lângă schelete era oare bine întocmită? Şi 
greşeala, care acum nu mal putea fi tăgăduită, cu privire la 
a doua cascadă, era făcută dinadins, sau nu? Şi, însfârşit, 
se răsfrângea şi asupra drumului pe care mai trebuiau să-l 
parcurgă? 

După ce mâncară, Rod şi Wabi rămaseră de vorbă în 
preajma focului, iar  Mukoki, luându-şi arma şi 
îndepărtându-se, porni de-a lungul fluviului. 

Lipsea de aproape o oră, când cei doi tineri auziră 
deodată o împuşcătură în noaptea liniştită. Urmară alte 
două împuşcături. Apoi, se auziră încă trei împuşcături, mai 
rare şi, însfârşit, alte două, la rând. 

— Semnalul! strigă Rod. Ne cheamă Mukoki! 

Wabi sări repede în picioare şi trase în aer cinci 

împuşcături. 

— Ascultă, Rod! spuse. 

Abia se pierduse ecoul împuşcăturilor lui Wabi şi se auzi 
iar chemarea lui Mukoki, venind dinspre partea de jos a 
fluviului. 

Fără să mai spună vreun cuvânt cel doi tineri săriră în 
luntre şi porniră. 

— Mukoki trebuie să fie la o depărtare de vreo două mile, 
spuse. Ce i s-o fi întâmplat? 

— Cred că a găsit a doua cascadă răspunse Rod. Gândul 
acesta spori puterea braţelor istovite ale celor doi prieteni, 
care vâslind mai vârtos, iuţiră mersul luntrei, făcând-o să 
plutească repede de tot. 

După vreun sfert de oră, aerul fu zguduit de o nouă 
împuşcătură, mai apropiată, căreia Wabi îi răspunse printr- 
un strigăt. 

La rându-i, Mukoki strigă din răsputerii „Allo!” 

Dar în acelaşi timp Rod şi Wabi auziră zgomotul unei 
căderi de apă. 

Se apropiară de țărm şi zăriră în noapte umbra lui 
Mukoki, care-i aştepta. Coborâră. 

— Mare cascadă... supuse bătrânul indian. Face mare 
gălăgie. Tare multă apă, curge foarte repede! 

— Nu ştiu dacă se repetă greşeala! Dimpotrivă, cred că 
distanţa dintre prima şi a treia cascadă a fost rău schiţată, 
atâta tot. Şi poate că ne aflăm mai aproape decât ne 
închipuim de cea de-a treia cascadă. Dacă bănuiala mea e 
întemeiată, nu mai avem de străbătut o sută de mile ca să 
ajungem la capăt, ci doar douăzeci şi cinci. 

— Doresc şi eu să fie aşa cum bănuieşti, urmă Wabi. 
Până una-alta, să poposim aici unde ne aflăm. Vom vedea 
mâine ce avem de făcut. 

Înainte de ivirea zorilor, porniră din nou la drum. 

Cei trei bărbaţi îşi sorbiră cafeaua la lumina focului şi 
când se făcu ziuă, se aflau pe drum de mai bine de o oră. 
Bucuria că vor ajunge curând la faimoasa mină de aur Îi 
făcuse să uite de nebun şi de gloanţele lui. 

Ocoliră lesne a doua cascadă şi, cu ajutorul vâslelor, se 


110 


străduiră să» i iuţească mersul. 

Dădură de un cerb tânăr care bea apă la o depărtare de 
vreo sută de metri de luntre. Totuşi nu luară în seamă acest 
vânat ispititor. Ar fi însemnat să-şi piardă fără folos o oră 
întreagă, împuşcând şi vânând cerbul! Puteau să renunţe la 
el, fiindcă mai aveau destulă carne de urs. 

După ce merseră vreo două ore priveliştea se schimbă 
iar, pe neaşteptate munţii se apropiară şi închideau din nou 
cursul apei între pereţii ameţitori ai unei văgăune strâmte, 
tăcute şi întunecate, mai înfricoşătoare decât aceea pe care 
o străbătuseră în primele zile. 

La vreo mie de picioare deasupra lor, căutătorii de aur 
văzură ivindu-se pe cer păduri dese de pini roşii, ce se 
încrucişau aproape cu văslele lor pe scobitura întunecată în 
care clocotea râul tumultuos. 

În plină zi, în trecătoarea aceea înfiorătoare era noapte. 
Se părea că acolo domneşte noaptea, îngrozitoare şi 
singuratecă. 

Rod şi Wabi îşi lăsaseră vâslele din mâini şi luntrea era 
îndrumată acum de Mukoki. În lumina de amurg care le 
scălda chipurile celor trei bărbaţi, chiar cele oacheşe ale lui 
Wabi şi Mukoki, păreau palide. 

Apoi, un murmur, încet ajunse până la ei. Sa-r fi spus că 
e freamătul vântului printre ramuri, freamătul care ar fi 
făcut să tremure pinii pe culmea văgăunii. 

Dar adierea vântului printre arbori se înteţi şi se pierdu, 
asemenea unei harpe, ale cărei coarde au fost uşor atinse. 
Sunetul care străbătuse, aerul, însă, stăruia. Dacă în unele 
clipe se părea că-şi slăbeşte puterea, el îşi revenea curând, 
monoton şi regulat şi din clipă în clipă mal limpede. 

Nici unul din cel trei bărbaţi nu rostea vreun cuvânt, dar 
cu toţii erau frământaţi de acelaşi gând. 

Mukoki curmă tăcerea aceasta adâncă. 

— Acolo trebuie să fie a treia cascadă, spuse. 

Rod şi Wabi, ale căror inimi băteau ca nişte tobe, dădură 
din cap, ca să-i arate că sunt de părerea lui. Nu scoaseră 
nici urale zadarnice, nici strigăte de bucurie, lipsite de folos. 
Clipa era prea măreaţă pentru asemenea manifestări. 

Dacă bănuielile lui Rod erau întemeiate, dacă harta de pe 
scoarţa de mesteacăn ce fusese smulsă cadavrelor nu-i 
minţise, dacă în afară de greşeala depărtării dintre cele trei 
cascade nu mai era altă greşeală, atunci taina aurului, 
pierdută de mai bine de un secol, avea să se dezvăluie din 
clipă în clipă. 

Infricoşătoarea ciudăţenie a locului în care se aflau şi 
liniştea nopţii înconjurătoare sporea spaima, ce pusese 
stăpânire pe inimile lor. Cu toţii priveau şi ascultau, 
înăbuşindu-şi răsuflarea. Fără îndoială, pe undeva, pe 
aproape, se gândea Rod, englezul John Ball fusese ucis de 
cei doi tovarăşi ai săi, aşa încât nu cumva, punând piciorul 
pe uscat, aveau să dea de al treilea schelet, de cel al lui 
John Ball? 

Nu cumva tot aici era şi vizuina nebunului. Din vâna de 
aur descoperită de el însuşi îşi scotea nebunul preţioasa 
materie cu care-şi umplea gloanţele? 

Intrucât vuietul cascadei se apropia, Wabi puse piciorul 
pe uscat, sărind din stâncă în stâncă, de-a lungul torentului 
şi alergă prin apă, ca să-şi dea seama unde se află. Luntrea 
îl urma, încet şi prevăzător. 

Curând putu fi văzută bine spuma albă ce ţâşnea din 
cataractă. Barca fu legată de un bloc, astfel, că Rod şi 
Mukoki puseră la rându-le piciorul pe uscat. 

Căderea nu era uimitoare, ci avea cu totul o înălţime de 
patruzeci de picioare, după aprecierea aproximativă a lui 
Wabi. Dar vuietul apei sporea din pricina îngustimii 
văgăunii, care-i răsfrângea ecoul... 

In josul cascadei se deschidea o scobitură, în care erau 
târâţi câţiva pini şi cedri piperniciţi. Apoi, văgăuna se 
îngusta iar şi apa năvălea cu furie, reluându-şi goana 
nebună. 

Undeva în scobitura aceasta trebuia să se afle taina 
aurului. 

Deodată, Rod întinse braţul şi din gâtlejul său, ţâşni un 
puternic țipăt de emotie. 

— Coliba! strigă. Coliba lui John Ball şi a celor doi 
francezi! Harta n-a minţit! 

XV 
Hârtia veche din colibă 


Wabi şi Mukoki descoperiră aproape în acelaşi timp cu 
Rod, în umbra văgăunii, printre cedrii şi pinii din scobitură, 
coliba veche făcută de John Ball, Peter Plante şi de Henri 
Langlois; coliba care slujise ca adăpost celor trei căutători 
de aur, înainte de uciderea lui John Ball. 

Deodată, Rod şi Wabi nu-şi putură stăpâni strigătele de 
bucurie, pe care le întovărăşiră obişnuitele mormăielii ale 
lui Mukoki. 

Coliba cea veche fiind aşezată dincolo de cascadă, 
călătorii noştri trebuiau să ajungă mai întâi la cascadă şi 
încercarea părea foarte anevoioasă. Nu mai încăpea 
îndoială că erau nevoiţi să se caţere pe unul din malurile 
stâncii, pentru a cobori spre scobitura cea mică. Dacă nu 
cumva... 

Pe deasupra cascadei era aruncat un trunchi uriaş, 
complet jupuit de scoarță şi fără crengi. Desigur că 
trunchiul se rostogolise în urma unei furtuni de pe culmea 
văgăunii şi devenise, pe deasupra apei spumoase, un fel de 
punte ameţitoare. 

— Noi poate coborâm pe acolo... spuse Mukoki, cu 
oarecare şovăială în glas. 

În acelaşi timp, săltă din umeri, ceea ce însemna, în 
gândul lui, că încercarea e cam primejdioasă. 

Fără să aştepte vreun îndemn, Rod îşi înşfăcă arma, 
trecând cureaua pe după gât şi se avântă spre trunchi. 

Întocmai ca un acrobat, Rod se agăţă de lemn cu mâinile 
şi picioarele, târându-se încet, de-a-ndăratelea, pe podişca 
primejdioasă, de care se izbeau apele. 

Tovarăşii lui îl priveau cu oarecare îngrijorare, de teamă 
ca trunchiul, al cărui echilibru nu era destul de statornic, să 
nu se învârtească şi să arunce în vâltoare pe tânărul 
neprevăzător. Dar nu se întâmplă nimic şi Rod ajunse teafăr 
şi nevătămat în Josul cascadei. 

Cu aceeaşi grijă, Wabi şi Mukoki îl urmară pe rând şi cei 
trei călători se întâlniră în scobitura cea mică, la o distanţă 
de vreo douăzeci de paşi de colibă. 

Timp de câteva minute, cei trei călători şovăiră. Apoi, 
Mukoki, ai cărui ochi negri scânteiau de nelinişte, îşi încărcă 
arma şi o ridică la umăr. 

Coliba era veche, atât de veche încât Rod se întreba cum 
putuse înfrunta furtunile iernii şi cum rămăsese încă 
întreagă. 

Câţiva brazi mărunți îşi  înfipseseră rădăcinile în 
acoperişul putrezit, iar lemnul din cere era făcută ajunsese 
în ultimul hal de putreziciune. 

Coliba n-avea nici o fereastră şi în locul unde fusese 
cândva uşa era împins un copac, al cărui diametru era de 
un picior. Astfel încât astupa aproape cu desăvârşire 
deschizătura strâmtă, folosită odinioară de cel trei oaspeţi. 

Călătorii noştri se îndreptară spre colibă şi, pe la 
jumătatea drumului, Mukoki îşi puse mâna pe umărul lui 
Wabi. Se părea că bătrânul e frământat de o mare nelinişte. 

Arătând lui Rod şi Wabi buştenii putreziţi şi copacul ce 
astupa intrarea: 

— Pin roşu... spuse, cu oarecare spaimă în glas. Copac 
foarte bătrân, coliba foarte veche, tare mult veche. 

Fără îndoială, se gândea la cealaltă colibă, la aceea pe 
care o descoperiseră în timpul iernii trecute şi în care se 
aflau scheletele lui Petre Plante şi Henri Langlois, ce se 
uciseseră unul pe altul. Aceasta părea şi mai veche şi 
încercarea de a o repara ar fi fost zadarnică. S-ar fi putut 
crede că fusese construită cu multe secole înainte. 

In timp ce bătrânul indian stătea de veghe, Rod şi Wabi 
îşi vârâră capetele prin crăpăturile strâmte, pe care le lăsa 
copacul, în dreapta şi în stânga. 

Mai întâi nu putură vedea nimic, din pricina întunericului. 
Apoi, ochii li se deprinseră şi văzură limpede pereţii 
lăuntrici ai colibei. 

Nu se afla nimic în ea. Nici masă, nici scaun, nici măcar 
un scăunel. Foştii ei oaspeţi nu lăsaseră nici o urmă a 
trecerii lor pe acolo. 

Mukoki se mulţumi să facă ocolul colibei, cu un aer 
neîncrezător şi cu ochii plecaţi spre pământ. 

Se întoarse apoi la cascadă şi la arborele putred trântit 
de-a curmezişul ei, începând să-l cerceteze cu toată luarea 
aminte. 

— Mă întreb, spuse Wabi lui Rod, ce-o fi găsit Muki la 
copacul acela. Se pare că-l frământă un gând. 

Cu toate acestea, Rod, care părea de asemeni că e în 
căutarea vreunui lucru ciudat, îşi aruncase ochii pe o 
creangă de pin, purtată de vânt şi pe care o ridică. Lemnul 
era uns cu un strat gros de răşină. Tânărul apropie de ea un 
chibrit aprins şi creanga luă foc numaidecât, formând un fel 
de făclie minunată. 

În timp ce Wabi, neliniştit de chipul ciudat al lui Mukoki, 
se îndreptase spre el, Rod, ţinând în mână făclia, se 
strecură în coliba cea veche, în care domnea o beznă de 
nepătruns. 

Nici pe pământ, nici pe pereţi nu era nimic, în afară de un 
fel de policioară, lungă de un picior, agăţată de unul din 
pereţi. Rod se apropie şi zări în lumina şovăitoare a torţei o 
cutie de fer, negricioasă şi roasă de rugină, ce se afla 
aşezată pe policioară. 

Tânărul o apucă şi degetele-i tremurau. Cutia, foarte 
uşoară, era goală, desigur. Poate că se afla încă în ea, la 
urma urmelor, praful ultimului tutun fumat de John Ball. 
Poate că, stingându-şi torta, Roderick ieşi la lumina zilei, 
ţinând cu grijă în mână ultima amintire din trecutul colibei. 
Cutia era atât de rău mâncată de viermi, încât tânărul se 
temea că i se va sfărâma între degete. 

Ridică încet capacul şi ieşi la iveală un sul mic de hârtie, 
aproape tot atât de roasă de viermi ca şi cutia în care se 
afla. 

Desfăşură sulul cu toată băgarea de seamă, cu aceeaşi 
grijă cu care întinsese scoarţa de mesteacăn iarna trecută. 
Marginile hârtiei i se fărâmiţară în mâini. Dar restul era încă 
în stare bună. O privi şi, întorcându-se spre Wabi şi Mukoki. 

— Aur! strigă. Aurl Veniţi repede! 

De bucurie, plângea cu hohote. 

Întinse tovarăşilor săi veniţi în fugă hârtia pe care o 
găsise. 

— Asta era... spuse... aici, în colibă... adică într-o cutie 
veche de fier... Uitaţi-vă... E scrisul... e scrisul lui John Ball... 
acelaşi scris ca... pe scoarţa de mesteacăn... 

Tot atât de tulburat ca şi el Wabi luă hârtia şi citi cu glas 
tare: 


Socotelile lui John Băii, Henri Langlois şi Peter 
Plante, ia 30 lunie 1859%** 


Apoi, dedesubt: 


„Lucrul lui Plante: Bulgări de aur, 7 livre, 9 uncii; praf, 
1 livră şi 3 uncii - Lucrul lui Langlois: Bulgări de aur, 9 
livre, 13 uncii; praf, nimic - Lucrul lui Ball: Bulgări de aur, 
6 livre, 4 uncii; praf, 2 livre şi 3 uncii; 

„Total: 27 livre. 

„Partea lui Plante: 6 livre. 

„Partea lui Langlois: 8 livre. 

„Partea lui Ball: 13 livre. 

„S-a făcut împărţeala”” 


Hârtia aceasta înlătura orice îndoială despre existenţa 
minei de aur şi despre aflarea ei în imediată apropiere. 

— Cred că de data asta am nimerit-o! spuse Rod. 

— Şi eu cred!... aprobă Wabi. 

Cât despre Mukoki, încremenise de uimire. Atâtea 
întâmplări uluitoare îl înmărmuriseră. 

Aşteptându-se parcă să vadă comoara galbenă în» 
grămădindu-se înainte-i îşi întorcea pe rând ochii spre 
căderea de apă, spre pereţii abrupți ai văgăunii şi spre 
peşterile întunecate ce se aflau săpate în ea, spre nisipul 
torentului şi spre coliba veche şi ruinată. 

— După părerea mea, spuse Rod, aurul trebuie să se 
găsească în albia râului. E presupunerea cea mai apropiată 
de adevăr. Aproape totdeauna se găseşte praf de aur în 


7 O livră engleză are 453 grame. 

nisipurile puhoaielor. Bulgării nu pot fi în stând. 

— Oricum, răspunse Wabi, ne va fi lesne să ne 
convingem. Cred că nici în mijloc puhoiul n-are o adâncime 
mai mare de trei picioare. Ne-am putea apuca numaidecât 
de lucru... Dar să ne înapoiem întâi la luntre, ca să luăm 
castronaşele pentru spălarea nisipurilor cu aur, pe care le- 
am adus cu noi. 

Cei trei inşi se îndreptară spre trunchi, spre a trece iar 
peste cataractă. 

Înfăţişarea acestei punți era dintre cele mai ciudate. Nu 
numai că uriaşul trunchi era cu totul jupuit de scoarță, dar 
suprafaţa lui era netedă şi lucioasă, de parcă ar fi fost 
lustruită dinadins. 

— Da, tare alunecos! repetă Wabi, pe un ton serios, care 
uimi pe Rod. Parcă ar fi un stâlp, în vârful căruia se afla un 
premiu pentru cei ce izbutesc să se caţere pe el? 

— Ce vrei să spui? întrebă Rod. 

— Vreau să spun, răspunse Wabi, şi tot aşa gândeşte şi 
Mukoki, că arborele ăsta n-a folosit numai azi ca podişcă 
pentru trecerea cataractei de sus în jos şi de jos în sus. 
Dacă l-au folosit şi urşii, am fi văzut urmele lăsate de 
ghearele lor. Cât despre lynx, el ar fi trebuit să sfâşie toată 
suprafaţa, agăţându-se de trunchi. Şi orice alt animal ar fi 
putut să-i jupoaie scoarţa. Dar lucrurile nu s-au întâmplat 
aşa. Aici e vorba de o lustruire desăvârşită. 

Dând repede şi necontenit din cap, Mukoki îl aproba. 
Wabi începu să fluiere încet. 

— Atunci, spuse Rod, după părerea ta ar fi... 

— Da, cel care foloseşte mereu podişca e un om! Numai 
mâinile şi genunchii unei făpturi omeneşti au fost în stare, 
alunecând de sute de ori pe trunchi, să-l netezească astfel. 
Acum să căutăm să aflăm cine-i omul ăsta. Şi, fără îndoială, 
nu ne va fi greu să dăm de el. Ce crezi, Roderick? 

— Vânătorul nebun! 

— Da. 

Negreşit, constatarea era cam supărătoare. Dar era prea 
vădită şi n-o puteau ocoli. 

— De aici luat aurul din gloanţe, rosti Mukoki. 

— Omul câine rău pe aici trecut mereu. 

— Ca să preîntâmpinăm orice neplăceri, propuse Wabi, ar 
fi tare nimerit să ducem în coliba veche merindele şi tot ce 
mai avem în luntre! Ba chiar şi luntrea. Vom aştepta apoi să 
se desfăşoare lucrurile, stând necontenit de veghe. 

Dar nu era o ispravă prea uşoară trecerea pe trunchi a 
celor ce se aflau în luntre şi a luntrei la urmă. A lipsit puţin 
ca Rod să nu se rostogolească în două rânduri în cascadă. 

Venise ora prânzului. Dar Rod nu voi să mănânce, deşi-i 
era foame, susţinând că n-au de ce să se grăbească. 

— Hai să vedem mai întâi dacă aurul e într-adevăr în râu! 

Luând în mână un castronaş, se îndreptă spre un loc 
unde puhoiul strânsese o grămadă de nisip şi pietriş. Wabi 
îl urmă cu alt castronaş, iar Mukoki rămase să pregătească 
mâncarea. 

Roderick nu spălase aur niciodată; dar ştia ce are de 
făcut şi se simţi năpădit de fiori de bucurie, obişnuiţi la 
căutători de comori atunci când cred că au descoperit 
nămolul preţios, care le va răsplăti toate strădaniile. 

Aducând în castronaş o anumită cantitate de nisip şi 
pietriş, o umplu apoi cu apă. O clătină încet înainte şi 
înapoi, aruncând din când în când o parte din apa de spălat, 
care se umpluse între timp de noroi. 

După ce se isprăvi apa, începu iar operaţia, cu apa 
proaspătă, vreo cincisprezece minute, până când nu mai 
rămase pe fundul castronaşului, sub străvezimea unui 
cristal limpede, decât puţin nisip şi pietriş. 

Se apucă apoi să scormonească nisipul şi pietrişul, 
încordându-şi luarea aminte spre a zări aurul. 

O scânteiere uşoară îl făcu să tresară şi să scoată un 
țipăt. Dar, când trase de o parte cu vârful cuţitului 
grămăjoara sclipitoare, îşi dădu seama că era doar mică. 

La vreo zece metri mai încolo Wabi, trântit de asemeni 
pe nisip, îşi clătina şi el castronaşul. 

— Spune-mi, Rod, întrebă Wabi cu jumătate glas, fără să- 
şi întoarcă privirea de la castronaş, ai găsit ceva? 

— Nu. Dar tu? 

— Nici eu. Adică... Văd din când în când nişte lame mici 

strălucitoare, care au parcă licărirea oţelului. 

— Da, e mica! Şi eu am găsit-o. Râul e plin cu mineralul 
acesta. 

Şi cei doi prieteni se apucară iar de munca lor fără folos, 
cu o seriozitate care ar fi stârnit râsul unui om de meserie. 

— Rod, spuse Wabi, vino să vezi ceva. Văd iarăşi ceva 
lucitor. Ceva mare, ştii?... 

— Tot mica? 

— Nu, cred că nu. După cât îmi pot da seama, are altă 
licărire... E un bulgăraş cât o mazăre. 

Rod tresări, de parcă l-ar fi înţepat cineva cu un ac. 

Îşi puse castronaşul pe pământ şi se ridică, spunând: 

— Mica e totdeauna în lame, niciodată în bulgăraşi. la să 
văd, Wabi! 

Alergă spre prietenul său şi se aplecă spre el. 

În castronaşul pe care-l ţinea Wabi, oglindindu-l la soare, 
se ivea un bulgăraş galben şi lucios. 

— Mica, repetă Rod gâfâind, n-are niciodată înfăţişarea 
asta. E foarte uşoară chiar şi bulgăraşul ăsta... 

Scoţând pietrişul cu vârful cuţitului, Roderick îl cântări în 
mână. 

— Şi ăsta e greu, foarte greu... 

— Atunci ar fi...? 

— Şi ce-ai vrea să fie, dacă nu aur? 

— Masa gata! strigă în acelaşi timp Mukoki. 

XVI 
Cine era nebunul 


— Da, da, venim! răspunse Rod. 

Şi întorcându-se spre Wabi: 

— Avem aici vreun sfert de unciet, spuse. 

Cei doi prieteni se uitau încă în castronaşul lui Wabi, când 
Mukoki veni spre ei. 

— la uită-te, Muki! spuse Rod, întinzându-i bulgăraşul. 
Spune-ne dacă am lucrat cum se cuvine... Cred că ar trebui 
să strigăm de trei ori „ura!” Odată, pentru bulgăraş; a doua 
oară pentru vechea hartă de mesteacăn; a treia şi cea mai 
zdravănă pentru John Ball şi pentru hârtiuţa lui! 

— Da... răspunse Wabi, dar să pui surdină uralelor. Ecoul 
răsună grozav aici. Aş pune rămăşag că răsfrânge la mai 
bine de o milă zgomotul vocilor noastre. Poate că n-ar fi 
tocmai nimerit să atragem asupra noastră luarea aminte a 
ştii tu cui. 

— Ai dreptate... 

Tabăra fusese înjghebată la iuţeală de Mukoki în preajma 
vechii colibe, în păduricea de cedri, la adăpostul unei stânci 
mari. 

Bulgăraşul galben fusese aşezat aproape de foc, pe un 
buştean şi scânteia la lumina flăcărilor. Privindu-l, cei trei 
călători mâncată cu mai multă poftă ca de obicei. 

— Acum avem aur, se gândi Rod, muşcând cu lăcomie 
din felia de carne de urs, ce fumega încă. In lumea noastră, 
aurul e legea supremă şi atotputernică. E flacăra care 
străluceşte deasupra tuturor popoarelor şi spre care-şi 
aţintesc necontenit privirile. Şi aurul acesta ispititor e aici, 
la îndemână, în cantităţi nemărginite! Natura a crezut că-şi 
poate ascunde aici bogăţia. Dar vraja a fost înlăturată. 
Văgăuna aceasta e plină de aur. Ce vis măreț trăim, deşi 
suntem treji. Într-o lună, John Ball şi tovarăşii lui găsiseră 

douăzeci şi şapte de livre de aur, valorând aproape şapte 
mii de dolari, adică o avere întreagă! 

Mâncară la repezeală şi, după câteva clipe de odihnă, 
cărora le urmă o cafea minunată, Rod şi Wabi îşi luară 
castronaşele şi se grăbiră să se înapoieze la râu. De data 
aceasta, îi însoţi şi Mukoki. 

Cei trei inşi stăteau aplecaţi pe castronaşe, clătinându-le 
şi nespunând nici un cuvânt. Cine avea să scoată primul 
strigăt de biruinţă al noii descoperiri fericite? 

Trecu un sfert de oră, o jumătate de oră, o oră - şi nici 
unul din ei nu spusese nimic. Castronaşele se goleau şi se 
umpleau iarăşi, în zadar. Mukoki intrase în apă până la brâu 
ca să scoată mai mult nisip şi pietriş. Dar nici aici nu fu mai 
norocos în cercetările pe care le făcu. Cei trei inşi fură 
năpădiţi de o mare dezamăgire, pe care însă nu îndrăzneau 
să şi-o împărtăşească. 

În cele din urmă, Mukoki vesti că găsise o bucăţică de 
aur, de mărimea unei gămălii de ac. Astfel încât, 
recăpătându-şi curajul care începuse să-l părăsească, Rod 
şi Wabi îşi lepădară încălţămintea şi îşi suflecară pantalonii, 
ducându-se după bătrânul Indian spre mijlocul apei. 

Cu toate acestea, castronaşele nu erau nici acum mai 
fructuoase şi-i cuprinse iar deznădejdea. 

Nu mai sperau să descopere dintr-odată şi în bucăţi mari 
frumoasele sale grămezi galbene ale comorii de care se 
bucuraseră. Pentru un asemenea rezultat, erau siliţi 
probabil să muncească îndelung şi cu multă chibzuinţă. 

— Vom fi nevoiţi să căutăm altundeva, spuse Wabi, mai 
în adâncul văgăunii, sau deasupra căderii de apă. 

— Nu mai înţeleg nimic, declară Rod. Acolo unde se 
găseşte un bulgăre, trebuie să se găsească neapărat şi 
altele. Cred că n-am scormonit destul de adânc. Aurul ăsta 
e aici de multe veacuri şi e de crezut că a fost depus, de 
însăşi greutatea lui, la mai multe picioare sub albia 
superficială a râului. 

— Crezi? întrebă Wabi cu oarecare îndoială. 

— Sunt sigur. John Ball şi cei doi francezi au găsit cele 
douăzeci şi şapte de livre în luna lunie, adică într-o vreme 

când torentul trebuie să fie aproape cu desăvârşire secat. 
Cele mai bogate descoperiri de zăcăminte aurifere în 
Alaska, în valea Yukonului şi a afluenților săi, au fost făcute 
totdeauna vara, la o adâncime de trei până la 
douăsprezece picioare. Şi dacă un căutător de aur găseşte 
la suprafaţă doar câteva urme din metalul acesta preţios, 
poate fi sigur că subsolul e plin cu aur. Sunt încredinţat că 
locul e bun. Vom aştepta, aşa dar, atât cât va fi nevoie. 

— Apele vor scădea curând, spuse Wabi. S-au topit şi 
ultimele zăpezi de pe munţi şi se pare că nici un lac nu mai 
alimentează acum torentul. Sau mă înşel grozav, sau apele 
vor descreşte repede şi poate chiar peste opt zile nu va mai 
rămâne decât foarte puţină apă. 

— Prin urmare, totul va fi aşa cum dorim! Să avem 
răbdare până atunci şi să ne urmăm cercetările. 

Ziua era pe sfârşite. In văgăună, umbrele se lungeau şi 
se adânceau. Deasupra celor trei inşi, bolta deasă de pini 
roşii era străbătută de ultimele raze ale soarelui ce apunea. 
Intunecimea ce se strângea încetul cu încetul între pereţii 
stâncoşi vestea că în colţul acesta tainic de lume, în care 
abia se mai zărea coliba cea veche, se apropia bezna 
nopţii. 

Uzi până la brâu, zdrobiţi de oboseală şi cu frumosul lor 
vis de dimineaţă oarecum năruit, cei trei prieteni se 
îndreptară spre tabără, în păduricea de cedrii. 

Cu toate că se arăta încrezător în izbânda pe care o 
aşteptau, Rod era frământat de un gând. Nu cumva 
descoperiseră aventurierii de dinaintea lor numai ceea ce 
se numea „o pungă de aur”, adică un zăcământ singuratec, 
secându-l cu desăvârşire? Faptul nu părea cu neputinţă. 
Dar Rod socoti că e mai bine să-şi păstreze bănuielile şi să 
nu le împărtăşească. 

Mukoki părea mai puţin neliniştit. Într-adevăr, aurul nu 
avea în ochii lui decât o valoare înşelătoare şi trecătoare, 
iar plăcerea de a pătrunde o taină supărătoare era pentru 
el mai ispititoare decât însuşi preţul acestor străduinţe. 

Rod desfăşură iarăşi, la lumina focului, hârtiuţa cea 
veche, înnegrită de vreme şi găsită în colibă, în cutia de fier 

ruginită. 

Erau rămăşiţele vrednice de respect ale unui trecut 
romantic, legătura care unea o vreme îndepărtată cu 
prezentul, mărturia sălbatecei tragedii ce se desfăşurase 
între pereţii negrii ai văgăunii. O dramă înfiorătoare, a cărei 
taină nu va fi nicicând dezlegată, fără îndoială. 

— Douăzeci şi şapte de livre! repeta necontenit Rod. ŞI 
numai după o lună de muncă. 

— Aproape o livră pe zi! adăugă Wabi, minunându-se, 
orice s-ar fi întâmplat! 

— Mă întreb, urmă Rod, de ce partea lui John Ball era de 
două ori mare decât cea a fiecăruia din tovarăşii lui. După 
cum cred eu, s-au împărţit în felul acesta, fiindcă el 
descoperise cel dintâi mina de aur. 

— Poate. Şi cred că asta a fost şi pricina morţii lui. 
Francezii s-au socotit păgubiţi şi l-au ucis, ca să-i ia aurul. 

— 1859, urmă Rod, parcurgând rândurile după hârtie. Au 
trecut treizeci şi nouă de ani de la întâmplările acestea. 
Treizeci şi nouă de ani! N-ar fi prea mult. Totuşi, în 
singurătatea în care ne aflăm, cifra ni se pare uriaşă! 

Mukoki rămase treaz multă vreme după ce tinerii se 
vârâră sub blănuri şi adormiră. 

Cu mâinile pe arma ce se afla aşezată pe genunchii săi, 
se trântise lângă foc, ţinându-şi capul aplecat uşor pe piept 
şi stând nemişcat în una din atitudinile acelea sculpturale, 
atât de obişnuite la indieni. 

Părea adâncit în trecutul acela, evocat mai înainte şi se 
duse cu gândul la vremea când era tânăr. 

Pe atunci cunoscuse pe frumoasa şi mica indiană, cu care 
se căsătorise mai târziu şi care fusese sfâşiată de lupi, 
odată cu copilul lor. 

Avea pe vremea aceea un câine, care era cea mai 
prețioasă comoară a lui. Într-o iarnă, îl luă cu sine, timp de 
o lună, în regiunile de vânătoare din Nordul îndepărtat. Pe 
drum, la înapoiere, îşi pierdu credinciosul tovarăş şi fu 
foarte mâhnit. 

Dragostea unui indian, chiar pentru un animal, e atât de 
temeinică şi durabilă, încât timpul n-o poate micşora. 

Era din cale afară de necăjit, când se pomeni într-o zi cu 
Wholdaia, animalul îndrăgit. 

Tot mergând, câinele regăsise drumul şi-şi ajunsese 
stăpânul. Lătra şi sărea neobosit de bucurie, în trei labe. 

Laba care-i lipsea mărturisea că bietul câine fusese 
victima unui animal sălbatec, un lup sau un lynks şi, rănit în 
luptă nu se putuse înapoia până seara. 

În viaţa unui câine, doi ani înseamnă mult şi pârul 
cenuşiu ce se zărea în blana lui Wholdaia mărturisea că 
îmbătrânise înainte de timp, din pricina chinurilor îndurate. 

Făcând o asemănare, gândul lui Mukoki se îndrepta de la 
tovarăşul lui de altă dată la vânătorul nebun, căruia 
suferinţele-i risipiseră mintea şi-l făcuseră câine rău, care 
trăgea cu gloanţe de aur în oameni şi urla ca un lynx. Ce 
trecut o fi avut omul acela, care se ivise deodată în calea 
lor? Nu cumva... Da, nu cumva... 

Mukoki nu-şi sfârşi gândul şi, îndreptându-se spre patul 
său din crengi, adormi la rându-i. 

A doua zi dimineaţă (tinereţea e tot atât de grăbită să-şi 
recapete nădejdea, ca şi atunci când şi-o pierde) Rod şi 
Wabi erau plini de voioşie. 

Wabi se apucă să-l rostogolească pe Roderick de pe o 
stâncă înaltă pe care-l văzuse căţărându-se, spunând: 

— Trebuie să recunoaştem că ieri ne-am arătat foarte 
grăbiţi. Avem înaintea noastră toată primăvara şi toată 
vara. Şi dacă nu vom găsi nimic nici până când mor 
muştele, ne vom întoarce lama viitoare şi o vom lua iar de 
la capăt. Nu-i aşa, Rod? 

— Vorbeşti... de aur! îi răspunse Roderick, ridicându-se. 
Şi vom aduce cu noi pe Minnetaki! Deh! N-ar fi rău... 

Şi făcu o săritură, lovindu-şi călcâiele. 

Wabi folosi clipa, ca să-i tragă un pumn zdravăn în 
coaste. În clipa următoare, cei doi prieteni, râzând cu 
hohote, se luară la trântă; sprinteneala şi mlădioşia lui 
Wabi, corcitura, se lăsau bucuros învinse de voinicia 
tânărului alb. 

Mukoki, după ce privi înveselit zbenguielile celor doi 
tovarăşi ai săi, le spuse că-şi ia arma şi coboară în văgăună, 

ca să împuşte, dacă va putea, vreun vânat pentru prânz. 

In timpul acesta, Rod şi Wabi aveau să-şi reînceapă 
cercetările la baza cascadei, mergând fiecare de-a lungul 
unuia din țărmurile torentului şi scoțând grămăjoare de 
nisip şi pietriş. 

La amiază, când Mukoki se înapoie cu vreo trei potârnichi 
pe care le împuşcase, Rod nu descoperise decât foarte 
puţin aur, în valoare de cel mult un dolar. Wabi, care 
umpluse şi deşertase numeroase castronaşe, spălând 
nisipul şi pietrişul cu toată grija, nu găsise nici măcar atât. 

Roderick le împărtăşi temerea unei singure „pungi de 
aur", secată cu totul atunci când John Ball şi tovarăşii săi îşi 
împărţiră comoara. 

— Nu se poate! strigă numaidecât Wabi. Fiindcă în cazul 
ăsta, de unde-şi lua nebunul aurul pentru gloanţe? Undeva 
pe aici, este aur destul şi, dacă nu cunoaştem noi locul, 
nebunul îl ştie! 

— Da, mormăi Mukoki. El ştie unde aur. El întoarce 
îndată, noi urmărim pe el şi găsim aur. 

Apoi tăcu şi ciuli urechea, urechea lui învățată din 
copilărie să prindă în singurătăţile Nordului cel mai mic 
zgomot, pe care altul nu l-ar fi putut auzi. 

— Ascultaţi... spuse, întinzând braţul. 

Un vuiet, încă îndepărtat, dar care înainta cu repeziciune, 
străbătu partea superioară a  văgăunii, în preajma 
cataractei. Vuietul se mărea şi tuna, apoi se întrerupea şi 
tăcea, ca să reînceapă mai zgomotos. Era urletul 
nebunului! 

Mukoki râmase înlemnit, cu braţul mereu întins şi cu 
văpăi străpungătoare şi întunecate în ochii săi negri. Rod şi 
Wabi erau tot atât de tulburaţi şi înmărmuriţi. Groaza de 
altădată, groaza aceea de neînchipuit, pusese iarăşi 
stăpânire pe ei. 

Sub pielea lui oacheşă, Wabi se învineţise. Tremura atât 
de tare, încât părea că-i gata să se sfărâme. Voia să 
vorbească, dar cuvintele îi rămâneau în gâtlej. 

— Rod... spuse în cele din urmă, făcând o ultimă sforţare 
de a-şi tălmăci gândul. Rod... Ascultă... Acela e John Ball 

care se întoarce la aurul lui! 

Lucrul părea cu neputinţă, dacă ar fi fost judecat cu 
mintea întreagă. Dar gândul asta-l frământa din ajun şi 
ţâşnise acum, fără vrere. 

Dar abia vorbise, că obrajii i se şi înviorară. Ceea ce 
spunea era oarecum nesăbuit, totuşi... 

Acum, Rod era cel care pălise. 

— John Ball... repetă, împietrit... John Ball... 

Apoi, deodată: 

— Negreşit, Wabi... Cine altul ar putea fi, decât John Ball? 
John Ball înviat, înapoindu-se dinadins pe pământ, ca să ne 
istorisească îndepărtata şi tainica tragedie în care şi-a găsit 
moartea şi ca să ne arate unde-i aurul său. 

Răcnetul înspăimântător se apropia din ce în ce. 

— Să ne ascundem! spuse Mukoki. Ascundem totul 
repede. 

Şi arătă lucrurile răspândite. 

Rod şi Wabi înţeleseseră. Ajungând la cataractă, nebunul 
nu trebuia să descopere pe cei trei inşi în scobitura 
văgăunii. Într-o clipă, îşi duseră lucrurile în păduricea de 
cedri, traseră luntrea pe prund şi o ascunseră îndărătul 
colibei; apoi, dărâmară adăpostul de crengi, sub care 
dormiseră. 

De abia îşi sfârşiseră lucrul şi abia se pitiseră în spatele 
unor trunchi de cedri, că se auzi iar strigătul, la o depărtate 
mai mică de o bătaie de puşcă de cataractă. Dar nu mai era 
un vuiet furios şi pătrunzător. Era un țipăt jalnic, un plânset, 
care nu mai avea în el nimic groaznic şi nimic înfiorător, dar 
făcea să zvâcnească inimile celor care îl auzeau şi să se 
simtă năpădit de o milă fără margini. 

Pe Rod îl cuprinsese dorinţa, căreia nu i se putea 
împotrivi, de a alerga înaintea nebunului, de a întinde 
mâinile, mâini prieteneşti, acestei făpturi ciudate şi 
sălbatece. Dar tovarăşii îl opriră. Din toate punctele de 
vedere, era bine să fie prevăzători. 

Când ajunse la cascadă, pe culmea copacului aplecat 
care slujea drept podişcă ameţitoare peste apele 
clocotitoare, nebunul se opri. 

Era un moşneag, înalt şi slab, dar tot atât de drept ca un 
arbore tânăr. Obrazul şi pieptul îi dispăreau sub o barbă 
stufoasă şi sub un păr lung. 

Ţinea în mână o armă, aceeaşi cu care trăsese gloanţele 
de aur. Cu toate că moşneagul era încă departe, cei trei inşi 
îşi putuseră da seama că e o armă veche, la fel cu cele 
două găsite odinioară la scheletele francezilor ce se 
omorâseră unul pe altul. 

Priveau şi aşteptau, fără să se mişte. 

Moşneagul se apropie şi mai mult de cascadă, şi păru că 
şovăie să se caţere pe trunchiul alunecos, povârnit peste 
ea. Intinse braţele şi plânse încet, ca şi cum aştepta să fie 
căutat. 

De data aceasta, Rod nu se mai putu stăpâni. Ochii i se 
umplură de lacrimi. Avea impresia că sufletul acela rătăcit 
chema pe al său, îl ruga să vină la el. 

leşi din ascunzătoare în locul descoperit şi păşi încet spre 
făptura aceea smintită, care-l privea înspăimântată. 

Când fu destul de aproape, îşi înălţă obrazul palid spre 
nebun, îşi zvârli în aer şapca în semn de prietenie şi făcu 
alţi câţiva paşi spre el, cu mâinile întinse şi chemându-l 
blând, foarte blând: 

— John Ball... John Ball... John Ball! 

Deodată, vânătorul nebun, care se aplecase mai întâi 
peste cascadă, ca să vadă mai bine pe cel ce venea şi-i 
vorbea, se ridicase şi se dăduse îndărăt, ca să fugă. 

Dar Rod începu să-l cheme iar: „John Ball”, cu suspine în 
glas şi străbătut de o asemenea tulburare, încât nebunul 
începu iar să plângă cu hohote şi căzu în genunchi, 
zvârlindu-şi spre cer plânsetul sfâşietor. În ochii lui rătăciţi 
se citea o frământare profundă. 

Roderick îi făcu semn să coboare pe trunchi şi să vină 
spre el. Nebunul părea că şovăie. 

Dar tânărul văzu deodată că expresia de pe chipul 
nebunului se schimbă, că trăsăturile i se înăspresc, în timp 
ce în ochi îi flutura o licărire sălbatecă. 

Moşneagul zărise dincolo de Rod pe Wabi şi Mukoki, care 
ieşeau la rându-le din coliba cea veche. 

Se smuci, de parcă ar fi fost împins de o putere nevăzută 
şi scoțând un răcnet puternic, se avântă în vârtejul 
cataractei. 

O clipă fu văzut zbătându-se în apă şi dispărând în albia 
în care se prăvălea cataracta. 

In căderea ei, apa-şi săpase albia aceasta în decursul 
secolelor şi, dacă lărgimea ei nu era mai mare de treizeci 
de picioare, adâncimea ei era, în schimb, de neînchipuit. 

un puternic țipăt de emoție. 1 


Văzând  săritura  neaşteptată şi  deznădăjduită a 

nebunului, Rod rămase încremenit. Dar Wabi, care alergase 
împreună cu Mukoki, strigă: 

— Atenţie, Rod! Dacă nu-l scăpăm se va îneca! 

Cei trei inşi se apropiară cât putură de mult de albia 
râului, gata să apuce mâna care ar ieşi din apa îngheţată şi 
pe care le-ar întinde-o moşneagul. Dacă ar fi trebuit, s-ar fi 
aruncat ei înşişi în apă, în ajutorul lui. Toţi muşchii le erau 
încordaţi. 

Se scurseră o secundă, două, trei, cinci. Nu se văzu 
nimic. Rod se simţea cuprins de groază. 

Trecură alte zece secunde, încă cincisprezece... un sfert 
de oră! 

Wabi îşi scosese haina. 

— Mă duc să-l scap! spuse simplu. 

Şi se aruncă în albia râului. 

Şi Mukoki îşi scoase haina, gata să-l imite. 

După vreo cincisprezece secunde, capul lui Wabi se ivi la 
suprafaţa apei. 

— N-am găsit nimic, spuse. 

— Bine. Şi eu viu... declară Mukoki. 

Apoi, se aruncă în albia râului, pierind sub apă. 

Rod rămase pe uscat, pradă unei îngrijorări ucigătoare. 
Privea îngrozit vâltorile de apă, sub care înotau Wabi şi 
Mukoki, dibuind în jurul lor. 

Până când se ivi însfârşit Wabi, care voia să-şi recapete 
respiraţia, urmat îndată de Mukoki, i se părea că a trecut un 
veac. 

Nici unul din cei doi înotători nu descoperise nimic. 
Înecându-se, John Ball trebuie să se fi dus la fund. 
Moşneagul murise! 

Spre a nu-şi face mai târziu mustrări, Wabi şi Mukoki îşi 
repetară de trei ori încercările. Dar tot în zadar. Zdrobiţi de 
oboseală, se urcară pe stâncile care înconjurau albia. 

Fără să spună vreun cuvânt, Mukoki alergă spre tabără, 
zgândări tăciunii şi, ca să se poată usca, aruncă un braţ de 
vreascuri peste flacăra trezită. 

Gâfâind, Wabi rămase pe țărm, tremurând de frig. Pumnii 
săi închişi strângeau grămăjoare de nisip şi pietriş. 

Deschizându-şi pumnii, îi privi înmărmurit şi scoase un 
țipăt scurt, care făcu pe Rod să tresară, speriat. 

Îşi întinse mâna dreaptă spre prietenul său. Printre 
pietricele, strălucea un bulgăraş de aur curat, atât de mare 
şi de minunat, încât de data asta Rod fu acel care scoase 
un țipăt pătrunzător şi, pentru o clipă, uită de John Ball. 

XVII 
Descoperirea misterului 


Mukoki veni în goană spre tovarăşii săi. 

În timp ce Rod, uimit, întindea bătrânului indian metalul 
galben, Wabi se aruncase din nou în apă. Işi adusese iarăşi 
aminte de nefericitul nebun şi voia să reia cercetarea 
fundului albiei. 

Rămase mai multe minute sub apă şi, când ieşi din nou la 
iveală, avea în ochi o licărire atât de ciudată încât Rod 
crezu mai întâi că dăduse de cadavrul moşneagului. 

Dar, ghicindu-i gândul, Wabi dădu din cap. 

— El... spuse, aproape înăbuşit... el nu-i în albia râului! 

Mukoki nu-l înţelesese. 

— Mort? mormăi. 

— Nici mort... nici viu! urmă Wabi. Nu-i în albia râului! 

Ochii uimiţi ai lui Mukoki se îndreptară fără vrere spre 
torentul care continua cascada şi în care apa se înălța mai 
sus decât o jumătate statură de om. 

— El, spuse, el nu mers pe acolo. 

— Sigur că nu! răspunse Wabi. 

— Atunci... unde e? întrebă Rod, năucit. 

— Da, unde? repetă Wabi. 

Mukoki săltă din umeri. 

— Mare stâncă, spuse, corp alunecat dedesubt în gaura 
mare. 

— Crezi? întrebă Wabi. Ei bine, apucă-te iar să-l cauţi, 
dacă te-ai mai încălzit puţin. Eu am îngheţat până la oase. 

Şi tânărul alergă spre foc, lovindu-şi braţele. 

Bătrânul vânător se aruncă în apă. 

— Plecat! spuse, revenind la suprafaţă, după ce înotă o 
vreme sub apă. Omul-câine furios nu este acolo! 

Folosise prilejul, pentru a aduna de sub cascadă, cum 
făcuse şi Wabi, un pumn de pietriş. 

— Glonte de auri strigă, întinzându-şi spre Rod braţul de 

pe care picura apa. 

In palma sa strălucea un bulgăraş de aur, mare cât o 
alună. 

— V-am spus doar că omul nebun era John Ball. John Ball 
care s-a întors la comoara lui. Prin urmare, aurul e în albia 
râului. 

— Dar, dacă aurul era în albie, unde era John Ball? 

— Mort sau viu, tot trebuia să fie undeva. Doar nu se 
putuse evapora. 

In alte împrejurări, cei trei aventurieri şi-ar fi sărbătorit 
izbânda prin strigăte zgomotoase. Găsiseră adevăratul 
zăcământ de aur. Harta cea veche de pe scoarţa de 
mesteacăn le dezvăluise taina cu toată sinceritatea. Le 
surâdea norocul. 

Cu toate acestea, tăceau tustrei. 

Durerosul sfârşitul al nebunului, al acestei făpturi 
nenorocite care trăise patru decenii singur în Wild, numai în 
tovărăşia fiarelor sălbatece, îi mâhnea adânc. Fără vrere 
fuseseră ei-înşişi pricina morţii lui. Şi, ca să-i răscumpere 
viaţa, ar fi jertfit bucuros comoara pe care o aveau acum în 
mâini. 

Cei trei bărbaţi stăteau în jurul focului, în faţa căruia se 
dezbrăcau Wabi şi Mukoki, spre a-şi usca hainele. 

— Mort!... oftă Rod. Cu toate acestea, se pare că am fi 
avut atâtea să-l întreb, iar el ar fi avut atâtea să ne spună! 

— Mort!... răspunse Wabi. E uşor de spus. Dar bănuiala 
noastră nu se întemeiază pe vreo dovadă. Dacă John Ball e 
mort, de ce nu se află în albie corpul său? Pe Sf. Gheorghe! 
Asta-i foarte ciudat şi bătrânele superstiții ale lui Mukoki 
încep să-mi dea de gândit. 

— E în albia râului, declară Rod. Cred că n-aţi căutat 
destul de bine. 

— Atunci, du-te şi convinge-te! 

După rezultatul infructuos al lui Wabi şi al indianului, care 
înotau şi se scufundau ca nişte vidre, îndemnul nu-l prea 
ispitea pe Rod, Aşa încât nu-i dădu urmare. 

După ce se mai uscă apa de pe el, Mukoki legă un 
castronaş în vârful unei prăjini, pe care o tăiase dintr-un 

copac tânăr şi, fără să mai piardă vreme, se apucă să 
scormonească în fundul albiei. 

Rod şi Wabi se duseră după el. Cu prima lovitură de 
prăjină, indianul adună o grămadă mare de nisip şi pietriş, 
pe care o răsturnă pe stânca netedă. Cei doi tineri se 
grăbiră să aleagă nisipul şi pietricelele, zvârlind ceea ce nu 
prezenta interes. 

Dar n-ajungeau la nici un rezultat. Nu se ivea nici o 
bucăţică de aur. 

— E mai bine să spălăm pietrişul! declară Rod. 

Şi fugi spre tabără ca să ia celelalte castronaşe. 

Inapoindu-se, găsi pe Mukoki răsturnând pe stâncă o altă 
grămadă de pietriş, asupra căreia Wabi se aplecă şi se 
ridică deodată, pentru a începe o ţopăială voioasă şi 
caraghioasă, în timp ce bătrânul indian, stând încă în 
picioare pe mal, rămăsese tăcut, strâmbându-se şi jucându- 
se cu prăjina. 

— Ce s-a întâmplat? întrebă Rod. 

— Ce să se întâmple? Mai puţin ca nimic... Ce crezi 
despre asta, ia spune-mi? 

Şi întinse spre Rod mâna. | deschisă, în care strălucea un 
minunat bulgăraş de aur. 

— Straşnic! strigă Rod. Fără îndoială că albia e plină! 

Luând un castronaş, Roderick îl scufundă ceva mai 
departe în apă, intrând şi el în râu până la genunchi. Când 
scoase castronaşul şi-l clătină, găsi în el un al treilea 
bulgăraş. 

— Uită-te, Wabi! strigă, la rându-i. În sfârşit suntem 
biruitori! Suntem bogaţi! S-a isprăvit lupta grea pentru 
existenţă! Draga mea mamă nu va mai îndura grijile vieţii! 

Wabi scoase bulgăraşul. 

— Stai, că mai e! urmă Rod, clătinând castronaşul şi 
făcând să strălucească în el mii de bucățele sclipitoare. la 
priveşte, este şi praf de aur... Ti-am spus, nisipul e plin. 

Câteva castronaşe, scufundate şi scoase apoi pe rând, 
aduseră celor trei inşi bucuria altor bulgăraşi de diferite 
mărimi şi o cantitate mărişoară de praf de aur. 

Când se înseră şi întunericul nu mai îngădui scormonirea 

albiei, aventurierii noştri se duseră la tabără şi Rod scoase 
dintre lucruri o mică balanţă de precizie, adusă de la 
Wabinosh-House. 

Cântăriră cu grijă „recolta” zilei. Bulgăraşii aveau cu totul 
şapte uncii, iar praful ceva mai mult de douăsprezece uncii. 

— Aşa dar, declară Rod, avem nouăsprezece uncii. 
Socotind fiecare uncie la douăzeci de dolari, ajungem la trei 
sute optzeci de dolarii 

— Trei sute optzeci de dolari, pentru o jumătate zi de 
lucru! ripostă Wabi. E prea frumos! Şi dacă înmulţim suma 
asta cu treizeci de zile, ajungem la... douăzeci şi două de 
mii optsute dolari pe lună. Vă spun drept, mi se pare că 
visez... 

— Şi cât face la douăzeci de mii de ceasuri? întrebă 
Mukoki, bombănind şi strâmbându-se atât de tare, încât 
obrazul său arămiu se scofâlci şi mai rău şi se încreţi cu mai 
multe zbârcituri, decât sunt semnele munţilor şi râurilor pe 
o hartă în relief. 

Era pentru prima dată, de când se afla pe lume, că Wabi 
auzea pe bătrânul indian făcând o glumă. 

În loc să-i răspundă, Wabi se năpusti asupra lui Mukoki, îl 
îmbrânci şi-l rostogoli de pe stânca pe care se afla, cu 
ajutorul lui Rod ce venise repede şi voios într-ajutor. 

La urma urmelor însă, aşa cum se va vedea, întrebarea 
lui Mukoki îşi avea tâlcul ei. 

Câteva zile, cei trei bărbaţi îşi continuară munca 
fructuoasă. Aurul se îngrămădea în săculeţele de piele de 
căprioară, legate cu grijă şi care se îngreuiau mereu. 

Recolta deveni uriaşă într-a şaptea zi de lucru, când Rod 
singur găsi şaptesprezece bulgăraşi amestecați în praf de 
aur; unul era tot atât de mare ca vârful degetului său 
arătător. 

Dar după alte două zile, se întâmplă o schimbare 
neaşteptată. Mukoki se îndeletnicea cu scoaterea nămolului 
din albie şi aproviziona pe cei doi tineri cu „noroi bănos”?. 

Castronul său nu mai aduna însă decât cantităţi 


” Porecla dată de căutătorii de aur din Klondike nisipului şi pietrişului 
în care se află bulgăraşii de aur. 

neînsemnate de nisip şi pietriş şi, spre seară, se izbea doar 
de stâncă. 

Comoara din albie secase. 

Cei trei tovarăşi se simţiră mâhniţi şi dezamăgiţi. Dar nu 
peste măsură. Fiindcă nu se îndoiau că aurul, târât de apă 
şi adunat în albie, se află undeva pe aproape. 

Îl căutară şi-l descoperiră. De altminteri, recolta lor fi 
mulțumea îndeajuns şi valora, pentru flecare dintre ei, câte 
două mii de dolari. 

A doua zi, întrucât rezerva lor de carne se stricase din 
pricina vremii calde, Wabi şi Mukoki, se hotărâră să se 
caţere împreună pe pereţii văgăunii, până unde se 
deschidea câmpia, ca să aducă vreun vânat. Rod urma să 
vegheze în tabără. 

Pâcla deasă, ce se strângea totdeauna deasupra văgăunii 
puţin înainte de căderea serii, începu să învăluie pe Rod în 
scobitura cea mică, în care se îndeletnicea cu pregătirea 
cinei. 

Ştia că tovarăşii săi aveau să se înapoieze curând şi că 
vor fi flămânzi, astfel că începu să amestece făină şi apă 
pentru obişnuiţii pesmeţi, pe care urma să-i coacă între 
două pietre calde. 

Era atât de adâncit în lucru, încât nu zări o umbră ce 
aluneca spre el, strecurându-se încet printre stânci. 

Şi nu văzu nici licărirea din ochii acelei arătări, care 
străluceau ca nişte cărbuni aprinşi în penumbra de asfinţit, 
ce se Intindea între căderea de apă şi el. 

Nu-şi dădu seama de apropierea unei fiinţe, decât în clipa 
când auzi un țipăt de jale, atât de slab, încât nu era decât 
un murmur dureros. 

Rod se întoarse şi se simţi năpădit de aceeaşi tulburare, 
pe care o resimţise în ziua când vorbise prima dată cu omul 
nebun. 

La vreo doisprezece metri de el, văzu un chip lunguieţ şi 
palid asemănător unei stafii şi care prin părul stufos care-l 
acoperea în întregime, îl străpungea cu privirea. 

In faţa acestei arătări nefireşti, care părea ţâşnită din altă 
lume, Roderick mulţumi lui Dumnezeu, că-i dăduse destulă 

putere şi stăpânire de sine, ca să nu tremure şi să nu-şi 
vădească tulburarea sau spaima. 

Stând în picioare, în lumina focului, îşi întinse braţele, 
cum făcuse şi odinioară, spre făptura aceea ciudată. 

Şi rosti iarăşi, blând ca pe o rugăciune, numele lui John 
Ball. 

În loc de răspuns, omul sălbatec scoase un sunet slab şi 
înăbuşit, care înfioră pe Rod. Într-adevăr sunetul acesta se 
asemăna grozav cu cel pe care-l rostise el însuşi. 

— John Ball... John Ball... John Ball! 

Roderick făcu spre el un pas apoi alţi doi şi văzu că 
vânătorul nebun îi întinde braţul. Nebunul avea în mână un 
peşte. 

Făcu încă un pas şi văzu că făptura aceea ciudată se 
opreşte. Apoi nebunul se prăbuşi la pământ ghemuindu-se 
ca un câine ce se teme să nu fie bătut. 

— John Ball... John Ball... repetă Rod, înaintând. | se 
părea că nu poate găsi alte cuvinte, cu ajutorul cărora să 
vorbească necunoscutului. 

Mai avea vreo zece picioare până la moşneag. După un 
minut, mai avea doar opt picioare şi bar fi putut ajunge 
dintr-o săritură. Se opri, însă. 

Vânătorul nebun îşi puse deoparte peştele. Pe urmă, 
începu să se dea îndărăt, scoțând sunete fără şir şi se ridică 
deodată, fugind spre albia râului şi scoțând un țipăt jalnic 

Rod fugi după el. 

Văzu pe nebun sărind din stâncă în stâncă şi aruncându- 
se în apă; după aceea, se făcu linişte. 

Înmărmurit, Rod se opri la marginea albiei, atât de 
aproape de cataractă, încât era stropit în obraji de 
picăturile de apă care ţâşneau din ea. 

Dar, dacă săritura nebunului în adâncul apelor ce se 
întindeau la picioarele lui uimise pe Rod, nu-l năpădi totuşi 
groaza care-l stăpânise atunci când văzuse prima dată pe 
nebun, aruncându-se de pe culmea văgăunii în prăpastia 
verzuie. 

Acum, nu mai încăpea nici o îndoială că moşneagul avea 
un ascunziş, undeva în albia râului. 

În întunecimea ce sporea din ce în ce, Rod cerceta cu 
ochii suprafaţa apei argintii care, căzând din nou de pe 
partea superioară a văgăunii, alcătuia un fel de văl în faţa 
stâncii. 

— Ce putea fi dincolo de căderea aceasta tumultoasă? 
Era oare cu putinţă să se găsească îndărătul cataractei, în 
peretele stâncos, un loc în care se adăpostea John Ball? 

Frământând gândurile acestea, Rod se înapoie la tabără. 
Acum, nu mai putea fi îndoială că vânătorul nebun era John 
Ball. Tresărise vădit când îşi auzise numele. Ba, îl rostise 
chiar şi el. Şi se adăpostea îndărătul cascadei. 

Tânărul ţinea încă în mână peştele, darul de împăcare pe 
care i-l lăsase nebunul. 

Se întoarse iar spre albia întunecată în care se revărsa 
apa clocotitoare şi strigă din ce în ce mai puternic, până 
când răsunară toate ecourile văgăunii: 

— John Ball! John Ball! John Ball! John Ball! John Ball! John 
Ball! 

John Ball nu răspunse. 

Rod se aşeză în preajma focului şi-şi aţinti privirea asupra 
peştelui. John Ball voise să se împrietenească, poate, cu 
tânărul aventurier şi-i adusese darul acesta, spre a-i 
mărturisi prietenia. 

Cercetat cu luare aminte, peştele era foarte ciudat. Era 
de culoare întunecată şi avea solzi mărunți, aproape negri. 
Mărimea lui era ca a unui păstrăv; cu toate acestea, nu era 
un păstrăv. Avea un cap gros şi lat, ca al unui peşte 
agăţător. Altă ciudăţenie peştele n-avea ochi! 

Lucrurile se lămureau de la sine. Roderick ţinea în mâini 
o făptură oarbă, o fiinţă din altă lume, ascunsă în 
măruntaiele pământului. 

Prin urmare, îndărătul căderii de apă se afla o peşteră 
uriaşă, plină de taine, populată de fiinţe care trăiau într-o 
noapte veşnică. 

În peştera aceasta îşi găsise John Ball hrana şi-şi 
orânduise în acelaşi timp locuinţa. 

XVIII 
In bezna de sub pământ 


După un sfert de oră, la înapoierea lui Wabi şi Mukoki, 
pesmeţii nu erau copţi, focul se stinsese, iar Rod îşi 
frământa mintea, în timp ce peştele era aşezat pe pământ, 
la picioarele lui. 

Înainte ca Mukoki să-şi dea jos de pe umeri cerbul tânăr 
pe care-l vânase, Rod le arătă peştele ciudat. Pe urmă, le 
istorisi pe scurt ceea ce se întâmplase. 

John Ball îşi avea ascunzişul îndărătul cataractei, într-o 
peşteră mare, unde, după părerea lui, ar putea găsi nu 
numai pe nebun, dar şi zăcământul aurifer, din care doar o 
parte fusese târâtă în albia pe care o scotociseră. 

Stătură mult de vorbă. Rod le povesti în amănunţime 
vizita nebunului şi lumina ce-i licărise în ochi, atunci când îl 
strigase pe nume, pe care-l bâlbâise şi el, la rânduri. 

John Ball nu mai avea armă. Şi nu se mai arătase 
primejdios, astfel că nu trebuiau să se teamă. 

În nuntea lui rătăcită încolţise un gând nou şi minunat. 
Un gând care-l atrăgea spre fraţii lui, oamenii, cu aceeaşi 
frică de care ar fi fost stăpânită şi o fiară sălbatecă, dar şi 
cu o încredere sporită. 

Cerea prietenie şi tovărăşie şi Rod simţea, în adâncul 
inimii sale, că moşneagul nu-şi pierduse cu desăvârşire 
mintea. 

Când cei trei inşi se strecurară sub pături, uitaseră iar de 
aur, mintea fiindu-le preocupată, chiar şi a lui Mukoki, de 
gândul lui John Ball. 

Se deşteptară în revărsatul zorilor şi se pregătiră să 
pornească din nou în cercetare. Avură însă grijă să pună 
într-un înveliş de cauciuc arma şi, în lipsă de torţe, o 
jumătate duzină de crengi răşinoase de pin. Nu uitară să ia 
cu ei şi o bucată de carne friptă. 

Ajungând la albie, Wabi îşi scoase haina şi şapca şi 

declară că vrea să-şi încerce norocul. 

— Aşteptaţi-mă... le spuse. 

Şi se aruncă în apă. 

Trecură câteva minute şi nu apăru la suprafaţă. Rod era 
în prada unei vii îngrijorări. Dar Mukoki bombănea, plin de 
încredere. 

— El găsit... răspunse bătrânul privirii întrebătoare şi 
neliniştite ale lui Rod. 

Deodată, se ivi capul ud al lui Wabi. Rod îi întinse mâna, 
spre a-i ajuta să se caţere pe o stâncă din apropiere. 

— Ei? îl întrebă Rod, când văzu că prietenul său şi-a 
recăpătat respiraţia. 

— Bănuielile noastre erau întemeiate, răspunse Wabi. 
După ce m-am scufundat, am ajuns, între două ape, la 
peretele stâncos ce sprijină cataracta. Acolo, îndărătul 
suprafeţei lichide, m-am căţărat destul de uşor pe nişte 
blocuri mari şi m-am pomenit în faţa unei găuri uriaşe, 
care-i intrarea în peşteră. Şi acum, să pornim! 

Rod şi Mukoki se pregăteau să sară în apă. 

— Fiţi atenţi... sfătui bătrânul vânător pe tânărul alb. 
Dacă nu, loviți capul cu stâncile. 

Wabi îi opri. 

— N-are nici un rost să înotăm, spuse. Plecăm pe țărm şi 
urmând apoi, sub apă, baza peretelui, vom ajunge mai 
lesne acolo. În felul acesta, nu ne vom uda decât cel mult 
până la brâu. 

Şi păşi înaintea lor, intrând sub cataractă. Rod şi Mukoki 
îl urmară. 

Începutul isprăvii se arăta, la drept vorbind, destul de 
anevoios, din pricină că întreprinzătorii noştri călători nu se 
puteau feri cu totul de apa clocotitoare, care se năpustea în 
vale, venind asurzitor. 

Ca să poată trece, Rod fu nevoit să se încovoaie sub 
căderea năprasnică de apă, ce-i şfichiuia zdravăn umerii. In 
afară de aceasta, era asurzit de zgomotul cataractei, ce-i 
spărgea urechile. Poate că s-ar fi oprit după cei dintâi paşi 
şi s-ar fi înapoiat, dacă Mukoki, ce se afla în spatele lui, nu 
l-ar fi împins, îndemnându-l să-şi continue drumul. 

Ceva mai încolo, apa se îndepărta de peretele stâncos, 
sub apăsarea puternică pricinuită de căderea ei, lăsând 
între stâncă şi ea un fel de gang, ce putea fi străbătut cu 
oarecare uşurinţă. 

Când Rod ajunse în faţa deschizăturii negre, ce se afla 
puţin deasupra capului său, Wabi îi întinse mâna, ca să-i 
ajute să se înalțe până la intrarea în peşteră. 

Adunându-se, cei trei tovarăşi se pregăteau, înainte de a 
pătrunde sub pământ, să-şi aprindă una din făclii; dar Wabi 
apucă pe Rod de braţ. 

— Vită-te! îi spuse, cu glasul aproape acoperit de 
zgomotul cataractei. 

Mai întâi, Rod nu văzu nimic, fiindcă avea ochii stropiţi de 
apă. Apoi, zări departe, în gangul întunecos ce se deschidea 
înaintea celor trei inşi, razele unei lumini, ce strălucea 
întocmai ca o stea. 

Curând, văzu că lumina se înălța încet, ca o flacără ce 
pâlpâie în noapte. Începu apoi să coboare până la pământ 
şi pieri. 

— Mergem după lumină... spuse Mukoki. 

Şi înaintă în gangul întunecos. 

— Am putea aprinde o torţă... propuse Rod, care nu prea 
se încumeta să se înfunde în beznă. 

— Nu-i nevoie! răspunse Wabi. Mukoki are dreptate. John 
Ball era, fără îndoială, acela care a aprins lumina. Dacă nu 
ne-a auzit, n-are nici un rost să-l speriem. Dacă ne-a simţit, 
înseamnă că ne îndeamnă în felul acesta să-l urmăm. Să 
înaintăm, fără teamă! 

Mukoki păşi în frunte. Ţinându-se de curele, cei trei inşi 
se avântară curajoşi prin întuneric. În timp ce mergeau, 
dibuiau cu picioarele pământul, la fiece pas. Şi pe măsură 
ce înaintau, zgomotul căderii de apă descreştea îndărătul 
lor, până când abia se mai auzi şi, în cele din urmă, amuţi. 

Unde-i călăuzea John Ball? 

Deodată, cei trei căutători de aur îşi dădură seama că nu 
mai merg, ca până atunci, pe un teren neted şi nisipos, ci 
pe un pământ stâncos, ce se înălța pe nesimţite, ca şi 
lumina pe care o zăriseră. 

Mukoki se opri câteva clipe şi ascultă. În liniştea acestei 
lumi a întunericului, nu vibra nici un sunet. 

Tocmai când vroiau să pornească iar, aerul fu străpuns 
de ecoul slab al unui hohot de plâns. Urmă iar o linişte 
înfricoşătoare, sfâşiată din nou de unul din vaietele acelea 
obişnuite ale lui John Ball, sălbatece şi jalnice în acelaşi 
timp. 

Pe cei doi tineri îi străbătură fiori. Dar, înainte ca vaietul 
să-şi fi pierdut ecoul în adâncul peşterii, Mukoki îi îndemnă 
să-l urmeze. 

Aventurierii noştri îşi dădeau seama că, ajungând pe 
culmea pantei pe care o urcau, vor găsi iar lumina. 

Cu toate acestea, nu se aşteptau să întâmpine priveliştea 
ce le izbi ochii, din faţa căreia se ridicase parcă o cortină de 
teatru; ardea o făclie răşinoasă, de un metru lungime, 
înfiptă în nisip. 

Cu spatele la ei şi îngenunchiat în bătaia luminii, cu 
braţele încrucişate ca pentru rugăciune, se afla John Ball. 

Inaintea lui se întindea un mic lac subteran, ale cărui 
ape, negre ca şi cerneala, scânteiau slab la suprafaţă, sub 
razele făcliei. 

Fără a lăsa să se vadă că se sinchiseşte de prezenţa 
celor trei inşi, nebunul începu să plângă iar cu hohote 
înăbuşite, ca un copil cu inima zdrobită de durere. 

Rod se apropie de făptura aceea jalnică, în vârful 
picioarelor şi fără să spună vreun cuvânt. Când ajunse 
lângă el, se opri şi-l chemă cu aceeaşi blândeţe, cum îl mai 
strigase: 

— Ei, John Ball! 

Şi râmase nemişcat, în lumina făcliei. 

Nebunul tăcu, dar nu făcu nici o mişcare. 

Rod vorbi din nou: 

— Tu eşti John Ball? 

Arătarea aceea asemănătoare unei stafii se ridică puţin şi 
se întoarse spre Rod, care văzu ochii lui rătăciţi oglindindu- 
se în lumina torţei. Şi i se păru că privirea i se potolise. 

Dar deodată moşneagul sări în picioare, cu sprinteneala 
unei pisici, alergă spre lacul cel mic şi intră în el, de parcă 
voia să se adăpostească, rămânând în apă până la brâu. 

Rod îl chemă iarăşi: 

— John Ball! 

Gura nebunului se întredeschise prin barba stufoasă şi 
Rod înţelese că vroia să spună ceva, dar nu ştia ce. 

— Ei bine, John Ball... îi spuse. Vorbeşte... ce s-a 
întâmplat? 

Se apropie de marginea apei negre, repetând: 

— Vorbeşte, John Ball... Spune-mi ce te doare... 

Nebunul păru peste măsură de tulburat. Işi duse mâinile 
la gură, în formă de pâlnie, aşa cum facem atunci când 
vrem să vorbim cuiva care se află departe. 

— Do... lo... res, s, s! Do... lo... res, S, S! strigă. 

Rod tresări. Nebunul rostise un nume de femeie, pe care 
ecourile peşterii îl răsfrângeau la infinit. 

— Dolores! Dolores! Dolores! strigă şi el, în loc să-i 
răspundă. 

Dintr-o săritură, John Ball se trânti la picioarele lui, 
îmbrăţişându-i genunchii, hohotind şi repetând: 

— Dolores! 

Rod înconjură cu braţele umerii moşneagului, al cărui cap 
stufos i se apăsă pe piept. Il trase pe nesimţite afară din 
apă şi corpul osos şi prăpădit al moşneagului se prăbuşi pe 
nisip, în timp ce Wabi şi Mukoki, se apropiau de el. 

Pierzându-şi cu desăvârşire cunoştinţa, John Ball rămase 
ţeapăn. Cei trei bărbaţi îl culcară pe spate lângă făclie. 

Ochii bătrânului erau închişi, iar degetele, mari ca nişte 
gheare, i se înfipseseră în piept. 

Mukoki îi puse mâna pe inimă. 

— Nu mort, spuse. Inima bate mereu. 

— Să-l scoatem de aici, propuse Wabi şi să-l ducem la 
tabără. Tu, Rod, mergi înainte cu făclia. 

Wabi şi Mukoki apucară de subţioară şi de picioare pe 
moşneagul care nu era greu şi-l duseră până la ieşirea din 
cavernă. Ajunşi aici, îi înveliră capul în pătura de cauciuc şi- 

| duseră lesne sub căderea de apă. 

Abia după o oră, John Ball, care fusese aşezat în preajma 
focului, deschise ochii. 

Rod era lângă el şi nebunul îl privi ţintă timp de două 
minute. Căzu însă numaidecât, aşa cum făcuse şi în 
peşteră, într-un fel de letargie. 

— Cred că e pe moarte! spuse tânărul, învineţindu-se. 

Wabi făcu un gest, prin care voia să arate că nu-şi poate 
da seama în ce stare e moşneagul. Dar Mukoki se ridică şi 
se duse să ia o oală cu supă, pe care o puse să se 
încălzească la foc. 

— Întâi dăm lui ceva de băut! spuse. 

În timp ce Wabi ridica puţin corpul moşneagului, Rod 
aduse o cană pe care o umplu cu apă şi o întinse la buzele 
din cale afară de uscate. 

John Ball bău apa. Mukoki îi dădu supa şi John Ball o bău 
cu sete. 

În cursul zilei următoare, oaspetele celor trei călători îşi 
reveni de câteva ori în fire, ca să cadă mereu într-un somn 
asemănător morţii. 

Wabi se folosi de ceasurile în care moşneagul îşi pierdea 
cunoştinţa şi-i tăie părul şi barba. Şi în ochii aventurierilor 
se ivi pentru prima dată chipul îngrozitor de slăbit şi 
străveziu al bărbatului care desenase cu patruzeci de ani 
mai înainte harta de pe coaja de mesteacăn şi drumul spre 
mina de aur. 

John Ball petrecu o noapte frământată. Din când în când 
bolborosea frânturi de cuvinte, în care se repeta numele de 
Dolores. 

După trei zile, situaţia era aceeaşi. Mukoki îşi cheltuise 
toată priceperea medicală şi-şi pierduse nădejdea că-l mai 
poate înzdrăveni. 

După cât se părea, John Ball n-avea călduri. Dar când 
dormea, era ţeapăn ca un mort. Nu i se putea da să 
mănânce altceva decât supă. 

Între timp, Wabi se înapoiase în peşteră. Acolo se afla 
doar mina de aur. 

Nisipul mărunt, pe care merseseră cei trei călători, 

luându-se după lumina misterioasă, era plin cu bulgăraşi şi 
praf de aur. 

În timpul revărsărilor de primăvară, probabil că apa 
pătrundea în peşteră prin vreo crăpătură, şi se îndrepta 
apoi, târând cu ea metalul preţios, în albia în care se 
prăvălea cataracta. 

Bucuria acestei descoperiri era însă întinată de starea lui 
John Ball, căruia-i datorau norocul ce le surâsese, lui John 
Ball care-şi sfârşea zilele în mâinile lor neputincioase. 

— Avem o datorie faţă de omul acesta nefericit, spuse 
Rod şi trebuie să i-o plătim, înainte de orice. După aceea ne 
vom întoarce să cercetăm cum se cuvine comoara. 
Deocamdată, ceea ce avem de făcut este să ne străduim 
din răsputeri să salvăm pe John Ball. Adică, să-l ducem cât 
mai curând la Wabinosh-House, unde i se vor putea da 
îngrijirile de care are nevoie. Îl aşezăm frumos în luntre şi 
pornim. Cred că în cincisprezece zile ajungem la Agenţie. 

Mukoki clătină din cap. 

— Nu vom putea vâsli împotriva curentului, răspunse 
Wabi, tălmăcind gândul bătrânului indian. E prea repede, 
pe cea mai mare parte din întinderea lui. 

— Bine, stărui Rod, aşezăm pe John Ball în luntre şi o 
tragem după noi. Ştiu că va dura mult şi va fi obositor. Dar 
nu putem face altceva. 

Wabi păru că se gândeşte. După câteva clipe, răspunse» 

— E o muncă foarte anevoioasă, dacă nu şi fără folos. 
Oare va trăi John Ball până la sfârşitul călătoriei? Cu toate 
acestea, Rod, ai dreptate. Asta-i datoria noastră. La urma 
urmelor, tot ducem cu noi o avere frumuşică! 

Plecarea fu hotărâtă pentru a doua zi. 

XIX 
Povestea lui John Ball 


În timpul după amiezii, John Ball se trezi din somnul său, 
îndelungat ca de obicei. Şi, pe când Rod se apleca prietenos 
spre el, şopti, mai limpede ca până atunci: 

— Dolores... Unde-i Dolores? 

— Cine-i Dolores? întrebă tânărul alb. Da, cine-i? 

John Ball îşi ridică una din mâinile sale osoase, o duse la 
cap şi de pe buze îi ţâşni un geamăt; apoi, păru că-şi 
repetă: 

— Dolores... Cine-i Dolores? 

Şi tăcu. Înghiţi câteva linguri din supa ce i se dădu şi 
căzu iar în letargie. 

— Cine o fi femeia asta? spuse Wabi. Mai este oare şi 
altcineva în peşteră? 

— Ce crezi, Rod? 

— După părerea mea, răspunse tânărul alb, vorbeşte de 
cineva pe care la cunoscut acum vreo patruzeci de ani. 
Dolores e un nume de femeie sau de fată. Dacă izbutim să-l 
scăpăm pe John Ball, îi vom cunoaşte poate şi taina, în 
sfârşit. 

În ziua următoare, toate lucrurile de care n-aveau 
neapărată trebuinţă fură adăpostite în coliba cea veche, pe 
care o reparară pe ici, pe colo. Pe urmă, ridicară luntrea cu 
ajutorul unei funii, până la partea superioară a văgăunii şi 
John Ball fu urcat după ea, cu toată grija, pe funia care le 
slujea acum drept punte. 

În cursul ultimelor zile, nivelul râului scăzuse mult şi, 
până seara, cei trei bărbaţi, mergând prin apă până la 
genunchi, traseră după ei luntrea şi povara lor ţeapănă. 

În timpul nopţii, John Ball fu vegheat pe rând de flecare 
dintre tovarăşii de călătorie. Mukoki veghe primul şi fu 
înlocuit de Wabi la ora unsprezece. 

Puțin după miezul nopţii, Rod fu trezit şi tras de Wabi din 

patul său de crengi. 

— Scoală-te, pentru numele lui Dumnezeu! îi şopti Wabi. 
Vorbeşte... Vorbeşte ca de obicei de Dolores şi de un 
animal uriaş... Ascultă! 

Vorbind cu sine-însuşi, John Ball spunea limpede: 

— Nu te teme, Dolores... Am omorât fiara... Am omorât- 
0... omorât-o... 

Apoi, strigă cu glas răguşit: 

— Unde-i Dolores? Unde e? 

Şi-şi lăsă capul, greu pe piept. 

— Ce fiară? întrebă Rod. 

Dar nu izbuti să mai scoată nici un cuvânt de la 
moşneag. 

— Ascultă, Rod, spuse Wabi. Cred că în peşteră s-a 
săvârşit o faptă înspăimântătoare. Fără îndoială, John Ball 
trebuie să fi trăit o poveste înfiorătoare. Aventura lui cu 
tovarăşii în căutarea aurului, Henri Langlois şi Peter Plante, 
care au încercat să-l ucidă înainte de a se omori între ei, 
nu-i tot ce a pătimit. Trebuie să se fi Întâmplat ceva şi între 
John Ball şi Dolores... Du-te şi culcă-te. Te scol peste două 
ore, ca să mă înlocuieşti. 

Înapoierea neaşteptată la Wabinosh-House fu plină de 
zile istovitoare. E 

Starea lui John Ball părea că se înrăutăţeşte. Il 
năpădiseră căldurile, împurpurându-i obrajii osoşi şi după 
opt zile începu să aiureze. 

Cei trei bărbaţi îşi iuţiră mersul, folosind şi nopţile. 

Nebunul nu înceta să bolborosească numele Dolores şi să 
vorbească de fiare uriaşe în întunecimea peșterilor. Uneori, 
nu mai vorbea despre fiare, ci despre oameni, cu ochi 
strălucitori şi îmbrăcaţi în blănuri, care aruncau nişte căngi. 

După douăsprezece zile de la plecare, ajunseră pe 
malurile lacului Nipigon, la treizeci de mile de Wabinosh- 
House. 

Rod şi Mukoki fură trimişi înainte, spre a cere ajutoare la 
Agenţie, în timp ce Wabi avea să rămână cu John Ball. 

Era noapte când se îmbarcară în luntre, iar atunci când 

traseră la țărm, în apropiere de Wabinosh-House, soarele 
răsărea îndărătul pădurii vecine. 

În timp ce cobora pe uscat, Rod zări o făptură gingaşă, 
care ieşea din pădure, la o depărtare de vreun sfert de 
milă. Şi recunoscu numaidecât pe Minnetaki. 

Întorcându-se spre  Mukoki, ai cărui ochi ageri 
recunoscuseră şi ei pe tânăra fată: 

— Ascultă, Muki... spuse Rod. Vreau să merg de-a lungul 
prundului, pe lângă pădure, ca s-o iau pe neaşteptate. Mă 
aştepţi aici? 

Mukoki consimţi, printr-o strâmbătură şi tânărul bărbat, 
înfundându-se în pădure, porni ca o săgeată. 

Gâfâia puternic, atunci când ajunse la vreo cincizeci de 
metri de Minnetaki, ascuns de arbori. 

Fluieră în felul cum îl învățase tânăra fată; era un fluierat 
pe care nu-l cunoştea nimeni în Wild, în afară de ei doi. 

Minnetaki întoarse capul în direcţia de unde se auzise 
sunetul. 

Fără să se arate, Rod fluieră iar, dar mai puternic decât 
prima dată şi Minnetaki înaintă cu câţiva paşi. 

Când fluieră a treia oară, Rod o auzi întrebând cu 
oarecare şovăială în glas 

— Rod... Tu eşti? 

Roderick nu încetă să fluiere şi, dându-se mereu înapoi, 
făcu pe Minnetaki să înainteze până la prund. 

Şi o văzu ieşind din pădure cu uimirea zugrăvită pe obraji 
şi cu licăriri de teamă în frumoşii ei ochi negri. 

Îndată-l zări şi ea şi alergă în întâmpinarea lui, cu un țipăt 
scurt de bucurie şi întinzându-i mâinile. 

După o oră, o luntre mare, trimisă de la Agenţie, plutea 
pe lacul Nipigon, spre Wabi şi John Ball. 

În timpul acesta, Rod se străduia să răspundă cât mai 
amănunţit miilor de întrebări care i se puneau, cu privire la 
întoarcerea lui neprevăzută. 

Istorisi pe scurt întâmplările tulburătoare pe care le 
trăise, împreună cu Wabi şi Mukoki şi goana lor 
nebunească, în nădejdea că va aduce pe John Ball în viaţă 
la Agenţie. 

Înfăţişarea lui slăbită, ochii lui încercănaţi, mâinile pline 
de jupuituri şi de vânătăi, ca şi îmbrăcămintea zdrenţuită 
mărturiseau de ajuns istoveala pe care o îndurase. 

Nu se duse să se culce decât noaptea târziu şi se 
deşteptă a doua zi, la amiază. 

Luntrea de ajutor se înapoiase şi John Ball primise 
primele îngrijiri ale medicului. 

La masă, începură să curgă iar întrebări asupra lui Rod şi 
Wabi. Până şi Mukoki, care luase loc la masa familiei, nu 
putu să scape de întrebările necontenite ale Minnetaki-ei. 

Rod, aşezat între mama sa şi tânăra fată, simţi de câteva 
ori, în timpul mesei, că mâna prietenei sale îi strângea uşor 
braţul. 

Când şeful Agenţiei vorbi despre o nouă expediţie la 
mina de aur, Rod nu se putu stăpâni şi tresări sub ciupitura 
degetelor Minnetaki-ei. 

Şi, privind-o drept în ochi, înţelese că ciupitura 
mărturisea dorinţa ei arzătoare de a-l întovărăşi în această 
călătorie. 

După masă, în timp ce Rod şi prietena sa se aflau singuri, 
Minnetaki îi spuse pe neaşteptate, cu glas limpede şi 
hotărât: 

— Ne-am înţeles, nu-i aşa? Merg şi eu. De ce te-ai arătat 
uimit şi ai făcut o mutră prostănacă, adineauri, când te-am 
făcut să-mi cunoşti dorinţa? 

— Dar, se bâlbâi Rod, nu ştiam dacă trebuie... Nu ştiam... 

— Doar n-aveţi de gând, tu şi cu Wabi, să mă lăsaţi iar 
singură acasă, ca pe o fetiţă! In lipsa voastră, am stăruit şi 
mi-am câştigat cauza. Mama mea s-a învoit, şi a ta la fel. 
Mahalla, bătrâna noastră slujnică indiană, mă va întovărăşi 
şi va avea grijă de tot ce-mi va trebui... Tata n-a spus încă 
da, dar mama s-a însărcinat să-i obţină consimţământul. l-a 
şi spus că-l va încuia într-o odaie, până când îl va hotări să 
ne facă pe plac. Ah, frumoasă va fi călătoria, cu fratele şi cu 
tine! Ce sărbătoare! 

— Negreşit... Negreşit... aprobă Rod, pe care bucuria îl 
amuţise. 

— Va fi o adevărată călătorie de îndrăgostiţi... pentru 

Mahalla şi Mukoki. 

— Ce vrei să spui? 

— Vreau să spun că, după părerea bătrânichii mele 
Mahalla, Mukoki este cel mai drăguţ indian pe care l-a văzut 
vreodată. De altfel, cu tot doliul lui dureros, o găseşte şi el 
cam de mult pe gustul lui. Sunt tot atât de scofâlciţi şi de 
zbârciţi, tot atât de arămii, amândoi. Niciodată nu s-ar 
putea nimeri o pereche mai asemănătoare... E mare lucru 
să întâlneşti pe lumea asta pe cineva care vrea să te facă 
fericit şi, atunci când se iveşte prilejul, nu trebuie să-l scapi! 
Nu eşti de aceeaşi părere? 

— Ba da, sigur că da... răspunse Rod, înroşindu-se până 
în vârful urechilor. Ascultă-mă, Minnetaki... 

Dar nu-şi putu isprăvi fraza, fiindcă zburdalnica fată 
fugise, râzând cu hohote. 

Timp de o săptămână, John Ball se zbătu între viaţă şi 
moarte. Apoi, începu să se observe oarecare îmbunătăţire 
înceată în starea lui. În fiecare zi, corpul lui scheletic 
recăpăta din puteri, iar ochii-i vădeau câte o flacără de 
judecată întreagă. 

După cincisprezece zile, salvarea lui, cel puţin fizică, era 
asigurată. 

Mintea-şi reveni mai târziu. Moşneagul începu prin a 
recunoaşte pe cei din jurul său. De fiece dată când venea 
Rod să-l vadă, strângea cât putea de mult în mâinile sale 
mâna pe care i-o întindea tânărul bărbat. 

Când vedea venind pe Minnetaki, pe mama ei sau pe 
mama lui Rod, tulburarea lui nu mai avea margini. Numele 
Dolores, pe care-l zvârlise prima dată lui Rod în peşteră, îi 
revenea îndată pe buze şi-l rostea, împreună cu un geamăt 
dureros. Şi-şi ascundea ochii cu braţul, de parcă nu putea 
îndura prezenta celor trei femei, care-l făceau fericit şi-i 
pricinuiau mâhnire în acelaşi timp. 

Apoi, se obişnui încetul cu încetul cu limbajul omenesc, 
pe care-l auzea în jurul lui. Puterea de a vorbi îi reveni, dar 
cei care îl vegheau se străduiau să-i înţeleagă frânturile de 
cuvinte; în felul acesta, cunoscură povestea lui John Ball. 

Nu prea era uşoară alăturarea ideilor şi frânturilor de 


155 


cuvinte în povestea moşneagului. Rămâneau o sumedenie 
de lipsuri, care păleau neînsemnate pentru el, dar care nu 
puteau fi împlinite. 

Noţiunea timpului nu exista pentru el şi istorisea 
întâmplări de demult, de parcă se petrecuseră cu câteva 
zile înainte. 

Astfel nu izbuti să-şi aducă aminte data la care fiind încă 
tânăr, pornise de la Agenţia York, aşezată în golful Hudson, 
ca să urmeze, ca în toţi anii, cursurile Colegiului din 
Montreal. Şeful agenţiei era tatăl său. 

Plecase în călătoria această de o mie de mile, în 
tovărăşia unor francezii Henri Langlois şi Peter Plante. El 
descoperise zăcământul de aur în văgăună. Dar nu-şi 
amintea nimic altceva în privinţa asta. 

Tot ceea ce putea să spună era că la prima împărţire a 
aurului, i se dăduse partea cea mai mare, atât fiindcă el 
făcuse descoperirea, cât şi pentru faptul că era fiul unuia 
din oamenii atotputernici în golful Hudson. 

Işi aducea aminte că între el şi tovarăşii săi izbucnise o 
ceartă şi că a doua zi îi văzu, tocmai când se deştepta, că 
se apleacă asupra-i spre a-l ucide. Ce-a urmat nu-şi 
aminteşte. Când îşi reveni în fire, se trezi în mijlocul unui 
popor ciudat, alcătuit din oameni atât de mărunți, încât 
abia-i ajungeau până la umeri. Erau cu toţi îmbrăcaţi în 
blănuri şi aveau căngi în mâini. 

In lipsa altor amănunte, cei care îl ascultau pe John Ball 
înţeleseră că el fusese găsit pe moarte de eschimoşi, 
coborâţi fără îndoială spre Sud, pentru a vâna cerbi şi 
căprioare. 

Eschimoşii se arătară binevoitori cu el, astfel că trăi 
multă vreme în tovărăşia lor, vânând şi pescuind ca ei şi 
culcându-se în barăci înconjurate de zăpezi şi gheaţă. Apoi 
John Ball se vedea iarăşi printre albi. Se înapoiase (dar 
cum) la agenţia din York. Tatăl şi mama lui muriseră şi în 
locul lor era alt conducător. 

Se părea că pe vremea aceea nu-şi pierduse încă mintea 
şi-şi aducea aminte că îndrumase mai multe expediţii spre 
mina de aur. 

După aceea, fu trimis de o societate a golfului Hudson 
într-un mare oraş civilizat, care trebuie să fi fost Montreal. 
Acolo întâlni o tânără, numită Dolores şi se căsători cu ea. 

Îndată ce John Ball vorbea despre femeia aceasta, ochii i 
se înflăcărau, iar de pe buze îi ieşeau suspine. 

Acum, când îşi recăpătase în parte, mintea nu-şi dădea 
totuşi seama de anii ce se scurseseră şi s-ar fi spus că abia- 
şi părăsise soţia pe care o plângea; de câteva ore, doar. 

Când i se puseră iar întrebări, răspunse cu destulă 
greutate, că de la Montreal, unde trăise fericit, se înapoiase 
într-o zi cu soţia sa în Northland, îmbarcându-se într-o 
luntre, pornise cu ea spre mina de aur. 

După acea, totul i se pierdea în minte într-un vălmăşag 
de vedenii. Se părea că tinerii se afundaseră într-o 
nemărginită lume subpământească, unde nu se aflau nici 
soarele, nici luna, nici stelele. Şi găsiră aurul, pe care-l 
adunau cu ajutorul luminii unei făclii. 

Într-o zi, Dolores înaintase mult în lumea aceea 
întunecată şi nu se mai înapoie! 

Amintirea aceasta cumplită părea că-i zdruncină iar 
mintea. El povesti că se înfundase, la rându-i, în peştera 
fără sfârşit, că întâlnise acolo făpturi uluitoare, un fel de 
fiare uriaşe, mult mai mari decât cele mai mari animale din 
Wild şi că se luptase cu ele. 

Vorbea şi despre torente ce vuiau şi de cataracte 
asurzitoare, ascunse în adâncurile pământului. 

Tatăl lui Wabi, George Newsone, scrise îndată la 
Montreal, cerând amănunte despre John Bail. | se răspunse 
că în urmă cu vreo douăzeci şi cinci de ani locuise acolo un 
inspector al blănurilor, cu numele acesta. 

Toţi cei de la Wabinosh-House erau încredinţaţi că John 
Bail înnebunise în urma dispariţiei soţiei sale în peşteră, 
trăind apoi vreme de douăzeci de ani, o viaţă sălbatecă în 
singurătăţile Marelui Nord. 

Rod era frământat de gândul că, dacă vor cerceta 
peştera cu toată luarea aminte, vor da de rămăşiţele 
Dolores-ei. 

Trecu multă vreme, până la Însănătoşirea lui John Ball. 

Vara scurtă din Wild era pe sfârşite. Curând zilele aveau să 
descrească, vestind apropierea toamnei. Cei trei călători 
hotărâră să se înapoieze la mina de aur în primăvară. 

Cu toate că fu rugată stăruitor să-şi petreacă iama la 
Wabinosh-House, Mrs. Drew se arătă înfricoşată de frigul 
din Northland şi spuse că vrea mai bine să plece la Detroit, 
unde era obişnuită. Ca să nu-şi lase mama să plece singură, 
Rod se hotărî s-o însoţească. 

Într-o dimineaţă frumoasă, porniră amândoi cu luntrea pe 
lacul Nipigon. 

Fireşte, după o sumedenie de strângeri de mână între 
Rod, Wabi şi Mukoki şi după ce ochii frumoşi ai Minnetaki-ei 
plânseră mult. 

Dar ea ştia, ca şi Roderick, îmbogăţit de aurul lui John 
Ball, că aceasta are să fie ultima lor despărţire. lar 
expediţia din primăvară, la care se statornicise că va lua 
parte, avea să fie călătoria ei de logodnă. 

Fiindcă se hotărâse ca, înainte de sfârşitul anului, o 
legătură mai strânsă decât aceea a prieteniei, să unească 
pe Roderick Drew şi pe tânăra cu ochi de jar şi păr negru, 
Minnetaki, fiica şefului Agenţiei şi a prinţesei indiene. 

